જાતે ભણાવી જુઓ!...\nGujarat Samachar > હાસ્ય > આંયા બધા અોલરાઇટ છે! > જાતે ભણાવી જુઓ!...\nજાતે ભણાવી જુઓ!\nલલિત લાડ Friday 18th December 2015 07:33 EST\nઈંગ્લીશ મિડીયમમાં ભણતાં ટેણિયાવ શું ભણે છે એની ચિંતા કરતાં હંધાય એનારાઈ ભાઈઓ, ભાભીઓ અને ચિંતા કર્યા વિના ગોટપીટ કરતાં ભૂલકાંવ! ઈન્ડિયામાં ટ્યુશન બંધાવીને નવરા થઈ ગયેલા હંધાય દેશીઓનાં જેશ્રીકૃષ્ણ!\nવચમાં ટ્યુશનિયા શિક્ષકો પર દરોડા પડ્યા ત્યારથી મા-બાપ ચિંતામાં પડ્યાં છે. બાળકો ન ભણે તો તેમનાં ભવિષ્યનું શું? આથી ઘણાં મા-બાપો જાતમહેનત ઝિંદાબાદ કરીને તેમનાં બાળકોને ભણાવી રહ્યાં છે... પણ જાતે ભણાવી જુઓ તો જ ખબર પડે!\n૨૦૦૧ની આ વાત છે. તે દિવસે અમારી બેબીએ ઘરમાં આવતાંની સાથે કૂદાકૂદ કરી મૂકતાં જાહેર કરેલું કે, ‘પપ્પા! અમારી સ્કૂલમાં તો પરીક્ષા જ નથી લેવાના!’ તે જ દિવસથી અમને ધ્રાસકો પડી ગયેલો. બીજા દિવસે તો બેબીએ ખબર આપ્યા કે ‘હવે તો નિશાળમાં ભણાવતા જ નથી!’ અને માંડ ત્રણ દિવસ થયાં ત્યાં તો બેબી ખુશખબર લઈ આવી, ‘પપ્પા! અમારી સ્કૂલમાં કાલથી રજા!’\n‘હેં?’ અમે ચોંકી ગયા. ‘શેની રજા?’\n‘કેમ? ધરતીકંપ ના થયો?’ બેબીએ સામું પૂછ્યું.\n‘ક્યાં થયો?’ અમે ભડક્યા, ‘તમારી સ્કૂલમાં ધરતીકંપ થયો? ક્યારે થયો? આજે?’\n‘ના હવે!’ બેબી હસી પડી. ‘એ તો પેલો જૂનો ધરતીકંપ! પણ સ્કૂલમાં તિરાડો પડી છે ને, એટલે હવે રજા!’\n‘કેટલા દિવસની?’ અમને એમ કે રિપેરિંગ કામ માટે રજાઓ પાડી હશે. પણ બેબી કહે, ‘હવે તો વેકેશન પછી જ જવાનું!’ અમને થયું, આ તો કેમ ચાલે? એક મહિનો તો ભૂકંપની વાતો સાંભળવામાં ગયો અને હવે માર્ચ, એપ્રિલ, મે, જૂન.... ચાર મહિના સુધી ભણવાનું જ નહીં?\nઅમે નક્કી કર્યું કે બેબીને ભણાવવી જ જોઈએ. તરત જ શ્રીમતીજીને કહ્યું, ‘બેબીને ભલે રજા પડી ગઈ પણ એને રોજ ઘરે ભણાવવાનું રાખો!’\n‘કોણ, હું ભણાવું?’ શ્રીમતીજીએ તરત જ રોકડું પરખાવ્યું. ‘ના હોં? મને ટાઈમ ના મળે. અને મને ફાવેય નહીં. તમે જ ભણાવો!’\nઆમેય લેખકો અડધા માસ્તર જ હોય છે (અથવા એમ પણ કહેવાય કે લેખકોમાં અડધા માસ્તરો જ હોય છે!) પણ અમે તો માંડ સાડા ત્રણ વરસથી જ લેખક થયેલા એટલે માસ્તરીની આદત ઓછી. છતાં થયું, બીજા ધોરણનું લેસન ભણાવવામાં શી ધાડ મારવાની? હેં?\nબીજા જ દિવસે શ્રી ગણેશાય નમઃ કર્યા. બેબીને કહ્યું, ‘ચાલો! નોટ પેન્સિલ કાઢો!’\nબેબી કહે, ‘પપ્પા બે મિનિટ, આ પેન્સિલ છોલીને આવું છું.’ બેબી ઓટલા પર પેન્સિલ છોલે અને અમે ડ્રોઈંગરૂમમાં રાહ જોઈએ. આમ ને આમ દસ મિનિટ વીતી ગઈ એટલે મેં બૂમ પાડી, ‘હજી કેટલી વાર?’\n‘જુઓ ને? આ પેન્સિલ બટકી જ જાય છે!’\n‘તને છોલતાં નહીં આવડતું હોય.’\n‘આવડે છે હોં!’ બેબીએ તરત જ કહ્યું, ‘પણ આ પેન્સિલ જ એવી છે. વારેઘડીએ બટકી જાય છે.’\n‘તો બીજી પેન્સિલ લઈ લે, એ છોલી કાઢ.’ અમે રસ્તો બતાડ્યો.\nપણ બેબી કહે, ‘બીજી પેન્સિલો તો છોલેલી જ છે!’\n‘હેં?’ અમે ચમક્યા. ‘છોલેલી જ છે? તો છેલ્લી દસ મિનિટથી આ પેન્સિલ કેમ છોલ્યા કરે છે?’\n‘છોલવી પડે.’ બેબીએ ખુલાસો કર્યો ‘અમારાં બહેને કહ્યું છે કે ભણવા બેસીએ ત્યારે કંપાસમાં ઓછામાં ઓછી ચાર પેન્સિલો છોલેલી તૈયાર હોવી જોઈએ એટલે ટાઈમ ના બગડે!’\n‘ઉફ્ફ!’ અમે કપાળ ફૂટ્યું. ‘અત્યારે ટાઈમ ના બગડ્યો? જો, તારી બહેનની વાત તારી સ્કૂલમાં રાખવાની. અહીં હું કહું એમ કરવાનું. ચાલ, હવે બેસ જોઉં?’\nબેબી છેવટે બેઠી ખરી. પણ એનો જીવ પેન્સિલમાં જ હતો. મેં કહ્યું, ‘હવે એ પેન્સિલને બાજુમાં મૂકને?’\n‘આ શાર્પનર જ ભંગાર છે.’ બેબી બોલી, ‘પપ્પા, મારી એક બેનપણી છેને, એની પાસે એવું શાર્પનર છે કે એમાં રબ્બર પણ હોય! તમે મને એવું લાવી આપશો?’\n‘શાર્પનરમાં રબ્બર હોય?’ અમને નવાઈ લાગી.\n‘અરે પપ્પા, પેન્સિલમાં પણ રબ્બર હોય!’\n‘હા, હા હવે ખબર છે!’ અમે બોલ્યા, ‘ચાલો હવે ભણવા બેસીશું?’\nઅમે ખરેખર સિરીયસ હતા.\nપણ અમારી બેબીએ અમને સિરીયસલી કીધું, ‘પપ્પા, મારી પાસે સારી પેન્સિલો જ નથી. મમ્મી લાવી જ નથી આપતી. તમે લાવી આપશો?’\nઅમને થયું, શુભસ્ય શીઘ્રમ! બેબી પાસે સુંદર પેન્સિલો હશે તો તેને ભણવામાં વધુ રસ પડશે. અમે તરત જ બેબી માટે પેન્સિલની ખરીદી કરવા નીકળ્યા. અમે છાપામાં ચાઈલ્ડ સાયકોલોજી વિશે છપાતી વાતો વાંચી વાંચીને એવું માનતા થઈ ગયા હતા કે શિક્ષણ પોતે એટલું મહત્ત્વનું નથી, પરંતુ શિક્ષણનું વાતાવરણ ખૂબ જ મહત્ત્વનું છે. પેન્સિલો આ જ આદર્શ વાતાવરણનો ભાગ હોવાથી અમે અમારી બેબીને શ્રેષ્ઠ પેન્સિલો લાવી આપવાના મૂડમાં હતા.\nજ્યારે અમે ઘરે પાછા આવ્યા ત્યારે મારા ખિસ્સામાંથી ખાસ્સા દોઢસો રૂપિયા ઓછા થઈ ગયા હતા! મારી બેબી ખુશખુશાલ હતી અને અમે સ્વપ્નલોકમાંથી પાછા ફર્યા હોઈએ તેમ દિગ્મૂઢ હતા.\nબેબીએ અમને મસ્કા મારીને, જીદ કરીને, રિસાઈને, રડીને લગભગ એક ડઝન જુદી જુદી પેન્સિલો લેવડાવી. એક એવી પેન્સિલ જેમાં રબ્બર હોય, એક એવી પેન્સિલ જેના છેડા પર પ્લાસ્ટિકનું રમકડું હોય, એક પેન્સિલને તો વળી ટોપી હતી! બીજી એક પેન્સિલનું નામ ‘ધક્કા પેન્સિલ’ હતું, જેમાં છુટ્ટી અણીઓ હોય. આગળથી ઘસાયેલી અણી પાછળ નાખીએ એટલે ધક્કાથી નવી અણી બહાર આવે. એક જરી જરી ચમકતી પેન્સિલ, એક કાર્ટૂનવાળી પેન્સિલ, એક એબીસીડીવાળી પેન્સિલ... અમે ખરેખર દિગ્મૂઢ હતા!\nઘરે આવીને બેબી શ્રીમતીજીને કહે, ‘પપ્પા બહુ જબરા છે, મારી મોસ્ટ ફેવરિટ પેન્સિલ તો લઈ જ ના આપી.’\n‘મમ્મી! એમાં લખતી વખતે લાઈટ થાય છે!’\nજોકે અમને મોડે મોડે લાઈટ થઈ કે હોમ ટ્યુશનના પહેલા દિવસનું ટાઈમટેબલ તો ખરીદીમાં જ પૂરું થઈ ગયું હતું. છતાં બેબીનો શોપિંગ-ઉત્સાહ અકબંધ હતો. ‘પપ્પા, મારી એક બેનપણી છે ને, એની પાસે કેવું રબ્બર છે ખબર છે? ઉંદરડા જેવું! ભૂંસીએ ને, તો ચૂંચૂં અવાજ આવે, બોલો!’\nપત્યું. મને થયું કે હવે રબ્બર પુરાણ ચાલશે. પણ તરત જ શ્રીમતીજી મેદાનમાં આવ્યા. ‘રહેવા દો હોં? એની પાસે બહુ રબ્બરો છે. પાછી તમને મસ્કા મારીને જાતજાતનાં રબ્બરો લેવડાવશે.’\n‘જા...ને મમ્મી!’ બેબીએ બૂમાબૂમ કરીને એની મમ્મીને પાછી રસોડામાં ધકેલી. પછી મારી સામે વટ મારતી હોય તેમ કહે, ‘પપ્પા તમને ખબર છે, મારી પાસે કંપાસ કેટલા છે?’\n‘કેટલા છે?’ અમે પૂછ્યું.\n‘સાત!’ બેબીએ ગર્વથી કહ્યું, ‘અને એમાંથી બે તો ડબ્બલ ડેક્કર છે!’ હવે ડબલ-ડેક્કર કંપાસ કેવા હોય તેની ડીટેઈલમાંથી હું ઊતરીશ તો ભણાવવાનું આઘું જ રહી જશે એમ સમજીને અમે બીજા દિવસે સીધા પ્રોબ્લેમ સોલ્વિંગ મેથડ પર આવી ગયા.\n‘બોલ જોઉં? આગળનો સવાલ શું છે?’\nબેબીએ ગણિતની ચોપડીમાંથી સવાલ વાંચ્યો, ‘ગુણાકાર શું છે?’\n‘હેં?’ અમે ચમક્યા. ‘આ તે કંઈ સવાલ છે?’\n‘એનો જવાબ આપવાનો છે.’ બેબીએ કહ્યું, ‘ગુણાકાર શું છે?’\n‘ત્રાસ છે.’ અમે અકળાયા. ‘ગુણાકાર શું છે? આવો તો કંઈ સવાલ હોતો હશે?’\n‘છે જ ને?’ બેબીએ કહ્યું, ‘સવાલ તો આ રહ્યો.’\nઅમે ચોપડીમાં જોયું. સવાલ તો એ જ હતોઃ ‘ગુણાકાર શું છે?’ ચોપડીનાં પાનાં ઉથલાવ્યાં, વાંચ્યું, પણ સમજ ન પડી. અમે શ્રીમતીજીનો સહારો લીધો. ‘અરે, આ ખબર છે તને? ગુણાકાર શું છે?’\n‘ના રે ભઈ, મને નથી ખબર હોં?’\n‘બીજા ધોરણનો ગણિતનો સવાલ છે, તને નથી ખબર?’ અમે કહ્યું. ‘તું રોજ બેબીને લેસન કરાવે તો ય નથી ખબર?’\n‘નથી ખબર.’ શ્રીમતીજીએ વઘાર કરતાં કહ્યું, ‘હું ભણતી હતી ત્યારે બીજા ધોરણમાં આવું નહોતું આવતું. તમે બીજું ધોરણ ભણ્યા હો તો કહો.’\n‘એટલે?’ અમે ચોંક્યાં. ‘હું બીજું ધોરણ ભણ્યો જ નથી એમ?’\n‘શી ખબર?’ નહીં જ ભણ્યા હો...ને? બાકી આટલો સવાલ ના આવડે?’ શ્રીમતીજી અમારા પર અકળાયા. ‘આમ તો આખો દહાડો જાડાં જાડાં થોથાં વાંચ્યા કરો છો, તે આટલું તો ક્યાંક વાંચ્યું હશે ને?’\n‘અરે પણ - એ બધી વાર્તાની ચોપડીઓ છે. એમાં ગણિત ના હોય. અને આ સાવ સાદો સવાલ છે. ગુણાકાર શું છે?’ અમે હવે ખરેખર મૂંઝાયા. બેબીને જવાબ તો આપવો જ રહ્યો. છેવટે અમે અમારા મિત્રને ફોન જોડ્યો.\n‘હલો ગિરીશભાઈ, તમે ચાર્ટર્ડ એકાઉન્ટન્ટ છો ને?’\n‘બસ. તો આ સવાલનો જવાબ આપો, ગુણાકાર શું છે?’\nસામે છેડે સોંપો પડી ગયો. થોડી વાર પછી ગિરીશભાઈ કહે, ‘લલિતભાઈ, આ ફિલોસોફીનો સવાલ લાગે છે. ગણિતમાં આવા તાત્વિક સવાલો નથી હોતા. એમાં તો સરવાળા-બાદબાકી જ હોય.’\n‘યાર, આ બીજા ધોરણનો સવાલ છે!’ અમે અમારા ચાર્ટર્ડ એકાઉન્ટન્ટ મિત્ર આગળ રહસ્ય ખોલ્યું.\nઆ સાંભળીને તો ગિરીશભાઈ ખરેખર મૂંગામંતર થઈ ગયા. અમે પોકાર કરીને સવાલ દોહરાવ્યો, ‘ગિરીશભાઈ, ગુણાકાર શું છે?’\nત્યાં તો બેબી મોટા અવાજે બોલી, ‘ગુણાકાર એ સરવાળાનું સાદું રૂપ છે!’\nઅમે હવે ખરેખર ડઘાઈ ગયા. ફોન મૂકી દીધો. બેબી પાસે જઈને પૂછ્યું, ‘તને કોણે કીધું?’\nઆ ગાઈડમાં લખ્યું છે! જુઓ. બેબીએ અમને ગાઈડ બતાડી. ‘જુઓ, આ લખ્યું. ગુણાકાર એ સરવાળાનું સાદું રૂપ છે.’\nબસ એ દિવસથી અમે અમારી બેબલીને ભણાવવાનું મૂકી દીધું છે! લ્યો ત્યારે ઝીંકે રાખો બાપલ્યા, આંયાં બધા ઓલરાઈટ છે!


How Google CEO sundar pichai created Google Maps here konw ap – News18 Gujarati\nશું તમને ખબર છે? કયા કારણોથી સુંદર પિચઈએ બનાવ્યું હતું Google Maps!\nદરેકને રસ્તો બતાવું ગૂગલ મેપની ફાઈલ તસવીર\nsundar Pichai Google maps: કયા રસ્તા ઉપર ટ્રાફિક છે. કયો રસ્તો ખુલ્લો મળશે, આ બધું જ ફોન ઉપર ચપટીમાં જ જાણી શકાય છે. આ બધુ જ ગૂગલના સીઈઓ સુંદર પિચાઈએ (Google CEO sundar pichai) બનાવેલા ગૂગલ મેપની (Google maps) મદદથી શક્ય બન્યું છે.\nLast Updated : September 01, 2021, 22:01 IST\nGoogle Mapsના કારણે ક્યાંય પણ જવું સરળ થયું છે. કોઈ પણ શહેરના કોઈપણ ખુણામાં તમે કોઈપણ એડ્રેસ (Finding the address easily By help Google map) સરળતાથી શોધી શકો છો. ત્યાં સુધી પહોંચવા માટે કેટલો સમય લાગશે, એ પણ જાણી શકાય છે. કયા રસ્તા ઉપર ટ્રાફિક છે. કયો રસ્તો ખુલ્લો મળશે, આ બધું જ ફોન ઉપર ચપટીમાં જ જાણી શકાય છે. આ બધુ જ ગૂગલ મેપની મદદથી શક્ય બન્યું છે. ડ્રાઈવ કરનાર મોટાભાગના લોકો ગૂગલ મેપનો ઉપયોગ કરે છે. જેથી સરળતાથી યોગ્ય સ્થળ ઉપર પહોંચી શકાય.\nમેપ્સનો આઈડિયા પહેલીવાર ગૂગલના સીઈઓ સુંદર પિચઈને (Sundar Pichai) આવ્યો હતો. સુંદર પિચઈ આ સમયે એલ્ફાબેટના સીઈઓ છે. શક્ય છે કે તમે આલ્ફાબેટને (Alphabet Inc.) જાણતા નહીં હોય. જો એવું હોય તો એકવખત ગૂગલ કરી લો. ચાલો જણાવી દઈએ કે ગૂગલ જેવી અનેક કંપનીઓ આલ્ફાબેટની સબ્સિડરી છે. મતલબ ગૂગલ આલ્ફાબેટની એક પ્રોડક્ટ છે.\nઆવી રીતે Google Map બનાવવાનો આઈડિયા આવ્યો\nસુંદર પિચઈ અમેરિકામાં રહે છે. આ વાત 2004ની છે તેમના એક ઓળખીતાએ પોતાના ઘરે ડિનર માટે બોલાવ્યા હતા. સુંદરને પોતાની પત્ની સાથે જવાનું હતું. પરંતુ પોતાની પત્ની સાથે મળીને એક પ્લાન બનાવ્યો હતો. સુંદરે કહ્યું હતું કે સવારે ઓફિસ જવાનું છે. ત્યારબાદ સીધા જ ડિનર માટે જઈને ઘરે પહોંચી જશે. તેમણે પોતાની પત્નીને કહ્યું કે તે ઘરથી સીધી ત્યાં જ પહોંચી જાય. મતલબ પત્ની સીધી ઘરથી ડિનર માટે જવાનું હતું. અને સુંદર પિચઈને ઓફિસથી સીધા ડિનર માટે પહોંચવાનું હતું.\nપોતાની પત્ની અંજલીની સાથે સુંદર પિચઈનો ડિનર પ્રોગ્રામ રાતના 8 વાગ્યે હતો. સુંદર પિચઈની પત્ની અંજલી પોતાની કારથી રાતના આઠ વાગ્યે ડીનર માટે પહોંચી ગઈ હતી. સુંદર પીચઈ પણ ઓફિસથી નીકળ્યા હતા. પરંતુ રસ્તામાં ભટકાઈ ગયા હતા. તેઓ પહોંચતા પહોંચતા લગભગ 10 વાગ્ય પહોંચ્યા હતા. પિચઈ જ્યારે પહોંચ્યા ત્યારે તેમની પત્ની ડીનર કરીને નીકળી ગઈ હતી.\nપત્ની સાથે ઝઘડો થયો તો રાત ઓફિસમાં વિતાવી\nસુંદર પિચઈ પણ ત્યાંથી કંઈ ખાધા પછી પોતાના ઘરે જતા રહ્યા હતા. ઘરે પહોંચ્યા બાદ પત્ની અંજલી સાતે ઝઘડો શરૂ થયો હતો. કારણ કે તે સમય ઉપર પહોંચ્યા નહીં અને તેમની બેઈજ્જત થવું પડ્યું હતું. અંજલીનો મડૂ ખરાબ જોઈને સુંદર પિચઈ ફરીથી ઓફસ જવું યોગ્ય સમજ્યું હતું.\nહવે સુંદર પાછા ઓફિસ પહોંચી ગયા હતા. આખી રાત ત્યાં જ વિતાવી હતી. તેઓ આખી રાત એક જ વાત વિચારી રહ્યા હતા કે હું રસ્તો ભટકી ગયો તો ન જાણે કેટલા લોકો રોજ આવી રીતે રસ્તો ભટકી જતા હશે. કંઈક એવું થાય કે કોઈ રસ્તો ન ભટકે તો કેટલું સારું થાય. આખી રાત વિચાર્યું કે લોકોના ખિસ્સામાં મેપ હોય અને ડાયરેક્શન યોગ્ય મળી જાય તો રસ્તો ન ભટકે.\nટીમે હાથ ઊભા કરી દીધા\nબીજી સવારે સુંદર પિચાઈએ પોતાની આખી ટીમે બોલાવી અને મેપ બનાવવાનો આઈડિયા સૌની સામે રાખ્યો હતો. ટીમે આ આઈડિયા સાંભળતા જ હાથ ઊભા કરી દીધા હતા. ટીમે તેમના આઈડિયામાં વિશ્વાસ આવ્યો નહીં. પરંતુ લગભગ બે ત્રણ દિવસ સતત ટીમો સાથે મીટિંગ કરીને તેમણે એક એવી પ્રોડ્ક્ટ ડિઝાઈન કરવા માટે મનાવી લીધા જે લોકોને રસ્તો બતાવે.\nઆ પણ વાંચોઃ-Space news: પૃથ્વીની બહાર જલદી જ મળી શકે છે જીવનના સંકેત, નવા પ્રકારના ગ્રહોથી આશાનું કિરણ\nહવે લોતો તેમના બતાવેલા રસ્તા ઉપર ચાલે છે\nસુંદર પિચઈ અને તેમની ટીમે સખત મહેનત કરીને 2005માં ગૂગલ મેપ બનાવીને અમેરિકામાં લોન્ચ કર્યું હતું. બીજા વર્ષે 2006માં ઈગ્લેન્ડ અને 2008માં ભારતમાં લોન્ચ કર્યું હતું. હવે તેઓ તમે જાણો છો કે આખી દુનિયા યોગ્ય રસ્તો દેખાડવાનું કામ મેપ કરી રહ્યું છે. એક આંકડા પ્રમાણે આખી દુનિયામાં દરેક સાતમો માણસ ગૂગલ મેપ્સનો ઉપયોગ કરે છે.\nTags: Google maps, સુંદર પિચાઇ


નવરાત્રિના નવ દિવસ પાણી વધુ પીઓ\nYou are here :HOME >> LIFE >> HEALTH & LIFESTYLE >> નવરાત્રિના નવ દિવસ પાણી વધુ પીઓ\nઆવા સમયે સ્નાયુ ખેંચાઈ જવાની તકલીફ ઘણી થતી હોય છે. એને ટાળવા ભરપૂર પાણી પીવું જરૂરી છે. આ સિવાય નવરાત્રિમાં બીજું શું ધ્યાન રાખવું જેનાથી હેલ્થ પર અસર ન થાય એ આજે જાણી લઈએ\nનવરાત્રિમાં ગરબે ઘૂમવાની મજા જ કંઈક અનેરી છે. એક સમય હતો જ્યારે સ્થાનિક લોકો ચોકમાં ભેગા થતા. માતાજીની આરતી કરીને નાની છોકરીઓ અને સ્ત્રીઓ ઢોલકના તાલે, મંજીરા અને ખંજરી વગાડતાં-વગાડતાં ગરબા કરતી. છેલ્લે કેસર-ઇલાયચીનું સરસ કઢેલું દૂધ બનતું અને બધા એ પીને છૂટા પડતા. આમ આ પર્વ એક આરાધના-પર્વ બની રહેતું. આજે નવરાત્રિ ગ્લોબલ ડાન્સ-ઉત્સવ બની ગયો છે. મોટા-મોટા પાર્ટી-પ્લૉટમાં અલ્ટ્રાસોનિક સ્ટિરિયો સાઉન્ડ વચ્ચે સતત નવ રાત સુધી મૉડર્ન સ્ટાઇલમાં ગરબે ઘૂમવા અઢળક લોકો આવે છે. ત્યાં જ મલ્ટિક્વિઝિન વાનગીઓ ઝાપટે છે, કોલ્ડ ડ્રિન્ક્સનાં ટિન પર ટિન ખાલી કરે છે. રાત્રે ૧-૨ વાગ્યા સુધી ભટકે છે અને તહેવારમાં જલસા કરે છે. સમય બદલાય એમ પરિવર્તન તો આવવાનું જ છે, પરંતુ આ પરિવર્તનમાં હેલ્થ બગડે એ યોગ્ય નથી. કઈ રીતે અમુક બાબતોનું ધ્યાન રાખીને આપણે નવરાત્રિમાં જલસા પણ કરી શકીએ અને હેલ્થની કાળજી પણ રાખી શકીએ એ આજે જાણીએ.\nગુજરાતીઓના લોહીમાં ગરબા છે, પરંતુ આ લોહીને ગરમ કરવામાં સમય તો લાગે જ છે. આજે અચાનક જ કોઈ વ્યક્તિને આખી રાત ગરબા રમવાનું કહીએ તો એ તેના માટે સહેલું તો નથી જ, કારણ કે આજનું આપણું જીવન બેઠાડુ જીવન થઈ ગયું છે. ભલે સવારથી-રાત સુધી આપણી પાસે શ્વાસ લેવાનો પણ સમય ન હોય એટલા આપણે વ્યસ્ત રહેતા હોઈએ, પરંતુ શરીર પાસેથી આપણે ખાસ કામ લેતા નથી. આપણું મોટા ભાગનું કામ મગજ જ કરતું હોય છે. ઑફિસમાં બેઠા-બેઠા કમ્યુટર પર કામ હોય કે સ્કૂલ-કૉલેજ-ક્લાસિસમાં બેઠા-બેઠા ભણવાનું હોય, દરેક જગ્યાએ આપણું જીવન બેઠાડુ બની ગયું છે. આવા જીવનમાંથી જો અચાનક જ કોઈ કહે કે બે-ત્રણ કલાક ગરબા રમવાના છે તો ઉત્સાહ ભલે પાંચગણો હોય, પરંતુ શરીર એટલું રમી શકે એ જરૂરી નથી. આદર્શ રીતે તો તમારે નવરાત્રિ પહેલાંનાં મહિનાથી કાર્ડિયો-એક્સરસાઇઝ કરવી જોઈએ. વધુ નહીં તો દિવસનો ૧ કલાક તો ખરું જ, પરંતુ જો એ શક્ય ન બન્યું હોય તો પણ આ બાબતે થોડી કાળજી જરૂરી છે.\nનવરાત્રિ દરમ્યાન કલાકો સુધી ગરબા એ જ વ્યક્તિ રમી શકે છે જે ફિઝિકલી ફિટ હોય. બાકી જે લોકો નથી તે પણ ગરબા તો રમે જ છે, પરંતુ તેમને કોઈ ને કોઈ તકલીફ ઊભી થઈ જતી હોય છે. એ વિશે વાત કરતાં ઉપાસની હૉસ્પિટલ, મુલુંડના ઑર્થોપેડિક સજ્ર્યન ડૉ. તેજસ ઉપાસની કહે છે, ‘રૂટીનમાં જે લોકો ડાન્સ કરતા નથી તેમને ઘણા દિવસે નાચતા હોવાથી પગના મસલ્સ કડક થઈ જાય અને દુખાવો થાય એ તો નૉર્મલ બાબત છે, પરંતુ ગરબામાં રમતા-રમતા પગમાં ક્રૅમ્પ આવે, નસ ખેંચાઈ જાય કે પગ મચકોડાઈ જાય એવા નાના બનાવોથી માંડીને ફ્રૅક્ચર અને હાડકું એની જગ્યા પરથી ખસી જવાના બનાવો પણ સામાન્ય રીતે બનતા જોવા મળે છે. આ સિવાય બ્લડ-પ્રેશર લો થઈ જવાના બનાવો પણ બનતા હોય છે. એને લીધે વ્યક્તિ બેભાન થઈ જઈ શકે છે, ચક્કર આવી જાય કે પડી જાય એવું પણ બને. ડાયાબિટીઝના ઘણા દરદીઓને પણ શુગર એકદમ જ ઘટી જાય એવી શક્યતા બને છે. આ તકલીફો ગંભીર રૂપ ધારણ કરી શકે છે. એટલે આ બાબતે સાવચેત રહેવું જરૂરી છે.’\nગરબા રમતા હોય ત્યારે ખેલૈયાઓને ખબર પડતી નથી, પરંતુ એ સમયે ખૂબ પરસેવો થાય છે અને શરીરમાં પાણીની કમી સરજાઈ શકે છે. આ બાબતે સાવધાન કરતાં ડાયટિશ્યન યોગિતા ગોરડિયા કહે છે, ‘નવરાત્રિના નવ દિવસ જે લોકો ગરબા રમવાના હોય એ લોકોએ આ દિવસો દરમ્યાન પાણીનું ખાસ ધ્યાન રાખવું. દિવસનું ૩ લીટર પાણી ચોક્કસ પીવું. બાકી ગરબા રમવા જાઓ એ પહેલાં નારિયેળપાણી પી શકાય છે. ગરબામાં સાથે લીંબુપાણીની બૉટલ રાખો. મોટા ભાગના લોકો એક ભૂલ કરે છે અને એમાં ખાસ તો ગરબા ભૂખ્યા પેટે રમવાની ભૂલ. એ હકીકત છે કે તમારે બે-ત્રણ કલાક ગરબા રમવા હોય તો હેવી ખોરાક નડે, પરંતુ સાવ ભૂખ્યા પેટે જો તમે ગરબા રમવા લાગી જાઓ તો પણ બરાબર નથી. ખાસ કરીને અમુક લોકો બપોરે લંચ કરે પછી કંઈ જ ખાતા નથી અને સીધું રાત્રે ૧૦ વાગ્યે ગરબા પતે પછી જ ખાય છે. ત્યાં સુધીમાં તેમને એટલી ભૂખ લાગી જાય છે કે તે ખોરાક પર તૂટી પડે છે અને એ પણ સંપૂર્ણ જન્ક અને ફાસ્ટ ફૂડ પર. આમ એ લોકો પોતાનું ભારે નુકસાન કરે છે.’\nજો તમને સતત ક્રૅમ્પ આવતા હોય કે બીજી કોઈ દુખાવાની તકલીફો હોય તો શું ધ્યાન રાખવું અને એનાથી બચવા શું કરવું? આ પ્રશ્નનો જવાબ આપતાં ડૉ. તેજસ ઉપાસની કહે છે, ‘જો તમને આવું અવારનવાર થતું હોય તો ગરબા રમતાં પહેલાં અમુક સ્ટ્રેચ ઘરે કરીને જાઓ એટલે શરીર પર લોડ ન પડે. મહત્વની વસ્તુ એ છે કે તમારું શરીર તમને અમુક ચિહ્નો બતાવે છે, જેમ કે દુખાવો કે હાંફ ચડવી કે પછી ખૂબ પરસેવો વળવો અને થાક લાગવો. આવાં સામાન્ય ચિહ્નોને સમજો અને એ રીતે કામ લો. શરૂઆતના ૧-૨ દિવસ પ્રૅક્ટિસ થાય એ રીતે બ્રેક લઈ-લઈને રમો. ધીમે-ધીમે સ્પીડ અને કૅપેસિટી વધારો. સાંધામાં દુખાવો ચાલુ થાય તો રમવાનું બંધ કરી દો અને ચાર દિવસથી વધારે દુખાવો રહે તો ડૉક્ટરને મળો.’\nશું ખાવું અને શું નહીં\nઆદર્શ રીતે જો ૭ વાગ્યે ગરબા રમવાના હોય તો પાંચ-સાડાપાંચ વાગ્યા આસપાસ થોડો હેવી નાસ્તો કરવો. એમાં પૌંઆ, ઉપમા, ઇડલી-સાંભાર, મિક્સ વેજ પરાઠા કંઈ પણ ખાઈ શકાય.\nરમી લીધા પછી પણ ભૂખ લાગે જ છે અને નવરાત્રિના ગ્રાઉન્ડ પર જે સ્ટૉલ્સ હોય છે એનું ભાત-ભાતનું ખાવાનું જોઈને મન લલચાય છે, પરંતુ જીભ અને મન પર થોડો કન્ટ્રોલ રાખવો બેસ્ટ ગણાશે.\nબજારમાં તૈયાર મળતી લીંબુ શરબતની બૉટલ નહીં, ઘરેથી તૈયાર કરેલી તાજા લીંબુનો રસ અને ફક્ત સંચળ કે મીઠું નાખીને તૈયાર કરેલા લીંબુપાણીની બૉટલ જ સાથે રાખવી. કોલ્ડ ડ્રિન્ક, પૅકેજ્ડ જૂસ કે અન્ય ઠંડાં પીણાં કરતાં આ ઑપ્શન લાખગણો સારો છે.\nબહારનું ખાવા કરતાં ઘરની કોઈ પણ વસ્તુ ખાવી બેસ્ટ રહેશે. આદર્શ રીતે તો રાત્રે ડ્રાયફ્રૂટ મિલ્ક બસ થઈ જવું જોઈએ, પરંતુ જો ભૂખ લાગી હોય તો ભૂખ્યા ન રહેવું. વેજિટેબલ સૂપ જેવું કંઈ લઈ શકાય છે.\nજો બહાર ખાવું પડે તો જન્ક ફૂડ કે ફાસ્ટ ફૂડ ખાવા કરતાં બાફેલો, શેકેલો, ઓછા તેલ-બટરવાળો, ગરમ બનાવેલો અને મેંદા વગરનો જ ખોરાક ખાવો.


Haryana: 67 Year Old Man love marriage with 19 year old girl in Mewat – News18 Gujarati\nહરિયાણાઃ 67 વર્ષીય વૃદ્ધે 19 વર્ષની યુવતી સાથે કર્યા લવ મેરેજ, ગામ લોકોએ કહ્યું- ‘દાળમાં કંઈક કાળું છે’\nViral News: 67 વર્ષીય વૃદ્ધની સરખામણી ગામ લોકોએ આસારામ સાથે કરી છે અને તેને યુવતી સાથે બળજબરીથી લગ્ન કરવા માટે સજા આપવા માંગ કરી\nLast Updated : August 08, 2021, 08:59 IST\nઅસ્થિઓ વિસર્જિત કરીને હરિદ્વારથી પરત ફરી રહ્યો હતો પરિવાર, અકસ્માતમાં6લોકોના મોત\nકાસિમ ખાન, નૂંહ. હરિયાણા (Haryana)માં 67 વર્ષના વૃદ્ધના પ્રેમ વિવાહ (love Marriage)ના મામલા પર બીબીપુર ગામના લોકોએ બેઠક બોલાવી નારાજગી વ્યક્ત કરી છે. ગામ લોકોએ પલવલ અને મવાતની પોલીસ અને પ્રશાસનના અધિકારીઓ સાથે મુલાકાત કરી કજોડાના લગ્નની હકીકત જાણીને યુવતીના પરિવારને પાછી સોંપવામાં આવે તેવી માંગણી કરી છે. જો યુવતી ન મળી તો મહાપંચાયત (Maha Panchayat) કરવાથી લઈને કોઈ પણ હદ સુધી જઈને યુવતીને પરત લેવાની વાત કહેવામાં આવી છે. તેમણે એવું પણ કહ્યું કે, આ કજોડાના લગ્નની ચર્ચા સમગ્ર પંથકમાં ફેલાઈ ગઈ છે, જેના કારણે ગામની બદનામી થઈ રહી છે. સાથોસાથ શરીયત પણ આ વાતની મંજૂરી નથી આપતું કે પરિણીત યુવતી છૂટાછડા લીધા વગર બીજા વ્યક્તિ સાથે લગ્ન કરે. યુવતી મેવાત જિલ્લાના બીબીપુરની રહેવાસી છે, તો વૃદ્ધ પતિ પડોશી જિલ્લા પલવલનો રહેવાસી છે.\nબીબીપુર ગામના લોકોએ મીડિયા સાથે વાતચીત કરતાં કહ્યું કે, વૃદ્ધના પ્રેમ વિવાહ મામલામાં હાઈકોર્ટ સારો ચુકાદો આપ્યો છે, જે તપાસના આદેશ આપી દીધા. આ મામલામાં ઊંડાણપૂર્વકની તપાસ કરવી જરૂરી છે. બશીરે કહ્યું કે, મેવાતમાં 36 બિરાદરીના લોકો હિન્દુ-મુસ્લિમ લોકો જે પરસ્પર પ્રેમભાવથી રહે છે. અમે આજ સુધી આ પ્રકારની કોઈ ઘટના સાંભળી નથી અને ન તો જોઈ છે. આ પ્રકારની ઘટનાઓથી સમાજ ઉપરાંત ઈસ્લામને પણ બદનામ થાય છે.\nઆ પણ વાંચો, બ્રિટન: વર્ષોની મહેનત બાદ હિન્દુ અને શીખ સમુદાયને અસ્થિ વિસર્જન માટે મળ્યું યોગ્ય સ્થળ\nતેમણે વધુમાં કહ્યું કે, 19 વર્ષીય યુવતી પરિણીત હોવા છતાંય શરીયતને તોડ્યો છે. ગામમાં હાજર લોકોએ કહ્યું કે, 67 વર્ષીય વૃદ્ધનો મોટો પરિવાર છે. આ પ્રકારની ઘટનાઓને અંજામ આપતા પહેલા તેમને શરમ આવવી જોઈએ. આજે વૃદ્ધના કારણે અમારું મેવાત દુનિયાભરમાં શરમમાં મૂકાયું છે. આ ઉપરાંત મેવાતના લોકોએ 67 વર્ષના વૃદ્ધને આસારામ સાથે સરખાવ્યો છે. આસારામ અને 67 વર્ષીય વૃદ્ધ વચ્ચે કોઈ અંતર નથી.\nઆ પણ વાંચો, Alert: જો તમે પણ વેચી રહ્યા છો જૂના સિક્કા કે નોટ તો થઈ જાઓ સાવધાન, RBIએ જાહેર કરી જરૂરી સૂચના\nગામ લોકોએ કહ્યું કે, જેવી રીતે આસારામને સજા થઈ છે, તેવી જ રીતે 67 વર્ષીય વૃદ્ધને પણ સજા થવી જોઈએ. બીજી તરફ આ મામલાને લઈને પલવલ એસપી દીપક ગહલાવત સાથે મુલાકાત કરતાં તેમણે મામલામાં કાર્યવાહી કરવાનો ભરોસો અપાવ્યો છે. 67 વર્ષીય વૃદ્ધે 19 વર્ષની યુવતી સાથે કોર્ટ મેરેજ મામલા પર ગામ લોકોનો દાવો છે કે યુવતી પર કોઈ પ્રકારનું દબાણ કરવામાં આવ્યું છે. જેમાં જિલ્લા પ્રશાસની માંગ કરવામાં આવી છે કે, તપાસ કરીને હકીકત સામે લાવવી જોઈએ.\nમળતી માહિતી મુજબ, 67 વર્ષીય વૃદ્ધ લાંબા સમયથી નક્શ, માદળીયા આપવાનું કામ કરે છે અને જે 19 વર્ષીય યુવતી સાથે તેણે લગ્ન કૃયા છે તે યુવતીની માતા માદળીયા આપનારા ઢોંગીની પાસે છેલ્લા લાંબા સમયથી આવતી જતી રહેતી હતી. વૃદ્ધ તાંત્રિક હોવાનું પણ ચર્ચાઇ રહ્યું છે. ગામના લોકોને શક છે કે મહિલા તથા તેની દીકરીને વૃદ્ધએ કોઈ દબાણ લાવીને બળજબરીથી યુવતી સાથે લગ્ન કરી દીધા છે.\nFirst published: August 08, 2021, 08:59 IST\nTags: Haryana News, Illegal Marriage, Love marriage, Marriage, Second Marriage, Viral news


ઉલ્ટી કરતા સમયે શરીરમાં આવી હલચલ થાય છે?થાઓ સાવધાન - Daily Gujarati News\nઉલ્ટી એટલે તમારા પાચનતંત્રથી અડધુ પચેલું ભોજન એક ઝાટકાથી બહાર આવી જવું. અજીબ વાત તો એ છે કે ઘણી વખત ઉલ્ટી એવા કારણોથી થાય છે, જે પાચન તંત્રથી જોડાયેલા પણ નથી હોતા.\nક્યારેક તમે સ્ટ્રીટ પર કંઈક ચટપટ્ટું ખાઈ લીધા બાદ ઘરે પહોંચ્યા પછી પેટમાં ગડબડ થઈ જાય છે. તમને સમજમાં આવી ગયું હશે કે એ ખાવાનું તમારા પેટને ખરાબ કરે છે. અને આગળની મિનિટે જ બાથરૂમમાં જઈને ઉલ્ટી થાય છે. આપણા દરેકની લાઈફમાં એકનો એક દિવસ એવો ચોક્કસ આવ્યો હશે કે કોઈ કારણસર આપણે ઉલ્ટી કરી હશે. તમે જ્યારે ઉલ્ટી કરો છો ત્યારે તમારા આંતરડા ખેંતાયેલા જણાય છે અને આંખો લાલ થઈ જાય છે. પરંતુ શું આપ જાણો છો કે જ્યારે તમે ઉલ્ટી કરવાના હોવ ત્યારે તમારા મગજ અને શરીરમાં કયા બદલાવ થાય છે!\nઆખરે ઉલ્ટી શું હોય છે?\nઉલ્ટી એટલે તમારા પાચન તંત્રમાંથી અર્ધપચેલું ભોજન એક જાટકા સાથે બહાર આવી જવું. સૌથી વિચિત્ર તો એ હોય છે કે ઉલ્ટી એવા કારણોથી થાય છે જે પાચનતંત્ર સાથે જોડાયેલા પણ નથી હોતા. કારણ ભલે કોઈ પણ હોય, ઉલ્ટીનું કારણ પાચનતંત્રમાં એસિડબેઝ અવ્યવસ્થિત થી જાય છે અને શરીરમાંથી ઈલેક્ટ્રોલાઈટ પણ નીકળી જાય છે. પરંતુ ઘણી વખત ઉલ્ટી કરવાથી ખતરનાક હોય છે ઉલ્ટી ન કરવું. તેનાથી પેટમાં હાનિકારક તત્વ પહી જાય છે, જેને પચાવવું શરીર માટે ઘણું નુક્સાનકારક હોય છે.


ગુજરાતના આ શહેરમાં બબ્બે કમિશનર નીકળી પડ્યા લોકડાઉનનો અમલ કરાવવા – Samkaleen\nગુજરાતના આ શહેરમાં બબ્બે કમિશનર નીકળી પડ્યા લોકડાઉનનો અમલ કરાવવા\nગુજરાતમાં કોરોનાની મહામારી ઝડપથી વધી રહી છે. સુરતમાં કોરોનર્સનું મોત થતાં તંત્ર સફાળું દોડતું થઈ ગયું છે. સુરતમાં લોકડાઉજાહેર કરાયું છે. પહેલા 25મી માર્ચ સુધી લોકડાઉન હતું પણ હવે 31 માર્ચ સુધી લોકડાઉન કરવામાં આવ્યું છે.\nસુરતમાં કોરોનાનાં કેસ મળી આવતા લોકડાઉન જાહેર કરવામાં આવ્યા બાદ લોકો દ્વારા લોકડાઉનનો અમલ કરવામાં આવી રહ્યો નથી. પોલીસ દ્વારા નાકાઓ અને મેઈન રસ્તાઓ પર બેરીકેટ્સ મૂકીને અંતરાયો ઉભા કર્યા હોવા છતાં લોકો બેરીકેટ્સને ઓળંગીને પણ અવરજવર કરી રહ્યા છે. ગાડીઓ લઈને દોડતા નજરે પડી રહ્યા છે.\nઆવી સ્થિતિમાં સુરત મ્યુનિસિપલ કોર્પોરેશનના કમિશનર બંછાનિધિ પાની અને સુરતનાં પોલીસ કમિશનર રાજેન્દ્ર બ્રહ્મભટ્ટ દ્વારા લોકોને લોકડાઉનનો અમલ કરવા માટે સમજ આપવામાં આવી હતી. બન્ને કમિશનરો રસ્તા પર ઉભા રહીને લોકોને લોકડાઉનનો અમલ કરવાની તાકીદ કરતા જોવા મળ્યા હતા.\nAuthor samkaleen_adminPosted on March 23, 2020 Categories Gujarat\nPrevious Previous post: સુરતમાં લોકડાઉનની તારીખ લંબાવાઈ, જાણો ક્યાં સુધી સુરતમાં રહેશે લોકડાઉન?\nNext Next post: શું ધોરણ એકથી નવ અને 11નાં વિદ્યાર્થીઓને માસ પ્રમોશન અપાશે? શું છે હકીત છે, જાણો


યુપી: રોડ દુર્ઘટનામાં આપના દળના ઘણા નેતા ઘાયલ | Apna dal leaders injured in road accident in chitrakoot - Gujarati Oneindia\n| Published: Thursday, March 8, 2018, 11:28 [IST]\nઅલાહાબાદ કાનપુર હાઇવે પર કોખરાજ બાયપાસ પાસે મોડી રાત્રે એક મોટી રોડ દુર્ઘટના થઇ છે. આ દુર્ઘટનામાં અપના દળના રાષ્ટ્રીય સચિવ સહીત ઘણા નેતાઓ ઘાયલ થઇ ચુક્યા છે. બધાને ઉપચાર માટે હોસ્પિટલ લઇ જવામાં આવ્યા છે. જ્યાં ત્રણ લોકોની હાલત ગંભીર છે.\nમળતી માહિતી અનુસાર અપના દળના રાષ્ટ્રીય સચિવ જવાહરલાલ પટેલ ચિત્રકૂટ જિલ્લામાં આયોજિત માસિક બેઠકમાં ભાગ લેવામાં માટે ગયા હતા. મોડી સાંજે કાર્યક્રમ પૂરો થયા પછી તેઓ કાર ઘ્વારા અલાહાબાદ પાછા જઈ રહ્યા હતા. કારમાં તેમની સાથે પૂર્વ મંડળ અધ્યક્ષ શ્યામ રાજ સિંહ, દિલીપ કુમાર પટેલ અને અન્ય બે લોકો પણ હતા.\nકોખરાજ બાયપાસ હાઇવે પર તેમની કાર અચાનક નિયંત્રણ ગુમાવી બેસી અને હાઇવે નીચે ખાઈમાં પલ્ટી ખાઈ ગયી. ઘટના પછી ચીસો સાંભળીને લોકો આવ્યા તેમને પલ્ટી ગયેલી કાર સીધી કરીને ઘાયલોને બહાર કાઢ્યા. લોહીથી ખરડાયેલા નેતાઓને ઉપચાર માટે હોસ્પિટલ લઇ જવામાં આવ્યા.\nહાલમાં આ નેતાઓની હાલત ખતરાથી બહાર જણાવવામાં આવી રહી છે. ખબર મળતા જ અપના દળના વિધાયક આર કે વર્મા અને પાર્ટીના લોકો પહોંચી ગયા. ફોન પર વિધાયક આર કે વર્મા ઘ્વારા જણાવવામાં આવ્યું કે ઘટનાની જાણકારી તેમને મળી છે જગ્યા પર પહોંચ્યા પછી પરિસ્થતિ સ્પષ્ટ થશે.\nuttar pradesh apna dal road accident ઉત્તરપ્રદેશ અપના દળ રોડ દુર્ઘટના\nApna dal leaders injured in road accident in chitrakoot\nStory first published: Thursday, March 8, 2018, 11:28 [IST]


લોકોની મદદ કરવા 46 દિવસ સુધી માત્ર બિયર પીશે આ ભાઈ! જાણવા જેવો છે આ ગજબનો કિસ્સો\nઘણા લોકો અનશન કરે છે જેથી કરીને ગરીબ લોકોને ખાવાનું મળી શકે. પરંતુ અમેરિકામાં એક વ્યક્તિએ લોકોની મદદ માટે અનોખો ડાયટ પ્લાન અપનાવ્યો છે.\nMar 9, 2021, 10:43 AM IST\nજો તમને ખબર પડે કે તમારા ઘરની આસપાસ સોનું (Gold) જ સોનું છે તો તમે શું કરશો? હવે તમે વિચારતા હશો કે તેમાં કરવાનું શું.. બધા કામ ધંધા છોડીને બેગ્સ લઈને તે જગ્યાએ ભાગી જઈશું.\nMar 8, 2021, 01:37 PM IST\nRafale બનાવનારી કંપનીના માલિકનું હેલિકોપ્ટર દુર્ઘટનામાં મોત\nફ્રાન્સના અબજપતિ ઉદ્યોગપતિ અને રાફેલ (Rafale) ફાઈટર જેટ બનાવનારી કંપનીના માલિક ઓલિવિયર દસોલ્ટ(Olivier Dassault) નું હેલિકોપ્ટર અકસ્માતમાં મોત નિપજ્યું છે. ફ્રાન્સના રાષ્ટ્રપતિ ઈમેન્યુઅલ મેક્રોને ટ્વીટ કરીને આ જાણકારી આપી. તેમણે જણાવ્યું કે ઓલિવિયર દસોલ્ટનું મોત થયું છે.\nMar 8, 2021, 11:45 AM IST\nMuhammad Bin Tughlaq માટે બની ખાસ ડિશ, અને આ રીતે ભારતમાં થઈ સ્વાદના સમ્રાટ સમોસાની એન્ટ્રી...\nભારતમાં આજે ગમે તે લારીએ કે નાસ્તાની દુકાનમાં જાઓ તો તમને સમોસું મળશે. દરેક ભારતીયોની પહેલી પસંદ બનેલું સમોસું મુળ ભારતનું નથી. સ્વાદનો સમ્રાટ કહેવાતું સમોસું મૂળ ક્યાંનું છે? બે હજાર વર્ષ જુની સમોસાની વાનગીની કઈ રીતે ભારતમાં થઈ એન્ટ્રી, જાણો સમોસાનો ચટાકેદાર ઈતિહાસ..\nMar 5, 2021, 05:51 PM IST\nસૌથી હટકે લગ્નનો ક્રેઝ, મેલબર્નના કપલે 40,000 ફૂટ ઉંચાઈ પર લગ્ન કર્યા\nપ્રેમ હંમેશા આંધળો હોય છે. અને તેમાં પ્રેમ કરનારા પણ પાગલ હોય છે. આવી જ એક ઘટના ઓસ્ટ્રેલિયામાં સામે આવી છે. મેલબર્નમાં રહેતા એક પ્રેમી યુગલે વર્જિન ઓસ્ટ્રેલિયા ફ્લાઈટમાં 40,000 ફૂટની ઉંચાઈએ લગ્ન કરીને અનોખો રેકોર્ડ બનાવ્યો.\nMar 5, 2021, 01:59 PM IST\nTaj Mahal માં બોમ્બની ખબર, જાણો શા માટે ક્યારેક લીલા કપડાંથી, ક્યારેક લાકડાંથી તો ક્યારેક ઝાડ-પાનથી તાજમહેલને છુપાવવો પડ્યો\nઐતિહાસિક ધરોહર તાજમહેલ (Taj Mahal) પરિસરમાં બોમ્બની ખબરથી હડકંપ મચી ગયો છે. તાજમહેલની અંદર બોમ્બ મૂકાયો હોવાની ખબર મળતા જ અફરાંતફરી મચી ગઈ. જાણો કઈ-કઈ રીતે તાજમહેલને હુમલાથી બચાવવા માટે કરવામાં આવ્યો પ્રયાસ.\nMar 4, 2021, 12:24 PM IST\nNew Innovation: આ દેશમાં નારંગીમાંથી ઉત્પન્ન થાય છે વીજળી, છોતરાં પણ ભેગા કરીને રાખે છે લોકો...!\nપાણી, કોલસા, હવા અને પવન પવનથી વીજળી પેદા થતી તો તમે જોઈ હશે. શું ક્યારેય નારંગીથી વીજળી ઉત્પન થતા જોઈ છે.હા,એવું થાય છે. સ્પેનના સવીલ શહેરમાં નરંગીનું ઉત્પાદન વઘુ માત્રામાં અને ગુણવત્તાપૂર્વક કરવામાં આવે છે. હવે અહીં નારંગીથી વીજળી બનાવવામાં આવી રહી છે. આવો જાણીએ કેવી રીતે નારંગીમાંથી વીજળી બનાવામાં આવે છે.\nMar 3, 2021, 04:45 PM IST\nThe King of Germany: એવું તો શું થયું કે રાજમહેલ છોડીને ભાડાનાં મકાનમાં રહેવા લાગ્યો જર્મનીનો રાજા\nજર્મનીનો રાજા અર્નસ્ટ ઓગસ્ટ સાથે રાતોરાત એવી ઘટના બની કે તેઓને મહેલ છોડીને ભાડાના મકાનમાં રહેવા જવુ પડ્યું છે. જર્મનીના રાજા અર્નસ્ટ ઓગસ્ટના પુત્રએ તેમનો અરબોનો મહેલ સરકારને માત્ર એક યુરોમાં વેચી દિધો.\nFeb 25, 2021, 10:03 AM IST\nGame Zone: કમાણીની દ્રષ્ટીએ આ ગેમે PUBGને પણ પાછળ છોડી, મિલિયન ડોલરમાં કરી કમાણી\nલોકપ્રિય એક્શન ગેમ પબજી મોબાઈલની લોકપ્રિયતામાં ઘટાડો જોવા મળ્યો છે. કમાણીના મામલે Honor of kingsથી પાછળ રહી ગયા પછી, આ ગેમ કમાણીના રેટિંગની દ્રષ્ટિએ બીજા સ્થાને પહોંચી ગઈ છે. જો કે,પબજી મોબાઈલએ પણ યોગ્ય રકમ મેળવી છે. તેની લગભગ 60% આવક ચીનમાંથી થાય છે. તે જ સમયે, તેના લોકલ વર્ઝન ગેમ ફોર પીસની 8% આવક અમેરિકાથી થઈ છે.\nFeb 23, 2021, 12:29 PM IST\nWarren Buffett કેવી રીતે બન્યા વિશ્વના સૌથી મોટા રોકાણકાર અને દાનવીર, આ Tips અપનાવશો તો તમે પણ થઈ જશો માલામાલ\n30 ઓગસ્ટ, 1930ના અમેરિકાના નેબ્રાસ્કામાં એક સાધારણ પરિવારમાં વોરન બફેટનો જન્મ થયો હતો. ત્યારે ભાગ્યે જ લોકોએ વિચાર્યું હશે કે ભવિષ્યમાં આ બાળક કેટલું મોટું નામ મેળવશે. વોરન બફેટ અત્યારે 90 વર્ષના છે. તેઓ પ્રખ્યાત બર્કશાયર હૈથવે કંપનીના ચીફ એક્સિક્યુટિંગ ઓફિસર (CEO) અને તેઓ ઈતિહાસના સૌથી સફળ રોકાણકારોમાંના એક શેર ધારક છે. તેમને શેર બજારની દુનિયાના સૌથી મહાન રોકાણકાર માનવામાં આવે છે. તેઓ અમેરિકાના ખ્યાતનામ રોકાણકાર, ઉદ્યોગપતિ અને બહું મોટા દાતા છે.\nFeb 21, 2021, 11:19 AM IST\nThe most venomous snake in the world: દુનિયાના સૌથી ઝેરી સાપ, બસ એક દંશ અને ખેલ ખતમ...\nદુનિયામાં કેટલાક એવા ઝેરી સાપ છે જેની સામે માણસ ન આવે તો જ સારૂ છે.આ સાપના એક દંશથી માણસ મોતના મુખમાં ધકેલાઈ જાય છે.\nFeb 19, 2021, 06:09 PM IST\nBeauti Queen: ભારતના ઈતિહાસની7રમણીય રાજકુમારીઓ, જેમની સુંદરતા સામે વિશ્વસુંદરીઓ પણ પડે ફિક્કી\nભારતમાં અનેક રાજકુમારીઓ અને રાણીઓ થઈ ગઈ. જેની સુંદરતાથી દુનિયાભરના રાજવીઓ પણ કાયલ હતા. ત્યારે આ આર્ટિકલમાં આવત કરીશું એવી જ ભારતીય રાજકુમારીઓ વિશે. જેમની સુંદરતા સામે ભલભલી સુંદરીઓ પણ ભરે છે પાણી.\nFeb 18, 2021, 05:03 PM IST\nક્યાંક જીભ બતાવીને તો ક્યાંક નાક અડાવીને કરાય છે અભિવાદન, વિશ્વમાં વંદનના વિચિત્ર રિવાજો વિશે જાણો\nજાણો અહીં વિવિધ દેશો અને સંસ્કૃતિઓ વિશે. જ્યાં નમ્રતાપૂર્વક અભિવાદવ કહેવાની 10 જુદી જુદી રીતો છે. તેમાંના કેટલાકમાં તો કોઈ સ્પર્શનો સમાવેશ પણ નથી થતો.\nદુનિયાને મહેકાવનાર પરફ્યૂમની શરૂઆત ક્યારે થઈ? જાણો ક્યાં બન્યુ હતું પહેલું પરફ્યૂમ\nકોઈ પણ પ્રસંગ હોય કે પછી રૂટિન લાઈફમાં સુગંધનો ખુબ જ વધારે મહત્વ છે. ભાગ્ય એવા કોઈ હશે જેણે અંતર કે પરફ્યૂમનો ઉપયોગ ન કર્યો.અંતર, પરફ્યૂમ, ડિયો જેવા અનેક રૂપ છે આ સુગંધના જે દરેક વ્યક્તિનો અભિન અંગે બની ગયો છે.\nFeb 17, 2021, 12:10 PM IST


PMને સવાલ કરતું ગીતઃ "મોદીજી મેં આપશે કરું એક સવાલ, કબ તક લૂંટી જાયેગે બેટીયોં કી લાજ"Gujarat Exclusive\nGujarat Exclusive > યુથ > મનોરંજન > PMને સવાલ કરતું ગીતઃ “મોદીજી મેં આપશે કરું એક સવાલ, કબ તક લૂટી જાયેંગી બેટીયોં કી લાજ”\nPMને સવાલ કરતું ગીતઃ “મોદીજી મેં આપશે કરું એક સવાલ, કબ તક લૂટી જાયેંગી બેટીયોં કી લાજ”\nસુરતના પ્રોડ્કશન હાઉસે તૈયાર કર્યું આ ગીત\nસુરતની ટીવી અભિનેત્રી અને સિંગર પર ફિલ્માવાયું\nમનોજ કે. કારીઆ, અમદાવાદઃ ગુજરાત-યુપી સહિત દેશભરમાં લૂંટાઇ રહેલી નારીઓની લાજ અંગે PM મોદીને સળગતો સવાલ કરતું એક ગીત( song questioning Modi about rape) સોશિયલ મીડિયા પર ફરતુ થયુ છે.\nબળાત્કારની ઘટનાઓ સામે હજારોની સંખ્યામાં પત્રો લખાયા\nદેશમાં બળાત્કારની ઘટનાઓ રોજબરોજની બની ગઇ છે. તેમાંય ઉત્તર પ્રદેશના હાથરસ ગામની દલિત યુવતી સાથે બનેલી ઘટનાએ સમગ્ર દેશવાસીઓના રૂવાટાં અધ્ધર કરી દીધા હતા. આવી ઘટનાઓને લઇને દેશના વડાપ્રધાન સહિત અનેક સત્તાધીશો સમક્ષ પ્રજાએ હજારો સંખ્યામાં પત્રો લખ્યા છે.\nઅનામતને લઇને હાર્દિક પટેલની આગેવાનીમાં આંદોલન થયું હતું. ત્યારે પાવર ઓફ પાટીદાર નામનું ફિલ્મ બનાવનાર સુરતના કેશર ભવાની ફિલ્મ પ્રોડક્શન તથા પ્રોડ્યુસર અને લેખક દિપક સોની તથા ડાયરેકટર મહેશ મહેશ પટેલે જ છે. જેમને આ ગીત (song questioning Modi about rape)નું પ્રોડકશન કર્યું છે.\nસાડા ચાર મીનિટનું ગીત હિન્દીમાં છે\nસાડા ચાર મીનીટના આ હિન્દી ભાષામાં રજૂ થયેલાં ગીત (song questioning Modi about rape)નું ફિલ્માંકન પીએમ મોદીની તસવીરો સામે જ કરવામાં આવ્યું છે. જેથી ગીતકારો મોદીને સીધો જ સવાલ કરી રહ્યાં હોવાનું પિકચરાઇઝેશન કરાયું છે.\nબંને ગીતકારોની પાછળ મહિલાઓને ઉપાડી જતાં દ્દશ્યોથી માંડીને યુવતીઓનું પિકચરાઇઝેશન કરીને ઘટનાઓ કેવી રીતે બની રહી છે વગેરે બાબતને રજૂ કરવાનો પ્રયાસ કરાયો છે. ત્યારબાદ પ્રજા દ્વારા થતી કેન્ડલ માર્ચ વગેરેનું પણ ચિત્ર રજુ કરવામાં આવ્યું છે.\nસવાલઃ મોદીજી ક્યાં સુધી બળાત્કાર થતા રહેશે?\nઆ ગીત (song questioning Modi about rape)માં મોદીજીને કયા સુધી બેટીઓ પર બળાત્કાર થતા રહેશે, કયારે બેટીઓ પર અત્યાચાર બંધ થશે ? અને બળાત્કાર જેવી ઘટનામાં પણ જાતિવાદ અને ઊંચ નીચ દેખાડવામાં આવે છે ત્યારે અમારું માથું શરમથી ઝૂંકી જાય છે.\nમનમાં સતત ડર રહ્યા કરે છે કે અત્યારે આ હાલત છે તો આગળ જતાં શું થશે ? તો મોદીજી અમારું તમને નિવેદન છે કે કોઇ એવા કાયદા કે નિયમ લાવો કે આગળ જતાં આવી ઘટનાઓ કોઇની સાથે ના બને.\nશુ છે ગીતની પંકિતઓ ?\nsong questioning Modi about rape


Activa hit by truck on newly constructed bridge near Adalaj Uvarsad, driver killed on the spot | અડાલજ ઉવારસદ પાસે નવનિર્મિત બ્રિજ પર ટ્રકે અક્ટિવાને અડફેટે લીધી, ટાયર નીચે ચગદાઈ જવાથી એક્ટિવાચાલકનું ઘટનાસ્થળે મોત - Divya Bhaskar\nActiva Hit By Truck On Newly Constructed Bridge Near Adalaj Uvarsad, Driver Killed On The Spot\nઅકસ્માત:અડાલજ ઉવારસદ પાસે નવનિર્મિત બ્રિજ પર ટ્રકે અક્ટિવાને અડફેટે લીધી, ટાયર નીચે ચગદાઈ જવાથી એક્ટિવાચાલકનું ઘટનાસ્થળે મોત\nઅક્માતના પગલે અક્ટિવાના કૂચેકૂચા ઉડી ગયા હતા, ચાલકનું ઘટનાસ્થળે મોત નિપજ્યું\nઅક્સમાતનો ભોગ બનેલો ચાલક કર્મકાંડનું કાર્ય કરીને ગાંધીનગરથી પરત ફરી રહ્યો હતો\nટ્રકચાલક ઘટનાસ્થળ પર જ ટ્રકને મૂકીને અંધારાનો ફાયદો ઉઠાવીને ફરાર\nઅડાલજ ઉવારસદ પાસે નવનિર્મિત બ્રિજ પર ટ્રક ચાલકે અકિટવાને અડફેટે લીધી. એક્ટિવા ચાલક ગાંધીનગરથી કર્મકાંડની વિધિ પૂરી કરીને ચાંદલો઼ડિયા તરફ પાછા ફરી રહ્યા હતા, ત્યારે એક્ટિવા ચાલકને ટ્રકે અટફેટે લેતા તે નીચે ચગદાઈ ગયો હતો. આ અકસ્માતમાં અક્ટિવા ચાલકને શરીર અને માથાના ભાગે ગંભીર ઈજાઓ પહોંચી જવાથી તેનું ઘટનાસ્થળે જ મોત નિપજ્યું હતું. આ બનાવના પગલે અડાલજ પોલીસે ઘટનાસ્થળે પહોંચીને અજાણ્યા ટ્રક ચાલક વિરૂદ્ધ ફરિયાદ નોંધી તપાસ હાથ ધરી છે.\nટ્રકનીચે આવી જતા એક્ટિવા ચાલકનું ઘટનાસ્થળે મોત\nમોડી રાત્રે અડાલજ ઉવારસદ રોડ પર આવેલા નવા બ્રિજ ઉપરથી દિવ્યેશ પસાર થઈ રહ્યો હતો. તેવામાં એક પુરપાટ ઝડપે આવેલી ટ્રકે પાછળથી એક્ટિવા ચાલકે ધડાકાભેર ટક્કર મારી દીધી હતી. આ ટક્કરમાં એક્ટિવા ચાલક ટ્રકની નીચે આવી ગયો હતો અને ટ્રકને રોકવામાં ન આવતા થોડેક દૂર સુધી તે રસ્તામાં ઘસડાયો હતો. જેમાં તેને માથામાં અને શરીરના વિવિધ અંગો પર ભારે ઈજાઓ પહોંચી જતા તેનું ઘટના સ્થળે જ મોત નિપજ્યું હતું. આ બનાવના પગલે આસપાસના લોકોએ સ્થાનિક પોલીસને જાણ કરી દેતા તે ઘટનાસ્થળે આવી પહોંચી હતી અને આગળ કાર્યવાહી હાથ ધરી હતી. ત્યાર પછી પોલીસે દિવ્યેશના પરિવારજનોને જામ કરતા તેના મોટાભાઈ પણ ઘટનાસ્થળે આવી પહોંચ્યા હતા.\nઅકસ્માતનો ભોગ બનેલા દિવ્યેશની ફાઈલ તસવીર\nકર્મકાંડનું કાર્ય કરીને પરત ફરતા દુર્ઘટનાગ્રસ્ત થયો\nઅકસ્માતનો ભોગ બનેલા દિવ્યેશ અમદાવાદના ચાંદલોડિયા વિસ્તારમાં વસવાટ કરે છે. તેમના પિતા અનિલભાઈને2પુત્રો હતા, જેમાં મોટો દિકરો સંદિપ એપોલો ફાર્મસીમા નોકરી કરે છે. જ્યારે દિવ્યેશ તેમનો નાનો પુત્ર હતો, જેણે સોલાભાગવત ખાતેથી ધોરણ 12 સુધીનો અભ્યાસ પૂર્ણ કર્યા બાદ 1 વર્ષ કોલેજનો અભ્યાસ કર્યો હતો. ઘરની આર્થિક પરિસ્થિતિ નબળી હોવાથી 26 વર્ષીય દિવ્યેશે અધવચ્ચેથી જ અભ્યાસ છોડી દીધો હતો. ત્યારપછી તેણે કર્મકાંડ કરીને પોતાના પરિવારનું ગુજરાન ચલાવતો હતો. તેને મોટાભાગે પોતાનુ કર્મકાંડનું કામ કરવા માટે અમદાવાદથી ગાંધીનગર આવવા જવાનું રહેતું હતુ, તેવામાં અકસ્માતના દિવસે પણ તેઓ કર્મકાંડનું કાર્ય કરીને ઘર તરફ પરત જતા હતા.\nટ્રકચાલક ઘટનાસ્થળ પર જ ટ્રકને મૂકીને રાત્રીના અંધકારનો લાભ લઇ ફરાર\nઅંઘારાનો લાભ લઇ ટ્રકચાલક ફરાર\nઆ બનાવ અંગે પોલીસે વધુ તપાસ કરતા પીએસાઇ વી. બી. વર્માએ જણાવ્યું હતું કે, દિવ્યેશ આઇવા ટ્રકના આગળના ટાયરની નીચે આવી ગયો હતો જેથી તેના માથાના ભાગે ગંભીર ઇજાઓ પહોંચી જતા તેનું ઘટના સ્થળે મોત નિપજ્યું હતું. અકસ્માત સર્જયા બાદ આઈવા ટ્રકનાં ચાલકે નાસી જવાની કોશિશ કરી હતી, પરંતુ આગળ જતા રોડ ઉપર તેની ટ્રક ફસાઈ ગઈ હતી. તેમ છતા ટ્રકચાલક ઘટનાસ્થળ પર જ ટ્રકને મૂકીને રાત્રીના અંધકારનો લાભ લઇને ત્યાંથી ભાગી ગયો હતો. આ અંગે અજાણ્યા ટ્રક ચાલક વિરુદ્ધ પોલીસે ગુનો નોંધી તેની ધરપકડ કરવા માટે તજવીજ હાથ ધરી છે.


#MeToo: BCCIના CEO રાહુલ જોહરી ICCની સિંગાપોર બેઠકમાંથી બહાર\nમંગળવાર, એપ્રિલ 23 2019, 11:33 Hrs(IST)\nનવગુજરાત સમય | Publish Date: Oct 15 2018 11:04AM\nCoAએ જોહરીને જાતિય શોષણના કેસમાં સ્પષ્ટતા માટે વધુ મુદત આપવા ઈનકાર કર્યો\nમીટુ હેઠળ જાતિય શોષણના આક્ષેપોમાં ઘેરાયેલા બીસીસીઆઈના સીઈઓ રાહુલ જોહરીને ICCની સિંગાપોર ખાતે યોજાનારી આગામી બેઠકમાંથી ખસી જવા દબાણ કરાયું છે. ઉલ્લેખનીય છે કે જાતિય શોષણના આક્ષેપ સામે સ્પષ્ટતા આપવા વધુ સમયની જોહરીની માંગને કમિટી ઓફ એડમિનિસ્ટ્રેશન (CoA)એ ફગાવી દીધી હતી. બીસીસીઆઈના કાર્યકારી સચિવ અમિતાભ ચૌધરી આગામી 16-19 ઓક્ટોબરના સિંગાપોરમાં મળનારી ICC બેઠકની અધ્યક્ષતા કરશે. બોર્ડના વરિષ્ઠ અધિકારીઓને લાગે છે કે આવા કિસ્સામાં તાત્કાલિક પગલાં લેવા અનિવાર્ય છે.\nબોર્ડના સૂત્રોએ જણાવ્યા મુજબ આ એક સકારાત્મક દિશામાં લીધેલું પગલું છે. CoAએ જોહરીને વધુ સમય આપવાની મનાઈ ફરમાવી દીધી છે તે સારી વાત છે. ખરેખેર બીસીસીઆઈ સીઈઓ જોહરીની સામે તપાસ પેન્ડિંગ છે ત્યારે તેમને સસ્પેન્ડ કરી દેવાની જરૂર છે.\n‘જ્યારે ભારતીય ક્રિકેટર વિરુદ્ધ વ્યભીચાર અને ઘરેલુ હિંસાના કેસમાં તેની સમક્ષ પડતર ઈન્ક્વારયરી બાબતે તેનો કોન્ટ્રાક્ટ સસ્પેન્ડ કરી દેવામાં આવ્યો છે તો આ જ નિયમ બોર્ડના સીઈઓ માટે પણ લાગુ થવો જોઈએ,’ તેમ બોર્ડના એક અધિકારીએ જણાવ્યું હતું. બોર્ડ સભ્યએ વધુમાં ઉમેર્યું કે જ્યાં સુધી તેઓ સ્પષ્ટતા ના આપે અને કેસ બંધ ના થાય ત્યાં સુધી તેમના ઓફિસ પ્રવેશ પર પ્રતિબંધ મૂકી દેવો જોઈએ.\nજોહરી સંસ્થામાં ટોચના હોદ્દા પર છે અને તેઓ મહિલા ક્રિકેટર્સ તેમજ કર્મચારીઓ સાથે પણ રોજબરોજની બાબતમાં સામેલ રહેતા હોય છે. જેથી તેમની સામેના આક્ષેપોની તપાસ પડતર છે ત્યાં સુધી શા માટે તેમને સસ્પેન્ડ નથી કરાઈ રહ્યા તે અકલ્પનિય છે, તેમ બીસીસીઆઈના ટોચના અધિકારીએ જણાવ્યું હતું.\nઉલ્લેખનીય છે કે એક અજાણી વ્યક્તિએ રાહુલ જોહરી વિરુદ્ધ જાતિય શોષણનો આક્ષેપ કર્યો છે. તેમણે એમ જણાવ્યું હતું કે તેમના ડિસ્કવરી ચેનલના કાર્યકાળ દરમિયાન સહકર્મી હતા. ટ્વીટર પર લેખિકા હરનિખ કૌરે અજાણ્યા એકાઉન્ટ દ્વારા આ માહિતી જણાવી હતી અને ઉમેર્યું હતું આક્ષેપ કરનાર મહિલા પોતાની ઓળખ જાહેર નથી કરવા માંગતી.\nજોહરીએ આ મુદ્દે હજુ કોઈ સ્પષ્ટતા કરી નથી. 2001-2016 દરમિયાન તેઓ ડિસ્કવરી ચેનલમાં વિવિધ પદ પર રહ્યા હતા. ત્યારબાદ તેઓ બીસીસીઆઈના સીઈઓ તરીકે જોડાયા હતા.


In Limbdi,avideo of open bagging of desi liquor was circulating | લીંબડીમાં ખુલ્લેઆમ દેશી દારૂની પોટલીની હેરાફેરીનો વીડિયો ફરતો થયો - Divya Bhaskar\nIn Limbdi, A Video Of Open Bagging Of Desi Liquor Was Circulating\nચકચાર:લીંબડીમાં ખુલ્લેઆમ દેશી દારૂની પોટલીની હેરાફેરીનો વીડિયો ફરતો થયો\nવીડિયો પ્રિ-પ્લાન્ટ કરી પોલીસને બદનામ કરવાનું કાવતરું : PSI\nલીંબડીના મફતિયાપરામાં દેશી દારૂની પોટલીની હેરાફેરી થતી હોય તેવો વીડિયો સોશિયલ મીડિયામાં ફરતો થતા ચકચાર મચી જવા પામી છે. દારૂનો વીડિયો ફરતો થતા જ પોલીસ બેડામાં ખળભળાટ મચી જવા પામ્યો છે. વીડિયો પ્રિ-પ્લાન્ટ કરી પોલીસને બદનામ કરવાનું ષડયંત્ર હોવાનું PSIએ જણાવ્યું હતું.\nલીંબડી નગરપાલિકા પાછળ આવેલા મફતિયાપરા વિસ્તારમાં દેશી દારૂની પોટલીની હેરાફેરી થતી હોય તેવો વીડિયો સોશિયલ મીડિયામાં ફરતો થતા ચકચાર મચી જવા પામી છે. વાયરલ વીડિયોમાં એક અજાણ્યો વ્યક્તિ2થેલીમાં કોઈ વસ્તુ લઈ ભાગતો દેખાય છે. જેને એક મહિલા ઊભો રાખી તપાસ કરતા તેની બન્ને થેલીમાંથી દેશી દારૂની પોટલીઓ મળી આવે છે.\nદારૂની કોથળીઓ હેરાફેરી કરતા વ્યક્તિને મહિલાએ દારૂ ક્યાંથી લાવ્યા? કેટલા સમયથી દારૂનો ધંધો કરો છો? કોની પાસેથી લાવ્યા? સહિતના સવાલો કર્યાં પરંતુ દારૂની હેરાફેરી કરતો વ્યક્તિ ગોળ-ગોળ જવાબ આપી દેતો નજરે પડ્યો હતો. દારૂની હેરાફેરી થતો વીડિયો સોશિયલ મીડિયા પર ફરતો થતા પોલીસ બેડામાં દોડધામ મચી ગઈ હતી.\nવાયરલ વીડિયો અંગે લીંબડી PSI વી.એન.ચૌધરીએ જણાવ્યું હતું કે મારી પાસે જ્યારે આ વીડિયો આવ્યો એટલે તરત જ મેં પોલીસ ટીમને સ્થળ તપાસ માટે મોકલી હતી. ત્યાં આવું કશું જોવા મળ્યું નહોતું. આ બધું બનાવટી હોય તેવું લાગે છે. વીડિયો ફરતો કરી કોઈ હલકી પ્રસિદ્ધિ મેળવવાની કોશિશ કરી રહ્યું છે. વીડિયો પ્રિ-પ્લાન્ટ કરી પોલીસના મોરલને ડાઉન કરવાનું ષડયંત્ર છે.\nવીડિયોમાં દેખાતી કોથળીઓમાં દારૂ છે કે અન્ય કોઈ પ્રવાહી તે પણ જાણી શકાતું નથી. વીડિયોમાં દેખાતા વ્યક્તિની શોધખોળ ચાલુ છે. તે વ્યક્તિ મળી જશે તો દૂધનું દૂધ અને પાણીનું પાણી સાબિત થઈ જશે.


Watch Balam Pichkari : માત્ર સારા મિત્રો છે રણબીર-દીપિકા | ranbir kapoor is my friend for ever deepika padukone - Gujarati Oneindia\n21 min ago હવે પારલેમાં 10 હજાર લોકોની નોકરી પર સંકટ\nWatch Balam Pichkari : માત્ર સારા મિત્રો છે રણબીર-દીપિકા\n| Updated: Thursday, February 5, 2015, 11:18 [IST]\nમુંબઈ, 12 એપ્રિલ : દીપિકા પાદુકોણે તથા રણબીર કપૂર પુનઃ એક વાર ચર્ચામાં છે. કારણ છે તેમની આવનાર ફિલ્મ યે જવાની હૈ દીવાની. ફિલ્મના ગીતો સુપરહિટ થઈ રહ્યાં છે. આંતરિક માહિતી ધરાવનારાઓએ તો એમ પણ કહેવું શરૂ કરી નાંખ્યું છે કે રણબીર-દીપિકા વચ્ચે જૂનો પ્રેમ ફરી અંકુરિત થઈ રહ્યો છે.\nજોકે આ અંગે પ્રત્યાઘાત આપતાં દીપિકાએ જણાવ્યું - એવું કંઈ જ નથી. અમારા બંને વચ્ચે હવે જૂના જેવું કંઈ જ નછી. અમે ભૂતકાળ ભુલાવી બહુ આગળ વધી ચુક્યાં છીએ. તેથી હવે અમે માત્ર મિત્રો છે, એનાથી વિશેષ કંઈ જ નહીં અને અમે હવે ક્યારેય જૂના સંબંધોમાં પરત પણ ફરી શકીએ તેમ નથી.\nનોંધનીય છે કે ઘણાં વખતથી કહેવાઈ રહ્યું હતું કે સિદ્ધાર્થ માલ્યા સાથે બ્રેક-અપ થયા બાદ એકલા પડેલાં દીપિકા પાદુકોણેની તાજેતરની હરકતો જણાવે છે કે તેઓ રણબીર કપૂરની નજીક આવવાનો પ્રયત્ન કરી રહ્યાં છે. કદાચ વાયજેએચડી સાઇન કરવા પાછળનું કારણ પણ આ જ હતું.\nઆ અંગે મૌન તોડતાં દીપિકા પાદુકોણેએ જણાવ્યું - તેઓ જૂનું બધુંય ભૂલી ચુક્યાં છે અને નવેસરથી મૈત્રીનો સિલસિલો આગળ ધપાવી રહ્યાં છે. ખેર દીપિકાની વાતોમાં કેટલી સચ્ચાઈ છે, તે તો તેઓ જ જાણે. હાલ તો સૌને વાયજેએચડીનો ઇંતેજાર છે કે જે 31મી મેના રોજ રિલીઝ થવાની છે.\nહાલ તો જુઓ દિગ્દર્શક આર્યન મુખર્જી અને નિર્માતા કરણ જૌહરની આ ફિલ્મનું બલમ પિચકારી ગીતનું વીડિયો.\ndeepika padukone ranbir kapoor yeh jawaani hai deewani bollywood yjhd દીપિકા પાદુકોણે રણબીર કપૂર યે જવાની હૈ દીવાની બૉલીવુડ વાયજેએચડી\nRanbir Kapoor is my only Friend, For ever said Deepika Padukone.


પાટીદાર સમાજના આગેવાન અને કૅબિનેટ મંત્રી જયેશ રાદડિયાનો Tiktok વીડિયો સૌરાષ્ટ્રના વોટ્સએપ ગ્રુપોમાં ખૂબ વાયરલ થયો છે. - Patel News\nસૌરાષ્ટ્રના સાવજ રાદડિયાનો TikTok વીડિયો વાયરલ, ‘કરૂ હું પટેલની વાત પાવર ઓ પાટીદાર..’\nઆજકાલ સોશિયલ મીડિયા એપ Tiktokનું લોકોને એવું ઘેલું લાગેલું છે કે કહેવું જ શું? સમગ્ર દેશમાં સામાન્ય માણસથી માંડીને બોલીવુડના સુપર સ્ટાર અને હવે તો રાજકારણીઓને Tiktokનું ઘેલું લાગ્યું છે. હાલ પાટીદાર સમાજના આગેવાન અને કૅબિનેટ મંત્રી જયેશ રાદડિયાનો Tiktok વીડિયો સૌરાષ્ટ્રના વોટ્સએપ ગ્રુપોમાં ખૂબ વાયરલ થયો છે.\nસૌરાષ્ટ્રના સાવજ તરીકે ગણાતા રાદડિયા વીડિયોમાં સાયકલ ચલાવી રહ્યા છે અને બેકગ્રાઉન્ડમાં પાટીદારોની ગાથા વર્ણવતું ગીત સંભળાય છે.\nરાદડિયાનો ટીકટૉક વીડિયોમાં જે ગીત સંભળાઈ રહ્યું છે તેના શબ્દોમાં પણ પાટીદારોની ગાંથા સંભળાય છે. ‘કરૂં હું પટેલની વાત પાવર ઓ પાટીદાર… પટેલ કો કે પાટીદાર…’ આ ગીત યૂ ટ્યૂબ પર પાટીદારનો પડકાર નામના ટાઇટલથી જોવા મળે છે, જેના ગાયક સાગર પટેલ છે.


દાહોદમાં રૂ.14.80 લાખની જૂની ચલણી નોટો સાથે3શખ્સોની ધરપકડ | Old currency of Rs 14.80 lakh caught from Dahod - Sambhaav News\nદાહોદમાં રૂ.14.80 લાખની જૂની ચલણી નોટો સાથે3શખ્સોની ધરપકડ\nદાહોદઃ અહીંયા જૂની ચલણી નોટો સાથે3શખ્સોની ધરપકડ કરાઇ હોવાંનો એક કિસ્સો સામે આવ્યો છે. જેમાં ગોધરા આર.આર. સેલે દરોડા પાડીને જૂની ચલણી નોટો ઝડપી પાડી છે. 500 અને 1000નાં દરની જૂની ચલણી નોટો ઝડપી પાડી છે. રૂ. 14 લાખ 80 હજારની ચલણી નોટો સાથે3શખ્સોની અટકાયત કરવામાં આવી છે.\nઉલ્લેખનીય છે કે ગઇ કાલનાં રોજ તાજેતરમાં જ રાજકોટમાં પણ રૂપિયા 1.69 કરોડથી વધુની જૂની ચલણી નોટો કબ્જે કરવામાં આવી હતી. જેમાં એક હજારનાં દરની જૂની 7185 નોટો અને 500નાં દરની 19485 નોટો કબ્જે કરવામાં આવી હતી.\nપોલીસે આ મામલે2શખ્સોની ધરપકડ પણ કરી છે. જેમાં એક શખ્સ રાજકોટનો અને બીજો શખ્સ જૂનાગઢનો હોવાનું સામે આવ્યું હતું. જો કે પોલીસે આ તમામ નોટો કબ્જે કરી લીધી છે અને આ સમગ્ર મામલે વધુ તપાસ હાથ ધરી છે.\nઉલ્લેખનીય છે કે નોટબંધીની વર્ષ 2016નાં નવેમ્બર મહિનાની 8 તારીખ સૌ કોઈને યાદ જ હશે. આ જ દિવસે પ્રધાનમંત્રી નરેન્દ્ર મોદીએ ઐતિહાસિક નોટબંધીની જાહેરાત કરી હતી. 8 નવેમ્બરનાં રોજ રૂ.1000 અને 500ની ચલણી નોટો બંધ કરી દેવામાં આવી હતી. જો કે આ નોટબંધીને લગભગ ડોઢ વર્ષ પૂર્ણ થયા બાદ પણ જૂની ચલણી નોટો ઝડપાવાનાં અનેક કિસ્સાઓ સામે આવી રહ્યાં છે.\nસમસ્યાઓના ઉકેલ લાવવામાં BCCIના નવા બોસ શશાંક મનોહર નિષ્ણાત છે\nબે વિશ્વાસુ મેનેજરે દગો કર્યોઃ વેપારીનો ૨૦ લાખનો માલ બારોબાર વેચી નાખ્યો\nદિગ્ગજોની છુટ્ટી કરી MS ધોનીએ વધુ એક વર્લ્ડ રેકોર્ડ પોતાના નામે કર્યો\nટ્વિટરએ સસ્પેન્ડ કર્યું પોતાના CEOનું અકાઉન્ટ


શરીરનો સ્ટેમિના વધારવા ચારથી પાંચ લીટર પાણી પીવું જોઇએ\nશુક્રવાર, ઑક્ટોબર 19 2018, 22:14 Hrs(IST)\nનવગુજરાત સમય | Publish Date: May 10 2018 11:15AM\nલોકો વારંવાર ફિટનેસ અને સારા દેખાવ માટે જિમ જોઇન કરે છે. જો કે, થોડી કસરત કર્યા બાદ પછી તેઓ હાંફવા લાગે છે અને થાકી જાય છે. જો આ તમારી સાથે પણ થતું હોય તો અર્થ એ છે કે તમારો સ્ટેમિના ઓછો છે. ઓછા સ્ટેમિનાના કારણે તમે જિમનો સંપૂર્ણ લાભ નથી લઇ શકતા અને તેથી તેની અસર ફિટનેસ પર પણ જોવા મળે છે. પરંતુ ઓછા સ્ટેમિનાના કારણે ગભરાવાની જરૂર નથી કારણકે અનેક સરળ રીતોથી સ્ટેમિના વધારી શકાય છે.\nશરીરમાં સ્ટેમિના ઓછા હોવાનું અનેક કારણ હોઇ શકે છે. ઘણી વખત પાણીની અછતથી પણ સ્ટેમિનામાં ઘટાડો થાય છે. આપણા શરીરનો ૭૦ ટકા ભાગ પાણીથી બનેલો છે, પરંતુ શરીરને પાણીની જરૂર પડે છે. જો શરીરમાં પૂરતું પાણી ન હોય તો ભલે તમે ગમે તેટલી કસરત અને પ્રેક્ટિસ કરો પણ તમારો સ્ટેમિના ક્યારે પણ મેનટેઇન નહીં થાય. તેથી શરીરમાં પાણીની અછત ન થવી જોઇએ. અને ઓછામાં ઓછું ચાર-પાંચથી લિટર પાણી પીવું જોઇએ. કસરત દરમિયાન પણ થોડા થોડા અંતરે પાણી પીવું જોઇએ.\nજો તમે દરરોજ સવારે રનિંગ કરો છો તો શરીર માટે પાણી ખૂબ જરૂરી છે. રનિંગ પહેલાં, ઓછામાં ઓછા બેથી ત્રણ ગ્લાસ પાણી પીવું જોઇએ અને રનિંગ દરમિયાન પાણીની એક બોટલ પણ સાથે લઇ જવી જોઇએ. અતિશય મહેનતના કારણે શરીરમાં પાણીની અછતથી ડિહાઇડ્રેશન પણ થઇ શકે છે. કાર્બોહાઈડ્રેટ શરીરને શક્તિ આપે છે. સામાન્ય રીતે, આપણે જે જમીએ છીએ તેમાંથી મળતા કાર્બોહાઈડ્રેટમાંથી એટલી શક્તિ તો મળે છે કે આપણે દિવસનું કામ કરી શકીએ છે. પરંતુ જો તમે જીમમાં જાઓ તો વધારે કસરતના કારણે, શરીરને વધુ કાર્બોહાઇડ્રેટની જરૂર પડે છે. તેથી જિમમાં વર્કઆઉટ કરવાના ૪૦ મિનિટ પહેલાં કાર્બોહાઇડ્રેટ સમૃદ્ધ ખોરાક અવશ્ય લેવો જોઇએ.\nસુરતઃ સરદારની એક્તા રથયાત્રા પાટીદાર વિસ્તારમાં કેમ વધ..\nસુરતઃ સાડાત્રણ વર્ષની બાળકી સાથે દુષ્કર્મ બાદ હત્યા કર..


Personality Interview Questions asked tips - ઇન્ટરવ્યુમાં આવા પ્રશ્નો પૂછવામાં આવે છે – News18 Gujarati\nHome » photogallery » career » PERSONALITY TEST JOBS INTERVIEW QUESTIONS ASKED TIPS AP\nCareer Tips: ઇન્ટરવ્યુમાં આવા પ્રશ્નો પૂછવામાં આવે છે, પર્સનાલિટી ચેક માટે તૈયાર રહો\nPersonality Interview Questions: આજકાલ ઇન્ટરવ્યુ (Interview) દરમિયાન ઉમેદવારના વ્યક્તિત્વને જજ કરવા માટે ઘણી પદ્ધતિઓ જોવા મળી રહી છે. કેટલાક લેખિત કસોટી (Written test) દ્વારા અને કેટલાક ઇન્ટરવ્યુ દ્વારા ઉમેદવારના વર્તનને સમજે છે.\n| May 14, 2022, 20:09 IST\nCareer Tips: ઓછા સમયમાં કોઈના વ્યક્તિત્વને (Personality) જજ કરવું સહેલું નથી. આજકાલ ઇન્ટરવ્યુ (Interview) દરમિયાન ઉમેદવારના વ્યક્તિત્વને જજ કરવા માટે ઘણી પદ્ધતિઓ જોવા મળી રહી છે. કેટલાક લેખિત કસોટી (Written test) દ્વારા અને કેટલાક ઇન્ટરવ્યુ દ્વારા ઉમેદવારના વર્તનને સમજે છે. (પ્રતિકાત્મક તસવીર)\nજો તમે જાતે જ પર્સનાલિટી ટેસ્ટ (Personality test) આપવા જઈ રહ્યા છો અથવા તમે કોઈના વ્યક્તિત્વને સમજવા માંગતા હોવ તો આ નમૂનાના પ્રશ્નોની યાદી ઘણી મદદરૂપ થઈ શકે છે. તેમના જવાબોના આધારે તમે કોઈપણ વ્યક્તિના વર્તનને સારી રીતે સમજી શકો છો. (પ્રતિકાત્મક તસવીર)\n1- તમારો રોલ મોડેલ કોણ છે? - આ એક પ્રશ્ન પરથી વ્યક્તિના વ્યક્તિત્વ વિશે ઘણું જાણી શકાય છે. (પ્રતિકાત્મક તસવીર)\n2- તમને કોણ સારી રીતે ઓળખે છે? - તે સમજે છે કે બીજી વ્યક્તિ અંતર્મુખ છે કે બહિર્મુખ? (પ્રતિકાત્મક તસવીર)\n3- શું તમે ક્યારેય નિષ્ફળ થયા છો, તેમાંથી તમે શું શીખ્યા? - આ બતાવે છે કે વ્યક્તિ પોતાની નિષ્ફળતાને કેવી રીતે સ્વીકારે છે. (પ્રતિકાત્મક તસવીર)\n4- ગુસ્સામાં તમે તમારી જાતને કેવી રીતે હેન્ડલ કરો છો? - આ દર્શાવે છે કે વ્યક્તિમાં ગુસ્સાને નિયંત્રિત કરવાના ગુણો છે કે નહીં. તે તેના ગુસ્સાને કેવી રીતે કાબૂમાં રાખવો તે જાણે છે કે નહીં. (પ્રતિકાત્મક તસવીર)\n5- દબાણવાળી સ્થિતિમાં તમે શું કરો છો? - આ બતાવે છે કે તમે નોકરીમાં હોવ ત્યારે દબાણને હેન્ડલ કરવામાં સક્ષમ છો કે નહીં. જો હા તો કઈ રીતે. (પ્રતિકાત્મક તસવીર)


અભિષેક બચ્ચન પણ એક સમયે આ એક્ટરનો હતો ડ્રાઈવર, ફિલ્મો પહેલાં આ સ્ટુડિયોમાં કરતો હતો સાફસફાઈ - GSTV\nઇનકમ ટેક્સ રિટર્ન ફાઇલિંગ માટે સરકારે આપ્યો આટલો…\nઅભિષેક બચ્ચન પણ એક સમયે આ એક્ટરનો હતો ડ્રાઈવર, ફિલ્મો પહેલાં આ સ્ટુડિયોમાં કરતો હતો સાફસફાઈ\nબોલિવૂડમાં એક મોટો બ્રેક મળી જાય તે માટે લોકો વર્ષો સુધી મહેનત કરતા રહે છે. કેટલાકને તો વર્ષોની મહેનત બાદ પણ મોકો મળતો હોતો નથી. પણ ફિલ્મ સ્ટારના સંતાનોની વાત આવે તો તેમને આસાનીથી બ્રેક મળી જતો હોય છે તેમ છતાં તેમને પણ પડકારોનો સામનો કરવો પડતો હોય છે. જોકે અમિતાભ બચ્ચન જેવા મેગા સ્ટારના પુત્ર અભિષેક બચ્ચન માટે તો કોઈ પડકાર જેવું હોઈ શકે જ નહીં તેવી માન્યતા છે. તમને જાણીને નવાઈ લાગશે કે ફિલ્મોમાં કામ મેળવવા માટે અભિષેક બચ્ચને ડ્રાઇવરથી લઈને ચા વાળા સુધીના કામો તથા સ્ટુડિયોમાં સાફ સફાઈના કામો પણ કરેલા છે. અભિષેક બચ્ચને જાતે જ આ વાતની કબૂલાત કરી છે.\nઅભિષેક બચ્ચને કર્યો ખુલાસો\nકોઈ પણ વ્યક્તિ આસાનીથી એમ જ વિચારે કે બિગ બી અને જયા બચ્ચનના પુત્ર હોવાને નાતે અભિષેક બચ્ચનને તો આસાનીથી એન્ટ્રી મળી ગઈ હશે. પણ 2010માં આપેલી એક મુલાકાતમાં અભિષેક બચ્ચને આ વાતનો ખુલાસો કર્યો હતો. તેણે કહ્યું હતું કે પહેલી ફિલ્મ માટે તેમે ઘણી મહેનત કરવી પડી હતી. પ્રોડક્શન આસિસ્ટન્ટ તરીકે તેઓ કામ કરતા હતા અને એ વખતે એવા કામો કર્યા હતા જે એ સમયે અચરજ પમાડે તેવા હતા. તેણે કહ્યું કે મને એક ફિલ્મ મળવામાં બે વર્ષ લાગી ગયા હતા. પ્રોડક્શન બોય તરીકે કામ કરતી વખતે લોકો માટે ચા બનાવતો હતો, સ્ટુડિયોની સાફ સફાઈ કરતો હતો અને અરશાદ વારસીનો ડ્રાઇવર પણ હતો.\nઉપરા ઉપરી ફિલ્મો થઈ ફ્લોપ\nઅભિષેકે 2000ની સાલમાં રિફ્યુજીમાં કરિના કપૂર સાથે કામ કરીને ડેબ્યૂ કર્યું હતું. પ્રથમ ત્રણ વર્ષમાં તેને ભાગે ખાસ સફળતા આવી ન હતી. તેની ઉપરા ઉપરી ફિલ્મો ફ્લોપ જઈ રહી હતી. એ વખતે તેને ઘરમાંથી બહાર જવાનું મન થતું ન હતું. તે અરીસા પર પોતાના ખરાબ રિવ્યૂ ચોંટાડી દીધા હતા.\nકેવી રીતે બની શકે છે તમારી હેલ્થ ઇન્સ્યોરન્સ પોલિસી વધુ ફાયદેમંદ? આ રહી ટિપ્સ…\nપાડોશમાં રહેતી પોતાનાથી 10 વર્ષ નાની યુવતીને પ્રેમ કરવો પડ્યો ભારે, એટલો હેરાન થયો કે…\nલગ્ન સંબંધમાં શું કામ જરૂરી છે પતિ-પત્ની વચ્ચે ઉંમરનો તફાવત, જાણો વિગતે…\nAbhishek Bachchanbreaking news gujaratiCleanerCoronavirusdriverExodusGujarat samachargujarati newsgujarati news liveIsolationJobsLatest News in Gujaratilive gujarati newslockdownnews in gujarationline news gujarati livequarantine\nનિસર્ગ : 15 જિલ્લામાં ભારે વરસાદ પડશે, આ2જિલ્લાઓને હાઈએલર્ટ પર મૂકાયા\nશું તમે ઓફિસમાં ચલાવી રહ્યા છો અફેરનું ચક્કર, તો થઈ જાવ સાવધાન કારણકે…\npratik shah July 4, 2020 July 4, 2020\nકોરોના કાળમાં રેલવેમાં નોકરી ઈચ્છુકો માટે સોનેરી તક: ખુલી બમ્પર વેકેન્સી, માત્ર મેરિટના આધારે થશે સિલેક્શન


સંજય વોરાના લેખો: April 2011\n08/04/2011 સ્વસ્થ રહેવું હોય તો સેલફોનને સ્વિચ ઓફ કરી દો\nઆપણે કોઇને આપણો મોબાઇલ નંબર આપીએ ત્યારે તેઓ એવું માની લે છે કે તેમને આપણી પ્રાઇવસીમાં ગમે ત્યારે ભંગ પાડવાનો અધિકાર મળી ગયો છે\nમોબાઇલ ફોનને એક સમયે મોભાનું પ્રતિક માનવામાં આવતું હતું. આજે તેેને ઉપાધિનું પોટલું માનવામાં આવે છે. શેઠ પોતાના ડ્રાઇવરને મોબાઇલ ફોન આપી રાખે છે. પછી આ મોબાઇલ ફોનની ઘંટડી વગાડીને તેને ઉંઘમાંથી ઉઠાડીને પણ કામે લગાડે છે. મોટી કંપનીના માલિકો પોતાના એક્ઝિક્યુટિવ્સનાં મોબાઇલ ફોનનાં બીલ ચૂકવે છે. પછી સ્ટાફ વેકેશનની મજા માણતો હોય ત્યારે પણ તેમને બોલાવીને કામ સોંપવામાં આવે છે. પત્નીઓ માટે આ મોબાઇલ ફોન શોક્ય જેવો થઇ ગયો છે. પતિ-પત્નિ માંડ સાથે સમય ગાળી રહ્યા હોય ત્યાં મોબાઇલની ઘંટડી વાગે છે અને પત્નિએ પતિનો વિરહ વેઠવો પડે છે. મોબાઇલના વિનાશક રેડિયેશનને કારણે મગજનું કેન્સર થઇ જાય છે એ વાત હવે સાબિત થતી જાય છે,પણ મોબાઇલને કારણે સંબંધોને કેન્સર લાગી જાય છે એ તો પ્રત્યક્ષ દેખાય છે. આ કારણે જ કેટલાક સમજદાર મહાનુભાવો દિવસના ઘણા કલાકો સુધી પોતાના મોબાઇલ ફોનને સ્વિચ ઓફ્ફ જ રાખવા લાગ્યા છે.\nઆજથી દસ વર્ષ પહેલા કોઇને આપણો કોન્ટેક્ટ કરવો હોય તો તેઓ પહેલા લેન્ડલાઇન નંબર ટ્રાય કરતા હતા અને જો લેન્ડલાઇન નંબર 'નો રિપ્લાય' આવે તો પછી સેલફોન લગાવતા હતા. આજે હવે લેન્ડલાઇનના નંબરો લગભગ ભૂલાઇ ગયા છે. લેન્ડલાઇન ઉપર ફોન કરીએ અને સામેથી રિસ્પોન્સ ન મળે તો કોઇને ખોટું ન લાગતું. સેલફોન ઉપર ફોન આવે અન જો આપણે રિસ્પોન્સ ન આપીએ તો ફોન કરનાર મિત્રને કે સ્વજનને ખોટું લાગી જાય છે. બોસનો ફોન હોય અને કર્મચારી જો ફોન એટેન્ડ ન કરે તોતે ગુનો ગણાય છે. મોબાઇલ ફોન દ્વારા એક બાજુએ આપણા મિત્રો અને સ્વજનો સાથે ૨૪ કલાક સંકળાયેલા રહેવાની સુવિધા મળે છે, પણ બીજી બાજુ આપણે ૨૪ કલાક લોકો માટે 'અવેઇલેબલ' બની જઇએ છીએ. જેની પાસે આપણો ૧૦ આંકડાનો નંબર હોય તે દિવસની કે રાતની કોઇ પણ ઘડીએ આપણને ફોન કરીને 'ડિસ્ટર્બ' કરી શકે છે. મોબાઇલ ફોનને કારણે આપણું એકાંત પણ ઝૂંટવાઇ ગયું છે.\nમોબાઇલ ફોનની સંખ્યા હવે ભારતની કુલ વસતિના અડધા ભાગ સુધી પહોંચી ગઇ છે. આપણા સર્કલમાં કોઇ જ એવી વ્યક્તિ હશે કે જેની પાસે પોતાનો મોબાઇલ ફોન ન હોય. તેમ છતાં એવા લોકોની સંખ્યા વધી રહી છે જેમની પાસે મોબાઇલ ફોન હોય તો પણ તેઓ દિવસનો મોટો ભાગ તેની સ્વિચ ઓફ્ફ રાખતા હોય છે. પુણેની એક ફાઇવ સ્ટાર હોટેલના મેનેજર જસવિંદર નારંગ પાસે મોબાઇલ ફોન છે, પણ તે ૯૫ ટકા સમય સ્વિચ ઓફફ જ મળે છે. નારંગ ઘરે હોય ત્યારે તેમના મિત્રો તેમને ઘરના લેન્ડલાઇન નંબર ઉપર ફોન કરે છે અને હોટેલ ઉપર હોય ત્યારે હોટેલના રિસેપ્શનિસ્ટ પાસે ગળાઇને તેમના ફોન તેમના સુધી પહોંચી છે. જસવિંદરની ગેરહાજરીમાં તેમને કોઇ ફોન કરીને સંદેશો આપે તો તેઓ રિટર્ન ફોન કરવાનું ચૂકતા નથી. સેલફોન વગર પણ તેઓ પોતાનો બિઝનેસ બરાબર સંભાળે છે.\nએક સમયે મોબાઇલ ફોન રાખવો એ સ્ટેટસનું સિમ્બોલ ગણાતુ હતુ. હવે મોબાઇલ ફોન ન વાપરવો એ મોભાનું પ્રતિક બની રહ્યું છે. પંજાબ અને હરિયાણાના ભૂતપૂર્વ ચીફ આર્કિટેક્ટ એમ. એન. શર્મા આજે પણ સેલફોન વિના મહત્વની જવાબદારીઓ સંભાળે છે. લેન્ડલાઇનનો ઉપયોગ પણ તેઓ અમુક ચોક્કસ કલાકો દરમિયાન જ કરે છે. તેઓ માને છે કે તેમની પાસે સેલફોન ન હોવાથી તેમને કોઇ ગમે ત્યારે હેરાન કરી શકતું નથી. જો તમારી પાસે સેલફોન હોય તો લોકો એવું માની લે છે કે તમને કોઇપણ સમયે ફોન કરી શકાય છે. ચેન્નાઇમાં એક સેવાભાવી સંસ્થા ચલાવતા શેખર રાઘવન જ્યારે અમેરિકા પોતાના પુત્રને મળવા જાય ત્યારે જ પોતાની પાસે સેલફોન રાખે છે. ચેન્નાઇમાં તેમના ઘરે અને ઓફિસે લેન્ડલાઇન ફોન છે અને તેમાં કોલર આઇડી પણ છે. તેમને આ બંને ફોન ઉપર તેમની ગેરહાજરીમાં પરિચિત વ્યક્તિના ફોન આવે તો તેઓ રિટર્ન ફોન કરવાનું ચૂકતા નથી. રાઘવનની સંસ્થા વર્ષા જળના સંગ્રહનું કાર્ય કરે છે. તામિલનાડુની સરકારે પણ તેમને અનેક પ્રોજેક્ટો સોંપ્યા છે. ઘણી વખત સરકારી અમલદારો જ્યારે કામ હોય ત્યારે રાઘવનનો સંપર્ક ન સાધી શકાય ત્યારે અકળાઇ જાય છે. તેમણે રાઘવનને પોતાના ખર્ચે સેલફોન અપાવવાની દરખાસ્ત કરી પણ રાઘવન એ માટે તૈયાર નથી. રાઘવન માને છે કે આજના કાળમાં પણ લેન્ડલાઇન ફોન વડે તમામ કાર્યોનું સંચાલન સરળતાથી કરી શકાય છે.\nસેલફોનથી કાર્યક્ષમતા વધે છે એ વાત પણ ભૂલભરેલી છે. જેમની પાસે સેલફોન આવી જાય છે તેઓ પોતાની પાસેનો મોટા ભાગનો સમય મિત્રો સાથે નકામી વાતો કરવામાં જ ગાળતા હોય છે, જેને કારણે હકીકતમાં સમયની બરબાદી વધે છે. ઘણાને ડર લાગે છે કે તેઓ જો સેલફોન નહીં ઉપાડે તો મિત્રો અને સંબંધીઓ નારાજ થઇ જશે. આ કારણે કાર ડ્રાઇવ કરતી વખતે પણ તેઓ સેલફોન ઉપાડે છે. અમારા એક મિત્ર કાર ડ્રાઇવ કરતાં હોય ત્યારે પોતાનો ફોન બાજુની સીટ ઉપર બેઠેલી પત્નીને જ આપી રાખે છે. ફોનની રીંગ વાગે તો પત્ની જ ફોન ઉપાડીને જવાબ આપી દે છે કે હમણાં તેઓ ફોન ઉપર વાત કરી શકશે નહીં. આ મિત્રે પોતાના બધા સંબંધીઓને કહી રાખ્યું છે કે તેમને જો કોઇ અર્જન્ટ અને મહત્વનું કામ હોય અને સેલફોન 'નો રિપ્લાય' આવતો હોય તો ટેક્સ્ટ મેસેજ મોકલી દેવો. જો કામ ખરેખર મહત્વનું હોય તો આ મિત્ર ઘરે પહોંચીને પોતાની લેન્ડલાઇન ઉપરથી ફોન કરીને વાત કરી લે છે.\nઆપણામાંના જેટલા પાસે સેલફોન છે, તેમણે પોતાની જાતને પૂછવું જોઇએ કે તેમણે ખરેખરી જરૃરિયાતને કારણે સેલફોન રાખ્યો છે કે માત્ર સ્પર્ધામાં પાછળ રહી જવાશે એવા ડરથી સેલફોન ખરીદ્યો છે? આ સ્પર્ધામાં પાછળ ન રહી જવાય એવા ડરથી દર છ મહિને સેલફોનનું ઇન્સ્ટ્રુમેન્ટ પણ બદલતાં રહેવું પડે છે. આજે બજારમાં સેલફોનની અઢળક એપ્લીકેશન્સ ધરાવતા ઇન્સ્ટ્રુમેન્ટ બજારમં આવવા લાગ્યા છે. આ કારણે છ મહિના પહેલાં ખરીદેલું આપણું ઇન્સ્ટ્રુમેન્ટ ભંગારમાં કાઢવા લાયક બની જાય છે. જૂનું ઇન્સ્ટ્રુમેન્ટ વાપરીએ તો મિત્રોની મજાકનો ભોગ બનવું પડે છે. જેઓ ફાયર બ્રિગેડમાં કામ કરતાં હોય તેમને માટે કદાચ સેલફોન અનિવાર્ય હશે. બાકીના બધા લોકો આજે પણ લેન્ડલાઇન ફોનથી પોતાનું કામ ચલાવી શકે તેમ છે. જેમ જેમ સેલફોનના રેડિએશનથી આરોગ્યને થતાં નુકસાન બાબતમાં લોકોમાં જાગૃતિ આવી રહી છે તેમ તેમ લેન્ડલાઇન ફોનનો ઉપયોગ વધી રહ્યો છે.\nઘણા લોકો હવે સેલફોનને ગુલામીની ધૂંસરી માનવા લાગ્યા છે. માલિકો કૂતરાના ગળામાં જેમ પટ્ટો બાંધી રાખે છે તેમ સેલફોન પણ માણસના ગળામાં બાંધવામાં આવેલો પટ્ટો છે. ઘણા લોકો તો સેલફોનને ગળામાં લટકાવીને જ ફરે છે. બેંગ્લોરમાં એક આલિશાન રેસ્ટોરાંના મેનેજર સતીશ એચ.એસ. આજની તારીખમાં પણ પોતાની પાસે સેલફોન રાખતા નથી. પોતાનો બધો વહેવાર તેઓ સેલફોન વગર આસાનીથી ચલાવે છે. તેઓ મહિનામાં લેન્ડલાઇનથી પણ વધુમાં વધુ ૧૦૦ ફોન કરે છે. ફોન ઉપર વાતો કરવાને બદલે તેઓ લોકોને રૃબરૃ મળવાનું વધુ પસંદ કરે છે. સેલફોનના બદલે તેઓ પોતાની સાથે ટેલિફોન ડાયરી રાખે છે. મુસાફરી દરમિયાન કોઇની સાથે વાત કરવાની અચાનક જરૃર ઉભી થાય તો તેઓ પબ્લિક ફોન શોધી કાઢે છે અને તેના ઉપરથી વાત કરી લે છે. તેમને લાગે છે કે સેલફોન તેમની પ્રાઇવસીની મજા બગાડી નાંખે છે. જો તમારી પાસે સેલફોન હોય અને તમે તેનો નંબર કોઇને આપવાનો ઇનકાર કરો તો તેમને ખોટું લાગી જાય છે. જો તમારી પાસે સેલફોન હોય અને તમે લોકોના કોલનો જવાબ ન આપો તો પણ તેમને ખોટું લાગી જાય છે. હકીકતમાં કોઇપણ વ્યક્તિને સેલફોન ઉપર કોલ કરનારે તેની પ્રાઇવસીનો આદર કરવો જોઇએ અને ફોન ન ઉપાડે તો માઠું ન લગાવવું જોઇએ.\nહવે ઇન્ટરનેટ અને ફેસબુકનો ઉપયોગ વધી ગયો છે એટલે પણ ઘણા લોકો સેલફોનનો વપરાશ ઘટાડવા લાગ્યા છે. અમેરિકામાં રહેતા અનિલ પોલાટ સેલફોનના બદલે આઇપોડ ટચનો વાઇ-ફાઇ ડિવાઇસ તરીકે ઉપયોગ કરીને લોકોના સંપર્કમાં રહે છે. તેઓ ૨૪ કલાક ઓનલાઇન જ રહેતા હોય છે. તેમના મિત્રો ઇ-મેઇલ દ્વારા કોઇ સંદેશો મોકલે તો તેમને તરત જ રિસ્પોન્સ મળે છે. બેંગલોરમાં રહેતો ભૂતપૂર્વ રેડિયો જોકી રવી પોતાની સાથે સેલફોન નથી રાખતો પણ તેના ફેસબુક ઉપર ૧,૨૭૦ મિત્રો છે. તેમના કોઇ પણ મિત્ર ઇ-મેઇલ કરે તો તેનો અચૂક જવાબ મળે છે. ઇ-મેઇલ દ્વારા સંપર્ક રાખવામાં એક પ્રકારની સ્વતંત્રતા છે. તમે તમારી ફુરસદે જવાબ આપી શકો છો અને તમારી પ્રાઇવસીમાં કોઇ ઘૂસણખોરી પણ કરી શકતું નથી. ઇન્ટરનેટની ટેકનોલોજીના કારણે પણ સેલફોન બિનજરૃરી બની રહ્યા છે.\nમાણસ લાખો વર્ષોથી એકબીજાના સંપર્કમાં રહેવા માટે સંદેશવ્યવહારનાં સાધનો વાપરતો આવ્યો છે. પથ્થર યુગનો માણસ સંદેશાઓની આપલે કરવા માટે કબૂતરોનો ઉપયોગ કરતો હતો. રાજામહારાજાઓ પોતાના પત્રો મોકલવા માટે ખેપિયાઓ રાખતા હતા. આધુનિક કાળમાં સંદેશવ્યવહાર માટે તારની અને ટેલિફોનની શોધ થઇ છે. હવે ઇન્ટરનેટનો અને સેલફોનનો જમાનો છે. વિધિની વિચિત્રતા એ છે કે સંદેશવ્યવહારનાં સાધનો વધી રહ્યાં છે પણ લોકોની એકબીજા સાથે પ્રત્યાયન કરવાની ક્ષમતા ઘટી રહી છે. આ કારણે જ ફેસબુક ઉપર હજારો મિત્રો ધરાવનારાઓને એકલતા કોરી ખાતી હોય છે. મોબાઇલ ફોન આપણને દૂર રહેલા અજાણ્યા લોકોની નજીક લાવતો હોય છે પણ આપણા ઘરમાં રહેતા સ્વજનો સાથે ગાળવાનો સમય છીનવી લેતો હોય તો ચેતવા જેવું છે.\nPosted by sanjay at 9:45 PM No comments:\n07/04/2011 નેતાઓ ભ્રષ્ટ છે માટે તેઓ લોકપાલનો વિરોધ કરી રહ્યા છે\nલોકસેવક અન્ના હજારે ઈ.સ. ૧૯૯૧ની સાલથી અત્યાર સુધીમાં ભ્રષ્ટાચાર સામે આઠ વખત ઉપવાસનું શસ્ત્ર સફળતાથી અજમાવી ચૂક્યા છે\nસમાજસેવક અને ગાંધીવાદી કાર્યકર અન્ના હજારે જે લોકપાલ બીલ માટે નવી દિલ્હીના જંતરમંતર ખાતે આમરણ અનશન ઉપર ઉતર્યા છે તે લોકપાલની સંસ્થા આપણા રાજકારણીઓને ધોળા ધર્મે પણ ખપતી નથી. ભારતનાં કોઈ રાજ્યમાં લોકપાલની સંસ્થા અસરકારક રીતે કામ કરી રહી હોય તો તે કર્ણાટક છે. કર્ણાટકના લોકપાલ સંતોષ હેગડેએ મુખ્યપ્રધાન યેદિયુરપ્પા સામે ભ્રષ્ટાચારની ફરિયાદ નોંધીને તેની તપાસ આદરી તેને પગલે કર્ણાટકમાં રાજકીય ભૂકંપ આવ્યો હતો. કેન્દ્રમાં પણ લોકપાલની માગણી આજકાલની નથી પણ છેલ્લાં ૪૨ વર્ષથી આ હિલચાલ ચાલી રહી છે. આપણા નેતાઓ હવે લોકપાલના કાયદાને લાંબો સમય સુધી હવામાં લટકતો રાખી શકે તેમ નથી એટલે તેમણે સંસદમાં કોઈ પણ જાતની સત્તા વિનાના લોકપાલનો ખરડો પસાર કરવાની કવાયત આદરી છે.\nઆજની તારીખમાં આપણે જો કોઈ પ્રધાન, મુખ્ય પ્રધાન અથવા વડા પ્રધાન સામે ભ્રષ્ટાચારની ફરિયાદ કરવા માંગીએ તો આપણે પોલીસમાં કે સીબીઆઈમાં તે ફરિયાદ કરવી પડે છે. પોલીસ અને સીબીઆઈ બંને સરકારના અંકુશમાં હોવાથી તેઓ કોઈ પ્રધાન સામેની ફરિયાદ લેતા જ નથી. અદાલતમાં ફરિયાદ કરવામાં પુષ્કળ સમયની અને ધનની બરબાદી થાય છે, માટે સામાન્ય માનવીનું તે ગજું નથી. વળી અદાલતમાં ચુકાદાઓ આવતાં વર્ષોનાં વર્ષો પસાર થઈ જાય છે. લોકપાલની સંસ્થા એવી હોવી જોઈએ કે તે વડા પ્રધાનથી માંડીને કોઈપણ સરકાર કર્મચારી સામેની ફરિયાદ સાંભળી શકે અને તે સરકારની મોહતાજ ન હોય. લોકપાલ તરીકે સુપ્રિમ કોર્ટના પ્રવર્તમાન અથવા નિવૃત્ત જસ્ટિસની નિમણુક કરવાની વાત છે. તેમની સાથે હાઈકોર્ટના બે જજો ઉપ-લોકપાલ તરીકે લેવાની વાત છે. જો ભારતમાં સ્વતંત્ર અનેેે સાર્વભૌમ લોકપાલની સંસ્થા અસ્તિત્વમાં આવે તો ભ્રષ્ટાચાર આચરનારા રાજકારણીઓની બૂરી વલે થાય તેમ છે.\nભારતની સંસદમાં લોકપાલનો પહેલવહેલો ખરડો ઇ.સ. ૧૯૬૮ની સાલમાં આવ્યો હતો. આ ખરડો ઇ.સ. ૧૯૬૯ની સાલમાં પસાર પણ થઈ ગયો હતો, પરંતુ તે કાયદો બને તે પહેલા સંસદનું વિસર્જન થયું હતું. તેને કારણે લોકપાલના ખરડાનું પહેલી વખત બાળ મરણ થયું હતું. ત્યાર બાદ ઈ.સ. ૧૯૭૧, ૧૯૭૭, ૧૯૮૫, ૧૯૮૯, ૧૯૯૬, ૧૯૯૮, ૨૦૦૧, ૨૦૦૫ અને ૨૦૦૮ એમ નવ વખત બાળ મરણ થયું હતું. તેનું મુખ્ય કારણ એ હતું કે ભારતના સત્તાધારી પક્ષના રાજકારણીઓની જેમ વિરોધપક્ષના રાજકારણીઓ પણ સત્તાયુક્ત લોકપાલને ઇચ્છતા નથી. આજે ભાજપ અન્ના હજારેના આંદોલનને ટેકો જાહેર કરે છે, પણ કેન્દ્રમાં જ્યારે એનડીએની સરકાર હતી ત્યારે લોકપાલનો કાયદો કરતા તેને કોઈ રોકતું નહોતું. ગુજરાતમાં તો લોકપાલનો કાયદો પણ પસાર થઈ ગયો છે તો પણ ગુજરાત સરકાર લોકપાલની નિમણુક કરવામાં ઢીલ કર્યા કરે છે. તેનું મુખ્ય કારણ એ છે કે જો લોકપાલનો કાયદો અમલમાં આવે તો રાજકારણીઓના ભ્રષ્ટાચાર ઉપર લગામ આવી જાય તેમ છે.\nઈ.સ. ૨૦૦૪ના સપ્ટેમ્બર મહિનામાં વડા પ્રધાન મનમોહનસિંહે જાહેર કર્યું હતું કે તેઓ લોકપાલના ખરડાને પસાર કરવામાં જરાય સમય નહીં ગુમાવે. આ જાહેરાતને સાડા છ વર્ષ વીતી ગયા પછી પણ સંસદમાં લોકપાલનો ખરડો પસાર થયો નથી. કેન્દ્ર સરકારે લોકપાલના ખરડાની સમીક્ષા કરવા માટે પ્રધાનોનું એક જૂથ બનાવ્યું છે, જેની આગેવાની કેન્દ્રના કૃષિ પ્રધાન શરદ પવારને સોંપવામાં આવી છે. અન્ના હજારે કહે છે કે ''શરદ પવાર પોતે જ ભ્રષ્ટ છે, તેઓ ભ્રષ્ટાચારને નાથવા માટેનો કાયદો કેવો બનાવશે?'' અન્ના હજારે શરદ પવાર ઉપર જાહેરમાં ભ્રષ્ટાચારના આક્ષેપ કરનારા અન્ના હઝારે પડકાર ફેંકે છે કે 'શરદ પવાર જો સાચા હોય તો મારી સામે અદાલતમાં બદનક્ષીનો દાવો કરી શકે છે.' ઈ.સ. ૧૯૯૦ના દાયકામાં શરદ પવાર સામે ભ્રષ્ટાચારના આક્ષેપો કરવાને કારણે ચમકી ગયેલા મુંબઈ મહાનગરપાલિકાના ભૂતપૂર્વ ડેપ્યુટી કમિશનર ગોવિંદ રાધો ખૈરનાર પણ અન્ના હજારેના આંદોલનમાં સામેલ થઈ ગયા છે. જાંબાઝ પોલીસ ઓફિસર કિરણ બેદી, સ્વામી અગ્નિવેશ અને કપિલ દેવનો પણ ટેકો અન્ના હજારેના આંદોલનને મળી રહ્યો છે. ભારતની પ્રજા ભ્રષ્ટાચારથી એટલી બધી ત્રસ્ત થઈ ગઈ છે કે અન્ના હઝારેના આંદોલનને ભારતભરમાંથી સ્વયંભૂ પ્રતિસાદ મળી રહ્યો છે.\nકેન્દ્ર સરકારે અત્યારે જે લોકપાલ બીલ ડ્રાફ્ટ કર્યું છે તેમાં લોકપાલને ભાગ્યે જ કોઈ સત્તા આપવામાં આવી છે. આ બીલ મુજબ જો લોકપાલ સમક્ષ ભારતના વડા પ્રધાન અથવા કોઈ પ્રધાન સામે ભ્રષ્ટાચારની ફરિયાદ આવે તો તેમણે આ ફરિયાદ સંસદના અધ્યક્ષને ફોરવર્ડ કરી દેવાની રહેશે. સંસદના અધ્યક્ષને યોગ્ય લાગશે તો તેઓ લોકપાલને આ ફરિયાદની તપાસ કરવાની અનુમતિ આપશે. હવે સ્વાભાવિક છે કે કોઈ સંસદસભ્ય અથવા પ્રધાન સામે ભ્રષ્ટાચારની ફરિયાદ આવે તો સંસદના સભાપતિ આ ફરિયાદની તપાસ કરવાની રજા ન આપે અથવા રજા આપવામાં વિલંબ કરીને ભ્રષ્ટાચારીને મદદ કરે. અન્ના હજારેની માંગણી છે કે લોકપાલને પોતાની જાતે કોઈ પણ રાજકારણી સામે ફરિયાદ નોંધવાની અને તેની તપાસ કરવાની સત્તા હોવી જોઈએ. એક્ટિવિસ્ટોની માંગણી છે કે લોકપાલને પોતાની જાતે એફઆઈઆર નોંધવાની અને આરોપીની ધરપકડ કરવાનો પોલીસને આદેશ આપવાની પણ સત્તા હોવી જોઈએ.\nઅન્ના હજારે અને તેમના સાથીદારો માગણી કરી રહ્યા છે કે અત્યારે લોકપાલના ખરડાની ચર્ચા કરવા માટે સંસદસભ્યોની કે સિલેક્ટ સમિતિ બનાવવામાં આવી છે તેમાં લોકપ્રતિનિધિઓને પણ સામેલ કરવામાં આવે. અન્ના હજારેની માંગણી મેગ્સાયસાય એવોર્ડ વીનર કિરણ બેદીને અને આરટીઆઈના એક્ટિવિસ્ટ અરવિંદ કેજરીવાલને આ સમિતિમાં સામેલ કરવાની છે. અન્ના હજારેની માંગણી છે કે લોકપાલને સરકારના પ્રધાનો ઉપરાંત જજ સાહેબો અને સરકારી અમલદારો સામેના ભ્રષ્ટાચારના આક્ષેપોની તપાસ કરવાની પણ સત્તા હોવી જોઈએ. તેમની માગણી મુજબ લોકપાલ સમક્ષ જે કોઈ ફરિયાદ લાવવામાં આવે તેનો નિકાલ છ મહિનામાં આવી જવો જોઈએ. જો કોઈ સરકારી અધિકારી કે પ્રધાન ભ્રષ્ટાચારના કેસમાં ગુનેગાર પુરવાર થાય તો તેને જન્મટીપની સજા કરવાની માંગણી પણ તેઓ કરી રહ્યા છે.\nરાજકારણીઓના ભ્રષ્ટાચાર સામે જીવસટોસટની લડાઈ લડી રહેલા અન્ના હજારેનું અસલ નામ કિસન બાબુરાવ હજારે છે. તેઓ મહારાષ્ટ્રના અહમદનગર જિલ્લાના રાલેગાંવ સિંધી ગામના વતની છે. અન્ના હજારેએ ભારતના લશ્કરમાં ૧૫ વર્ષ નોકરી કરી છે. તેઓ લશ્કરમાં હતા ત્યારે હતાશાને કારણે તેમણે આપઘાત કરવાના વિચારો પણ કર્યા હતા. ઈ.સ. ૧૯૭૭માં તેઓ લશ્કરમાંથી સ્વૈચ્છિક નિવૃત્તિ લઈને પોતાના ગામ રાલેગાંવ સિંધીમાં પાછા ફર્યા હતા અને લોકોની સેવાનાં કાર્યો શરૃ કર્યાં હતાં. પાણીની અછતથી પીડાતા રાલેગાંવ સિંધીમાં તેમણે લોકફાળાથી સિંચાઈની નાની યોજનાઓ કરીને ગામને સ્વર્ગમાં ફેરવી નાંખ્યું હતું.\nઈ.સ. ૧૯૯૧માં અન્ના હજારેએ પોતાના ભ્રષ્ટાચારવિરોધી આંદોલનનો પ્રારંભ કર્યો હતો. અત્યાર સુધીમાં તેઓ આઠ વખત અનશનનું આંદોલન ચલાવી ચૂક્યા છે. દરેક વખતે તેમને પોતાના આંદોલનમાં સફળતા મળી છે. ઈ.સ. ૧૯૯૧માં તેમણે જંગલ ખાતાંના ૪૨ ભ્રષ્ટ અધિકારીઓ સામે આંદોલન ચલાવ્યું હતું. જેઓ ગરીબોને લૂંટતા હતા. અન્ના હજારેના આંદોલનને કારણે સરકારે આ ૪૨ અધિકારીઓની બદલી કરવી પડી હતી. ઈ.સ. ૧૯૯૫-૯૬માં મહારાષ્ટ્રમાં જ્યારે શિવસેના-ભાજપ યુતિની સરકાર હતી ત્યારે અન્ના હજારે શશિકાંત સુતાર અને મહાદેવ શિવનકર નામના બે 'ભ્રષ્ટ' પ્રધાનો સામે ઉપવાસ આંદોલન ઉપર ઉતર્યા હતા. હજારેના આંદોલનને કારણે મહારાષ્ટ્રના તત્કાલીન મુખ્ય પ્રધાન મનોહર જોષીને આ બે પ્રધાનોનાં ખાતાં બદલવાની ફરજ પડી હતી.\nમહારાષ્ટ્રમાં કોંગ્રેસ-રાષ્ટ્રવાદી કોંગ્રેસની યુતિ સત્તા ઉપર આવી ત્યારે તેના ચાર પ્રધાનોના ભ્રષ્ટાચાર સામે અન્ના હજારેએ આંદોલન છેડી દીધું હતું. આ ચાર પ્રધાનોમાં પદ્મસિંહ પાટિલ, સુરેશ દાદા જૈન, નવાબ મલિક અને વિજયકુમાર ગાવિતનો સમાવેશ થતો હતો. આ માટે અન્ના હજારે ૧૦ દિવસના ઉપવાસ આંદોલન ઉપર ઉતરી ગયા હતા. આ કારણે મહારાષ્ટ્ર સરકારને આ ચાર પ્રધાનોના ભ્રષ્ટાચારની તપાસ કરવા માટે જસ્ટિસ પી.બી. સાવંત કમિશન રચવું પડયું હતું. છેવટે આ ચારના ત્રણે ગાદી ગુમાવી હતી. ભારતમાં રાઈટ ટુ ઈન્ફોર્મેશન એક્ટ માટે પણ અન્ના હજારેએ લાંબી ઝુંબેશ ચલાવી હતી.\nભારતમાં આંગળીના વેઢે ગણાય એટલા જ નિષ્ઠાવાન ગાંધીવાદીઓ છે તેમાં અન્ના હજારેનો સમાવેશ થાય છે. મહારાષ્ટ્રમાં તો તેઓ ભ્રષ્ટાચારના વિરોધમાં અનેક આંદોલનનું નેતૃત્વ સફળતાથી લઈ ચૂક્યા છે. કેન્દ્રના સ્તરે જન લોકપાલ ખરડા માટેનું આ તેમનું પહેલું આંદોલન છે. તેમણે આ આંદોલન એવા તબક્કે છેડી દીધું છે કે જ્યારે દેશમાં એક પછી એક કૌભાંડો બહાર આવી રહ્યાં છે. આ કારણે જ અન્ના હજારેના આંદોલનને દેશભરમાંથી વ્યાપક ટેકો મળી રહ્યો છે. એક બાજુ બાબા રામદેવ તેમના ભ્રષ્ટાચારવિરોધી આંદોલન અંતર્ગત દરરોજ લાખોની મેદનીઓને સંબોધિત કરી રહ્યા છે તો બીજી બાજુ અન્ના હજારે દિલ્હીમાં અનશન ઉપર બેઠા છે. જો દેશની પ્રજા આ આંદોલનમાં પૂરી તાકાતથી સામેલ થશે તો ભારતના નેતાઓએ પોતાનું ભ્રષ્ટ આચરણ ભૂલી જવું પડશે.\n6/4/11 અણુભઠ્ઠીઓની આયાતનું ૧૭૫ અબજ ડોલરનું કૌભાંડ આકાર લઈ રહ્યું છે\nઆપણી સરકાર ભારતના દરિયાકિનારે દર ૫૫ કિલોમીટરના અંતરે એક એવાં કુલ ૧૧૦ જૈતાપુર પ્રકારનાં અણુ ઊર્જા મથકો સ્થાપવા માંગે છે\nભારત કૌભાંડ પ્રધાન દેશ છે. બોફોર્સ કૌભાંડ ૬૪ કરોડ રૃપિયાનું હતું. કોમનવેલ્થ ગેમ્સ કૌભાંડનું કદ વધીને ૮૦,૦૦૦ કરોડ રૃપિયાનું થઈ ગયું હતું. ૨-જી કૌભાંડ ૧.૭૬ લાખ કરોડ રૃપિયાનું ગણાવવામાં આવ્યું છે. આ બધાં કૌભાંડો થઈ ગયાં તે પછી પ્રજાને તેની જાણ થઈ હતી, પરંતુ આ બધા કૌભાંડોને ટપી જાય તેવું એક મહાકૌભાંડ વર્તમાનમાં આકાર ધારણ કરી રહ્યું છે. આ કૌભાંડ વિદેશમાંથી અણુભઠ્ઠીઓની આયાત કરવાનું કૌભાંડ છે. આપણા દેશમાં ઘરઆંગણે અણુભઠ્ઠીઓનું ઉત્પાદન સસ્તામાં કરી શકવાની આવડત છે. તેમ છતાં મલ્ટીનેશનલ કંપનીઓના દોરીસંચાર હેઠળ આગામી ૨૦ વર્ષમાં આશરે ૧૭૫ અબજ ડોલર (આશરે ૮ લાખ કરોડ રૃપિયા)ની અણુભઠ્ઠીઓની વિદેશમાંથી આયાત કરવામાં આવશે. આ કૌભાંડનો પ્રારંભ ફ્રેન્ચ કંપની અરેવા સાથે મહારાષ્ટ્રના જૈતાપુર ખાતે ૯.૩ અબજ ડોલરની અણુભઠ્ઠીઓની આયાતના કરારથી થઈ ગયો છે. આ કૌભાંડમાં હજી પાશેરામાં પહેલી પૂણીઓ મૂકાઈ રહી છે. જો આ બાબતમાં આપણી પ્રજા જાગૃત થાય અને વિરોધ કરે તો આ મહાકૌભાંડ અટકાવી શકાય તેવું છે.\nભારતમાં અત્યારે જેટલી પણ અણુભઠ્ઠીઓ કાર્યરત છે એ બધી હેવી વોટર રિએક્ટર પ્રકારની છે. આ પ્રકારની અણુભઠ્ઠીઓ આપણા વિજ્ઞાાનીઓ ઘરઆંગણે સસ્તામાં બનાવી શકે છે. ભારતમાં જો ેક મેગાવોટ ક્ષમતાનું પ્રેસરાઈઝડ હેવી વોટર રિએક્ટર બનાવવું હોય તો તેનો ખર્ચ આશરે આઠ કરોડ રૃપિયા આવે છે. તેને બદલે વિદેશમાંથી લાઈટ વોટર રિએક્ટરની આયાત કરવામાં આવે તો તેનો આશરે ત્રણ ઘણો ખર્ચ થાય છે. તેમ છતાં ભારતની સરકારે જૈતાપુરમાં ૧,૬૫૦ મેગાવોટની એક એવી છ અણુભઠ્ઠીઓની આયાત કરવાના કરાર ફ્રાન્સની કંપની સાથે કર્યા છે. આ એક જ કરારને કારણે ભારતને છ અબજ ડોલર (આશરે ૨૭,૦૦૦ કરોડ રૃપિયા)નું નુકસાન જવાની સંભાવના છે. જે કામ સ્વદેશી ટેકનોલેજી વડે આઠ કરોડ રૃપિયામાં થતું હોય તેની ૨૧ કરોડ રૃપિયામાં આયાત કરીને ખોટનો ધંધો કરવા જેટલા ભોટ આપણા રાજકારણીઓ નથી. આ રીતે વિદેશથી અણુભઠ્ઠીઓની આયાત કરનારા રાજકારણીઓના સ્વીસ બેન્કોના એકાઉન્ટમાં કેટલા ડોલર મલ્ટીનેશનલ કંપનીઓ જમા કરાવતી હશે તેની તો આપણે કલ્પના જ કરવી રહી.\nઅમેરિકા સાથે ભારતે અણુકરાર કર્યા તે પછી ભારત સાથે અણુભઠ્ઠીઓનો વેપાર કરવાના દરવાજા મલ્ટીનેશનલ કંપનીઓ માટે ખૂલી ગયા છે. ઈ.સ. ૧૯૭૯માં અમેરિકાના થ્રી માઈલ આઈલેન્ડના એટમિક પાવર પ્લાન્ટમાં અકસ્માત થયો તે પછી અમેરિકાએ પોતાના દેશમાં નવી અણુભઠ્ઠીઓના ઉત્પાદન ઉપર પાબંદી લગાવી દીધી હતી અને જૂની અણુભઠ્ઠીઓ પણ ક્રમે ક્રમે બંધ કરવાનો નિર્ણય કર્યો હતો. આ કારણે અણુભઠ્ઠીઓનું ઉત્પાદન કરતી અમેરિકન મલ્ટીનેશનલ કંપનીઓ મૃતપ્રાયઃ અવસ્થામાં મૂકાઈ ગઈ હતી. અમેરિકાના ભૂતપૂર્વ પ્રમુખ બુશે ભારત સાથે અણુકરાર કર્યા તે પછી આ મલ્ટીનેશનલ કંપનીઓમાં નવા પ્રાણનો સંચાર થયો છે, કારણ કે આગામી ૨૦ વર્ષમાં ભારત વિદેશમાંથી જેટલી પણ અણુભઠ્ઠીઓની આયાત કરવાનું છે તેમાં સિંહનો ફાળો અમેરિકાને મળવાનો છે. ભારત સરકારે આગામી ૨૦ વર્ષમાં કુલ ૪૦,૦૦૦ મેગાવોટ ક્ષમતાના લાઈટ વોટર રિએક્ટરની આયાત કરવાનું નક્કી કર્યું છે.\nમહારાષ્ટ્રના જૈતાપુરમાં ફ્રાન્સની કંપની અરેવાને આપણે ૧,૬૫૦ મેગાવોટના એક એવા છ લાઈટ વોટર રિએક્ટર બાંધવાનો ઓર્ડર આપી દીધો છે. તેની સામે ભારતમાં અત્યારે ભારતની જ કંપનીઓ દ્વારા બાંધવામાં આવેલા ૧૭ પ્રેસરાઈઝડ હેવી વોટર રિએક્ટરો અસ્તિત્વમાં છે, જેની ક્ષમતા ૫૪૦ મેગાવોટની છે. આ ઉપરાંત ૭૦૦ મેગાવોટની ક્ષમતા ધરાવતા બીજાં ચાર પ્રેસરાઈઝડ હેવી વોટર રિએક્ટરોનું બાંધકામ સંપૂર્ણપણે સ્વદેશી ટેકનોલોજીથી ચાલી રહ્યું છે. તેમ છતાં ભારત સરકારે જે ૪૦,૦૦૦ મેગાવોટ ક્ષમતાના રિએક્ટરોની વિદેશથી આયાત કરવાનો નિર્ણય કર્યો તેનો ભારતના અણુવિજ્ઞાાનીઓ જ વિરોધ કરી રહ્યા છે. નવાઈની વાત એ છે કે આ બાબતમાં ભારતની પ્રજાને અને સંસદને પણ અંધારામાં રાખવામાં આવી છે. મામૂલી બાબતોમાં સંસદની કાર્યવાહીને ખોરવી નાંખતા વિરોધ પક્ષો આ મહાકૌભાંડનો સંસદમાં વિરોધ કરવાની બાબતમાં કોઈ ભેદી કારણોસર મૌન સેવી રહ્યા છે.\nઆપણા દેશમાં જોખમી અને ખર્ચાળ ગણાતી અણુવીજળીના ઉત્પાદનને મંજૂરી આપવી જોઈએ કે નહીં તે એક મુદ્દો છે અને અણુવીજળીના ઉત્પાદન માટેની અણુભઠ્ઠીઓનું ઘરઆંગણે ઉત્પાદન કરવું જોઈએ કે તેની વિદેશથી આયાત કરવી જોઈએ કે નહીં તે અલગ મુદ્દો છે. પહેલા મુદ્દાની બાબતમાં તો સરકારે નિર્ણય કરી લીધો છે, પણ બીજો મુદ્દો હજી વિવાદાસ્પદ છે. ઈ.સ. ૨૦૦૪ની સાલ પહેલા ભારત સરકારની નીતિ અણુવીજળી માટે સ્વદેશી અણુભઠ્ઠીઓનું ઉત્પાદન કરવાની જ હતી. આ નીતિ મુજબ ઈ.સ. ૨૦૫૨ની સાલ સુધીમાં ૨,૦૮,૦૦૦ મેગાવોટ અણુવીજલીનું ઉત્પાદન સ્વદેશી ટેકનોલોજીથી કરવાની સરકારની યોજના હતી. આ માટે ભારતના દરિયાકાંઠે ૧,૦૦૦ મેગાવોટની ક્ષમતાના એક એવા ૨૦૮ અણુ ઉર્જા મથકો સ્વદેશી ટેકનોલોજીથી જ ઊભાં કરવાની સરકારની યોજના હતી. ઈ.સ. ૨૦૦૪માં અમેરિકા સાથે અણુકરારની પ્રક્રિયા શરૃ થઈ તેને પગલે આ નીતિનો ત્યાગ કરીને ભારતની સરકારે ૪૦,૦૦૦ મેગાવોટની ક્ષમતાની અણુભઠ્ઠીઓની વિદેશથી આયાત કરવાની યોજનાની રહસ્યમય રીતે જાહેરાત કરી દીધી હતી.\nકોઈને થશે કે વિદેશથી અણુભઠ્ઠીઓની આયાત કરવાથી દેશને વધુ સારી ટેકનોલોજી મળવાની હશે અથવા આર્થિક ફાયદો થતો હશે, માટે આ નિર્ણય લેવામાં આવ્યો છે. આ બંને ધારણાઓ ખોટી છે. ફ્રાન્સની કંપની અરેવા સાથે આપણે જે લાઈટ વોટર રિએક્ટરની સ્થાપના કરવાનો નિર્ણય કર્યો છે તે તદ્દન નવી ટેકનોલોજી છે અને હજી સુધી દુનિયાના કોઈ દેશમાં આ ટેકનોલોજીની સલામતી બાબતમાં ચકાસણી કરવામાં આવી નથી. હકીકતમાં ફ્રાન્સ આ નવી ટેકનોલોજીની ચકાસણી માટે આપણા દેશની પ્રજાનો ઉપયોગ પ્રયોગશાળાના પ્રાણીઓના રૃપમાં કરી રહ્યું છે. તેની સામે ભારતમાં પ્રેસરાઈઝડ હેવી વોટરની ટેકનોલોજીથી ૧૭ અણુભઠ્ઠીઓ ચાલી રહી છે. આ ટેકનોલોજી આપણા પોતાના વિજ્ઞાાનીઓ દ્વારા વિકસિત કરવામાં આવી છે અને તે ફ્રાન્સની કંપનીની ટેકનોલોજી કરતાં વધુ ચડિયાતી છે. આપણા હેવી વોટર રિએક્ટરોમાં પ્લુટોનિયમ ધાતુ વધુ પ્રમાણમાં પેદા થાય છે, જેનો ઉપયોગ આપણે અણુબોમ્બ બનાવવા માટે પણ કરી શકીએ છીએ. વળી આપણા વિજ્ઞાાનીઓ અને ઈજનેરો આ પ્રકારની અણુભઠ્ઠીઓના સંચાલનમાં પણ કેળવાયેલા છે. જો આપણે વિદેશથી અણુભઠ્ઠીઓની આયાત કરીએ તો તેના સંચાલન માટે વિદેશી ઈજનેરોની પણ આયાત કરવી પડે તેમ છે. આટલી સરળ અને સસ્તી સ્વદેશી ટેકનોલોજીને પડતી મૂકીને ભારતની સરકારે મોંઘી અને જટિલ વિદેશી ટેકનોલોજી પસંદ કરી છે.\nઈ.સ. ૨૦૦૪માં યુપીએ-૧ની સરકાર સત્તા ઉપર આવી ત્યારે વડાપ્રધાન મનમોહનસિંહને જાળમાં ફસાવી અમેરિકાની સરકારે અને મલ્ટીનેશનલ કંપનીઓએ ભારતને અમેરિકન બનાવટની અણુભઠ્ઠીઓ વેચવાની યોજનાનો અમલ ચાલુ કરી દીધો હતો. ભારતના વિજ્ઞાાનીઓએ અને નેતાઓએ મળીને ઈ.સ. ૨૦૦૪ સુધી જે સ્વદેશી અણુભઠ્ઠીઓ બનાવવાની યોજનાનું ઘડતર કર્યું હતું તેને કચરા ટોપલીમાં પધરાવી દેવામાં આવી હતી. અમેરિકા સાથે અણુકરાર કરીને ભારતે પોતાનાં તમામ હેવી વોટર રિએક્ટરો ઈન્ટરનેશનલ એટમિક એનર્જી એજન્સીના નિરીક્ષણ હેઠળ મુકવાનું સ્વીકાર્યું હતું. આ કારણે અમેરિકન કંપનીઓ માટે ભારતમાં અણુભઠ્ઠીઓનો વેપાર કરવાના દરવાજાઓ ખૂલી ગયા હતા. ઈ.સ. ૨૦૦૭-૨૦૦૮ની સાલ સુધીમાં ભારતના વડાપ્રધાને પ્રજાને અને સંસદને અંધારામાં રાખીને અમેરિકાથી ૧૦,૦૦૦ મેગાવોટની ક્ષમતાની અણુભઠ્ઠીઓની આયાત કરવાનું લેખિત વચન અમેરિકાની સરકારને આપી દીધું હતું. આ અણુભઠ્ઠીઓની કિંમત આશરે ૨.૧ લાખ કરોડ રૃપિયા થતી હતી. ભારતના વડાપ્રધાને ફ્રાન્સની સરકારને પણ આવું વચન આપ્યું હોવાનું મનાય છે. આ બે સોદાઓ પાછળ જ દેશની તિજોરીના આશરે ૪ લાખ કરોડ રૃપિયાનો વ્યય થવાનો છે. જે વિદેશી કંપનીઓ પાસેથી આપણા નેતાઓ ૪ લાખ કરોડ રૃપિયાનો માલ ખરીદવાના હોય તેમને આ કંપનીઓ કેટલું કમિશન આપી શકે? આ કમિશન દેશની તિજોરીમાં જમા થશે કે આપણા નેતાઓના વિદેશી બેન્કનાં ખાતાંઓમાં? આ વિચાર પ્રજાએ કરવાનો છે.\nભારત સરકારની વર્તમાન નીતિ મુજબ ઈ.સ. ૨૦૫૦ની સાલ સુધીમાં આપણો દેશ ૬૫૫,૦૦૦ મેગાવોટ અણુવીજળીનું ઉત્પાદન કરતો હશે. તેનો અર્થ એ થયો કે ભારતમાં ઈ.સ. ૨૦૫૦ની સાલ સુધીમાં ૧,૦૦૦ મેગાવોટની ક્ષમતાના એક એવાં ૬૫૫ એટમિક રિએક્ટરો હશે. એક એટમિક પાવર સ્ટેશનમાં છ રિએક્ટરની સરેરાશ ગણીએ તો તે માટે ભારતમાં જૈતાપુર જેવાં ૧૧૦ અણુ ઉર્જા મથકો ઊભાં કરવામાં આવશે.\nભારતા દરિયાકિનારાની કુલ લંબાઈ જ આશરે ૬,૦૦૦ કિલોમીટર જેટલી છે. તેનો અર્થ એ થાય કે ભારતની સરકાર દરિયાકિનારે દર ૫૫ કિલોમીટરે એક અણુ ઉર્જા મથક ઊભું કરવામાં માંગે છે. પછી જો ભારતમાં સુનામી આવે અને આ અણુ ઉર્જા મથકોમાં ફુકુશિમા એટમિક પાવર પ્લાન્ટ જેવી દુર્ઘટના થાય તો આપણા બધાનું શું થાય? આપણી સરકાર આપણો આખો દેશ વિદેશીઓને ત્યાં ગિરવે મૂકી દે તે પહેલાં આપણે સૌએ જાગૃત થવાની જરૃર છે.\nPosted by sanjay at 6:13 AM No comments:\n5/4/11 ટીમ ઇન્ડિયાને ઘણી ખમ્મા ઃ હવે નેતાઓ ચમત્કાર કરી બતાવે!\nપાકિસ્તાન અને શ્રીલંકા સામેના ક્રિકેટ જંગમાં પ્રજાએ જે ઊર્જા બતાવી તે રાજકારણમાં પણ બતાવે તો ભારત ખરા અર્થમાં વિશ્વવિજેતા બની શકે છે\nભારતને વર્લ્ડ કપ અપાવી ક્રિકેટરોની ટીમ ઇન્ડિયાએ ઉત્કૃષ્ટ દેશભક્તિનું અને સંઘભાવનાનું ઉદાહરણ પુરું પાડયું છે. ભારતે ફાઇનલમાં શ્રીલંકાને હરાવીને બીજી એપ્રિલની મધરાતે વર્લ્ડ ક પ જીત્યો ત્યારે ભારતને જાણે બીજી આઝાદી મળી ગઇ હોય તેવો ઉન્માદ લોકોમાં પેદા થયો હતો. દિલ્હી, મુંબઇ અને કોલકાતા જેવા મહાનગરોથી લઇ નાનાં નગરના લોકોએ તદ્દન સ્વયંભૂ રીતે સરઘસો કાઢયા હતા અને 'લંકાવિજય'ની ઉજવણી કરી હતી. ઇ.સ. ૧૯૪૭ની ૧૫મી ઓગસ્ટ પછી કદાચ પહેલી વખત પ્રજામાં આવો ઉન્માદ જોવા મળ્યો છે. ઇ.સ. ૧૯૬૫માં અને ૧૯૭૧માં પાકિસ્તાન સામે આપણે બે યુદ્ધો જીત્યા ત્યારે પણ પ્રજામાં આવો ઉજવણીનો માહોલ જોવા નહોતો મળ્યો. પ્રજામાં પેદા થયેલો આ ઉન્માદ સાબિત કરે છે કે ભારતની પ્રજા કૌભાંડોથી કંટાળી ગઇ છે અને આપણો દેશ માત્ર ક્રિકેટમાં જ નહીં પણ તમામ મોરચે વિશ્વવિજેતા બને તેવું અંતઃકરણથી ઝંખી રહી છે. ભારતની ક્રિકેટ ટીમમાં તમામ ક્ષમતા હતી પરંતુ યોગ્ય નેતૃત્વનો અભાવ હતો. મહેન્દ્રસિંહ ધોનીએ 'કૂલ કેપ્ટન' બનીને આ નેતૃત્વ આપ્યું એટલે ટીમ ઇન્ડિયા વર્લ્ડ કપી જીતી શકી છે. હવે રાજકારણના ક્ષેત્રમાં પણ ધોની જેવું 'કૂલ' નેતૃત્વ મળી જાય તો ભારતને મહાસત્તા બનતાં કોઇ રોકી શકે તેમ નથી. ટીમ ઇન્ડિયાએ જ્યારે વર્લ્ડ કપ જીત્યો તે રાતે એવી મતલબના એસએમએસ ફરતા થયા હતા કે, ''આવતી કાલથી ભારતની પ્રજાને બધી ચીજવસ્તુઓ અડધી કિંમતે મળશે, આવતી કાલથી બધા ભ્રષ્ટાચારી નેતાઓ લશ્કરને શરણે આવશે, આવતી કાલથી વેપારીઓ ભાવો વધારવાનું બંધ કરી દેશે, આવતી કાલથી આપણી પ્રજા શિસ્તમય જીવન જીવતાં શિખી જશે, આવતી કાલથી બધા સરકારી અમલદારો નિષ્ઠાથી પ્રજાની સેવામાં લાગી જશે, હવે અન્ના હઝારેએ ભ્રષ્ટાચાર સામે આમરણ ઉપવાસ નહીં કરવા પડે, કારણ કે ભારતે વર્લ્ડ કપ જીતી લીધો છે. આ કપથી ભારતની બધી જ સમસ્યાઓ હલ થઇ જવાની છે.'' આ સંદેશાનો ટોન નેગેટીવ હતો કે 'વર્લ્ડ કપથી દેશની કોઇ સળગતી સમસ્યા હલ થવાની નથી.' અમને આ નેગેટિવ ટોનમાં પણ પોઝિટીવ સંદેશો વંચાય છે કે પાકિસ્તાન અને શ્રીલંકા સામે મુકાબલા વખતે ભારતની પ્રજામાં દેશભક્તિનો જે જુવાળ પેદા થયો હતો તેવો જુવાળ હવે ભ્રષ્ટાચાર અને દુરાચાર સામે જોવા મળે તો ગણતરીની ક્ષણોમાં ભારતમાં સત્તાપલ્ટો થઇ શકે છે અને ભારતને વિશ્વ વિજેતા બનાવે તેવું નેનૃત્વ મળી શકે છે.\nઆજથી ચાર વર્ષ પહેલાં પણ ભારતની ટીમ વર્લ્ડ કપમાં રમી હતી, પણ ક્વાર્ટર ફાઇનલમાંથી જ બહાર ફેંકાઇ ગઇ હતી. એક સમયે ભારતની ટીમના સભ્યો મેચ ફિક્સીંગના આરોપોથી ઘેરાયેલા હતા. ટીમ ઇન્ડિયાના કેટલાક ક્રિકેટરો દેશ માટે રમવાને બદલે પોતાના અંગત સ્વાર્થ માટે રમતા હતા. તેઓ બૂકીઓ સાથે મળીને મેચો ફિકસ કરતા હતા અને ભારતને હરાવીને કરોડો રૃપિયાની કમાણી કરતા હતા. આ ખેલાડીઓની હકાલપટ્ટી કરવામાં આવી ત્યાર પછી ભારતની ટીમનો ચડતો સૂરજ જોવા મળ્યો છે. ભારતના રાજકારણમાં પણ આજે એવી જ પરિસ્થિતિ પ્રવર્તમાન છે દેશનું નેતૃત્વ જે નેતાઓના હાથમાં છે તેઓ પ્રજાનું હિત વિચારવાને બદલે પોતાનાં સ્વીસ બેંકનાં ખાતાંઓમાં ધન જમા કરાવવામાં પડયાં છે. આ નેતાઓની સત્તામાંથી હકાલપટ્ટી કરવામાં આવે તો રાજકીય અને આર્થિક મોરચે આપણો દેશ સડસડાટ પ્રગતિ કરીને અમેરિકા અને ચીન જેવી મહાસત્તાઓને પણ શિકસ્ત આપી શકે તેમ છે.\nભારતની ક્રિકેટ ટીમે વર્લ્ડ કપ જીત્યો ત્યારે પ્રજામાં રહેલી ઉર્જા બહાર આવી ગઈ હતી. રાજકારણીઓને ચૂંટણી વખતે જે ટોળાંઓ ઊભાં કરવા માટે કરોડો રૃપિયાનો ખર્ચ કરવો પડે તેવાં ટોળાંઓ રાતના ૧૨ વાગ્યે એક પણ રૃપિયાના ખર્ચ વિના સ્વયંભૂ શેરીઓમાં ઉમટી પડયાં હતાં. તેમાં મોટા ભાગના યુવાનો અને ટીનએજરો હતા. હાથમાં રાષ્ટ્ર ધ્વજ લઇને તેઓ 'ભારત માતા કી જય' ના ગગનભેદી નારાઓ લગાવી રહ્યા હતા. આ ટોળાંઓને બરાબર ખબર હતી કે તેઓ માત્ર ક્રિકેટની મેચમાં મળેલા વિજયની ઉજવણી કરી રહ્યા છે, જેનાથી દેશની કોઇ સમસ્યા હલ થઇ જવાની નથી. તેમ છતાં તેમના નારાઓમાં ભારત સર્વ ક્ષેત્રમાં વિશ્વવિજેતા બને તેવી ઝંખના દેખાયા વિના રહેતી નહોતી. આ ઝંખનાને સાકાર કરે તેવી સક્ષમ નેતાગીરીની હવે ભારતને જરૃર છે.\nભારત ક્રિકેટનો વર્લ્ડ કપ જીત્યું તેને કારણે દેશના ભ્રષ્ટ અને બિનકાર્યક્ષમ નેતાઓને કામચલાઉ રાહત મળી ગઈ છે. છેલ્લા કેટલાક મહિનાઓથી ભારતના રાજકીય મોરચે એક પછી એક કૌભાંડો બહાર આવવાથી રાજકારણીઓની લોકપ્રિયતા તળિયે પહોંચી ગઈ હતી અને પ્રજામાં ધૂંધવાઈ રહેલો ભારેલો અગ્નિ ગમે ત્યારે ભભૂકી ઉઠશે તેવો નેતાઓને ડર લાગતો હતો. હવે ભારતના ક્રિકેટરોએ વર્લ્ડ કપ જીત્યો એટલે પ્રજા તેના નશામાં ખોવાઇ ગઇ છે અને ૨-જી સ્પેકટ્રમ કૌભાંડથી માંડીને કોમનવેલ્થ ગેમ્સ કૌભાંડ અને મોંઘવારીથી માંડીને બેકારી જેવી સમસ્યાઓ ભૂલી ગઈ છે. આ સમસ્યાઓને કારણે પ્રજામાં પેદા થયેલા રોષની ઉર્જા વર્લ્ડ કપ જીતવાના ઉન્માદમાં ટ્રાન્સફર થઇ ગઇ છે. આ કારણે રાજકારણીઓ ઉપરથી દબાણ ઘટી ગયું છે અને તેઓ જબરદસ્ત હળવાશ અનુભવી રહ્યા છે. કદાચ એટલે જ પ્રજાની જેમ આપણા નેતાઓ પણ ભારતે વર્લ્ડ કપ જીત્યો તેની ઉજવણીમાં સામેલ થઇ ગયા હતા.\nસમીક્ષકો ભલે કહેતા કે 'ભારતે જેટલી સહેલાઇથી વર્લ્ડ કપ જીત્યો એટલી સહેલાઇથી દેશની સમસ્યાઓ હલ થઇ જવાની નથી.' ટીમ ઇન્ડિયાએ વર્લ્ડ કપ જીતવા માટે જે વ્યૂહરચના અપનાવી તેવી વ્યૂહરચના જો ભારતની પ્રજા પણ અપનાવે તો ભારત આર્થિક અને રાજકીય મોરચે પણ વર્લ્ડ કપ જીતી શકે છે. ટીમ ઇન્ડિયાએ વર્લ્ડ કપ જીતવા માટે જેમ યોગ્ય કોચ શોધી કાઢ્યો હતો તેમ ભારતની પ્રજાની શક્તિઓનો સમન્વય કરે અને તેમની અંદર પડેલી સુષુપ્ત શક્તિઓને જાગૃત કરે કેવા કોચની જરૃર છે. આવા કોચ કદાચ બાબા રામદેવ જેવા સંતો અથવા અન્ના હઝારે જેવા સ્વચ્છ પ્રતિભા ધરાવતા ગાંધીવાદી નેતાઓ બની શકે તેમ છે. ભારતના કોચે તેના કેપ્ટન સાથે મળીને ખાઇ બદેલા જૂના જોગીઓની ટીમમાંથી હકાલપટ્ટી કરી હતી તેમ દેશના માર્ગદર્શકે પ્રજાનો સાથ લઇને પેધી ગયેલા ભ્રષ્ટ નેતાઓની સત્તાના સિંહાસન ઉપરથી હકાલપટ્ટી કરવાની જરૃર છે. આ માટે કોઇ હિંસક ક્રાંતિ કરવાની જરૃર નથી. આગામી લોકસભાની ચૂંટણીઓમાં ચારિત્ર્યવાન અને નીતિવાન ઉમેદવારોને જ ચૂંટવાનો સંકલ્પ કરીને પ્રજા અહિંસક સત્તાપરિવર્તન લાવી શકે છે.\nછેલ્લાં ચાર વર્ષથી ભારતની ટીમના ક્રિકેટરોનું એક સપનું હતું કે ૨૧ વર્ષથી ભારત માટે ક્રિકેટ રમી રહેલા મહાન બેટસમેન સચિન તેંડુલકર માટે વર્લ્ડ કપ જીતવો. આ સપનાંને કારણે ટીમના દરેક સભ્યમાં જબરદસ્ત ઉત્સાહનો અને આશાનો સંચાર થયો હતો. ટીમ સામે એક ગોલ હતો, જેને સાકાર કરવા માટે ટીમના દરેક સભ્યે પોતાની શ્રેષ્ઠ શક્તિઓને કામે લગાવવાની હતી અને અંગત સ્વાર્થને બાજુએ મૂકી દેવાનો હતો. આ કોમન ગોલમાં જબરદસ્ત ટીમ સ્પિરિટ પેદા થયો હતો. ભારતની પ્રજા સચિન તેંડુલકરના સ્થાને ભારત માતાને અથવા માતૃભૂમિને મૂકી શકે છે. માભારતીનું સૌભાગ્ય ચમકાવવા માટે અને તેના ચહેરા ઉપર સ્મિત લાવવાની ભાવનાથી જો ભારતની પ્રજા પણ પોતાના અંગત સ્વાર્થને કોરાણે મૂકીને પોતાની તાકાત કામે લગાવે તો દેશનો જીર્ણોદ્ધાર કરી શકાય તેમ છે. રાજકારણીઓ દ્વારા પ્રજાને હિન્દુ-મુસ્લિમ, દલિત-સવર્ણ, સામ્યવાદી- મૂડીવાદી વગેરે જે વિભાગોમાં વહેંચી દેવામાં આવી છે તે ભેદભાવો ભૂલીને ભારતની પ્રજા જો સંઘ ભાવના પેદા કરે અને દેશના દુશ્મનો સામે સંગઠિત થઇને લડે તો દેશમાં પણ ક્રાંતિ થઇ શકે તેમ છે.\nટીમ ઇન્ડિયાએ ૨૮ વર્ષ પછી વર્લ્ડ કપ જીત્યો તેમાં મહેન્દ્રસિંહ ધોનીની ગંભીર અને આત્મવિશ્વાસથી છલકાતી કેપ્ટનશિપની પણ બહુ મહત્વની ભૂમિકા હતી. પહેલા અફલાતૂન વ્યૂહરચના કરવાની અને પછી ગમે તેટલી કટોકટીની ક્ષણોમાં પણ મગજનું સંતુલન ન ગુમાવવાની કળા ધોનીએ ગજબની આત્મસાત કરેલી છે. આ કળા ત્યારે જ કામ આવે જયારે શરીરની દરેક નસોમાં દેશપ્રેમ ધબકતો હોય. ભારતની ટીમે ૩૧ રનના સ્કોરે સહેવાગની અને સચિનની વિકેટ ગુમાવી દીધી ત્યારે પણ ધોનીનો આત્મવિશ્વાસ ડગ્યો નહોતો, જે તેણે વિજયી છક્કો મારીને સાબિત કરી આપ્યું હતું. ભારતે જો દેશ તરીકે મહાસત્તા બનવું હશે તો પહેલા તો માત્ર આપણા દેશ માટે જ રમે તેવો કેપ્ટન અને દેશપ્રેમથી છલકાતા નેતાઓ શોધી કાઢવા પડશે. ભારતના વડાપ્રધાન જો દેશપ્રેમી હોય, ગંભીર હોય, આત્મવિશ્વાસથી છલકાતા હોય અને કટોકટીમાં પણ ધીરજ ન ગુમાવે તેવા હોય તો આપણા દેશને મહાસત્તા બનતા કોઇ રોકી શકે તેમ નથી.\nક્રિકેટમાં અને રાજકારણમાં ઘણો ફરક છે. ક્રિકેટમાં તો આપણે યોગ્ય ટીમ પસંદ કરીને પછી બધી જવાબદારી ટીમના ૧૧ ખેલાડીઓ ઉપર છોડી દેવાની હોય છે. ક્રિકેટના રણમેદાનમાં તેઓ લડવા ઉતરે ત્યારે આપણે તો તેમની માટે દુઆઓ માંગી શકીએ છીએ અને પ્રાર્થનાઓ જ કરી શકીએ છીએ. ક્રિકેટરો જયારે મેદાન ઉપર રમતા હોય છે ત્યારે દેશનું ભવિષ્ય અને દેશની ઇજ્જત તેમના હાથમાં હોય છે અને આપણે લાચાર હોઈએ છીએ. રાજકારણમાં તો રમતનું સુકાન પ્રત્યેક તબક્કે પ્રજાના હાથમાં હોય છે. પ્રજા ધારે તો રાજકારણીને સિંહાસન ઉપર બેસાડી શકે છે અને ધારે તેને સિંહાસન ઉપરથી નીચે ઉતારી પણ શકે છે. રાજકારણમાં ખરી રમત પ્રજાએ રમવાની હોય છે. શું આપણી પ્રજા ક્રિકેટ પછી રાજકારણમાં પણ ભારત વિશ્વવિજેતા બને તેવું ઇચ્છે છે ખરી ? તો પ્રજાએ સક્રિય બનવાની જરૃર છે. જે દિવસે પ્રજાની વિરાટ તાકાત જાગૃત થશે ત્યારે ભારત પણ વિશ્વની સૌથી મહાન મહાસત્તા બનશે, તેમાં કોઇ શંકા નથી.\n1/4/11 અણુ ઊર્જા મથકને કારણે ફુકુશિમાના બે લાખ લોકો બેઘર બની ગયા છે\nભારતના કોઈ અણુ ઊર્જા મથકમાં આવી દુર્ઘટના થાય તો આ પ્લાન્ટ બાંધનારી કંપની દુર્ઘટનાગ્રસ્તોને પર્યાપ્ત વળતર આપે તેવી કોઈ ગેરન્ટી નથી\nજપાનના ફુકુશિમા એટમિક પાવર પ્લાન્ટને કારણે પેદા થયેલી કટોકટી હજી દૂર નથી થઈ. હજી પણ આ પ્લાન્ટમાં પ્રચંડ ધડાકો થાય અને ચેર્નોબિલમાં બન્યું હતું એમ રેડિયેશનનું વિરાટ વાદળું બહાર આવીને આખી દુનિયામાં છવાઈ જાય તેવું બની શકે છે. જપાનમાં ત્રણ અઠવાડિયા પહેલા ભૂકંપ અને સુનામી આવ્યા તેને પગલે ફુકુશિમા અણુ ઊર્જા મથકમાં કટોકટી ઉભી થઈ હતી. આ પ્લાન્ટનું સંચાલન કરી રહેલી ટોકિયો પાવર કોર્પોરેશન (ટેપકો) નામની આ કંપની વારંવાર સબ-સલામતની જાહેરાતો કર્યા કરે છે, પણ ઇન્ટરનેશનલ એટમિક એનર્જી એજન્સીના હેવાલને પગલે 'ટેપકો'નાં જૂઠાણાઓ ખુલ્લા પડી ગયા છે. આ હેવાલ મુજબ ફુકુશિમા પ્લાન્ટની ૨૦ કિલોમીટરની ત્રિજયામાં રહેતા જે બે લાખ લોકો પોતાના ઘરબાર છોડીને ગયા છે તેમના માટે પાછા ફરવાની આશા ધુંધળી બની ગઈ છે.\nમહારાષ્ટ્રમાં જૈતાપુર ખાતે ૯,૯૯૦ મેગાવોટ અને સૌરાષ્ટ્રમાં મીઠી વીરડી ખાતે ૮,૦૦૦ મેગાવોટની ક્ષમતના અણુ ઉર્જા મથકો ઊભા કરવાની યોજના સ્થાનિક રહેવાસીઓના વિરોધને અવગણીને પણ ચાલી રહી છે. આ બંને પ્લાન્ટ માટે કિસાનોની એક- એક હજાર હેક્ટર જમીનની જરૃર પડશે. આ જમીનો સરકાર અંગ્રેજો દ્વારા ઘડવામાં આવેલા જમીન સંપાદનના કાયદાઓની મદદ લઈને બળજબરીથી ખાલી કરાવી રહી છે, જેની સામે કિસાનોનું આંદોલન ચાલી રહ્યું છે. જૈતાપુર અને મીઠી વીરડીના આજુબાજુના વિસ્તારમાં રહેતી લાખોની વસતિએ કોઈ પણ દુર્ઘટના થાય તો ફુકુશિમાના રહેવાસીઓની જેમ બેઘર થવાની તૈયારી રાખવી પડશે. મહારાષ્ટ્ર અને સૌરાષ્ટ્રના અણુ ઊર્જા મથકોનું સંચાલન કરનારા ન્યુક્લિયર પાવર કોર્પોરેશન ઓફ ઇન્ડિયા દ્વારા આ પ્લાન્ટની સલામતીની ગેરન્ટી આપવામાં આવે છે તેવી ગેરન્ટી ટેપકો કંપની દ્વારા ફુકુશિમાની આજુબાજુ વસતા લોકોને પણ આપવામાં આવી હતી. આ બધી જ ગેરન્ટીઓ છેતરામણી સાબિત થઈ હતી એમ ફુકુશિમાની ૨૦ કિલોમીટરની ત્રિજયમાં વસતા લોકોનો અનુભવ કહે છે.\nફુકુશિમા પ્લાન્ટમાં જ્યારે ઉપરાછાપરી ધડાકાઓ થવા લાગ્યા ત્યારે જ જપાની સરકારે આ પ્લાન્ટની ૨૦ કિલોમીટરની ત્રિજયામાં વસતા બે લાખ લોકોને પોતાના ઘરબાર છોડીને 'સલામત' સ્થળે ચાલ્યા જવાની સૂચના આપી હતી. આ સાથે જપાનની સરકારે ભલામણ કરી હતી કે આ પ્લાન્ટથી ૩૦ કિલોમીટરની ત્રિજયામાં જેઓ રહેતા હોય તેમણે પોતાનાં ઘરના બારી-બારણા બંધ રાખવાં અને ખાસ કારણ સિવાય ઘરની બહાર નીકળવું નહીં. હવે ઇન્ટરનેશનલ એટમિક એનર્જી એજન્સીએ જાહેર કર્યુ છે કે ફુકુશિમા પ્લાન્ટની ૪૦ કિલોમીટરની ત્રિજયામાં આવેલા પ્રદેશોમાં જોખમી રેડિયેશન ફેલાઈ ગયું છે; માટે તેમને પણ ખાલી કરાવવાની આવશ્યકતા છે.\nજપાનના લોકોને હવે ખ્યાલ આવ્યો છે કે તેમની બધી મુશ્કેલીઓના મુળમાં 'ટેપકો' કંપની છે, જેણે પ્રજાને એવી બાંયધારી આપી હતી કે ભૂકંપ કે સુનામી આવશે તો પણ ફુકુશિમાના પ્લાન્ટને કોઈ મુશ્કેલી નડશે નહીં. હવે લોકોને લાગે છે કે આ કંપનીએ તેમની સાથે મોટી છેતરપીડી કરી હતી, જેને કારણે તેઓ આજની તારીખમાં બેઘર બની ગયા છે. આવા બેઘર બનેલા હજારો લોકો બુધવારે ટોકિયોમાં 'ટેપકો' કંપનીની ઓફિસની બહાર ભેગા થયા હતા અને તેમણે અણુ ઉર્જાના વિરોધમાં નારાઓ પોકાર્યા હતા.\nફુકુશિમા પ્લાન્ટમાં જ્યારે ધડાકાઓ થવા લાગ્યા અને રેડિયેશન બહાર આવવા લાગ્યું ત્યારે જપાનની સરકારે ૨૦ કિલોમીટરની ત્રિજયામાં રહેતા લોકોને 'સલામત' સ્થળે ચાલ્યા જવાની સૂચના આપી હતી; પણ તેમણે ક્યાં જવું એ બાબતમાં કોઈ માર્ગદર્શન આપ્યું નહોતું ત્યારે ગભરાટમાં લોકો જ્યાં મન પડે ત્યાં નાસીને પહોંચી ગયા હતા. હવે આવા લાખો લોકો શરણાર્થીઓ માટેની છાવણીઓમાં નર્કની યાતનાઓ ભોગવી રહ્યા છે. આ છાવણીઓમાં સરકાર દ્વારા તેમને પાયાની કોઈ સુવિધાઓ આપવામાં આવી નથી. કડકડતી ઠંડીમાં તેમણે ખુલ્લા આકાશમાં સૂઈ રહેવું પડે છે. અત્યારે તેમની પાસે સંપત્તિમાં એક ખાટલો અને એક ધાબળો છે. પોતાની બાકીની બધી જ સંપત્તિ તેઓ પોતાના મૂળ વતનમાં મૂકીને જીવ બચાવવા નાસી છૂટયા છે.\nજપાનમાં ભૂકંપ સુનામીના કારણે પોતાનાં ઘરો છોડીને ભાગી ગયેલા લાખો લોકો હવે પોતાના વતનમાં પાછા ફર્યા છે અને તેમને પોતાની જિંદગીને ફરીથી પાટા ઉપર ચડાવવાનો પુરુષાર્થ આદરી દીધો છે. પરંતુ ફુકુશિમા પ્લાન્ટને કારણે બેઘર બનેલા લોકો આજે નિરાશ્રીતોની છાવણીમાં કફોડી હાલતમાં જીવી રહ્યા છે. તેમાંના કોઈને ખબર નથી કે તેમને તેમના વતનમાં પાછા ફરવાની રજા ક્યારે આપવામાં આવશે. ઘણાને ભય છે કે તેમની જમીનો અને પાણીના સ્રોતો જો રેડિયેશનથી ખરડાઈ ગયા હશે તો તેઓ ક્યારેય પોતાના વતનમાં પાછા ફરી નહીં શકે અને કાયમ માટે તેમણે નિરાશ્રીતોની જેમ જ પોતાની જિંદગી પસાર કરવી પડશે. આ લોકો હવે કહી રહ્યા છે કે તેઓ માનવસર્જીત દુર્ઘટનાનો ભોગ બન્યા છે, જેના માટે ફુકુશિમાનો પ્લાન્ટ બાંધનારી 'ટેપકો' કંપની જવાબદાર છે.\nફુકુશિમાની ૨૦ કિલોમીટરની ત્રિજયામાં રહેતા જે લોકો પોતાના ઘરબાર છોડીને ચાલી નીકળ્યા હતા તેમને આશરે ૨૦૦ કિલોમીટર દૂર આવેલા યોકોટાની રાહત છાવણીમાં આશરો આપવામાં આવ્યો છે. બીજા આશરે ૨,૦૦૦ લોકો ટોકિયોની ઉત્તરે આવેલા સાઇતામા સુપર એરેના વિસ્તારમાં આવેલા ઇન્ડોર સ્ટેડિયમમાં આશરો લઈ રહ્યા છે. આવા લાખો લોકોને ફુકુશિમાના એટમિક પાવર પ્લાન્ટને કારણે જે હાડમારીઓ ભોગવવી પડી તે બદલ આર્થિક વળતર આપવાની કોઈ તૈયારી 'ટેપકો' કંપનીની હોય તેવું લાગતું નથી. આ બાબતની ચર્ચા વિચારણા હજી ચાલુ કરવામાં આવી નથી. ભારતમાં પણ જે વિદેશી કંપનીઓ અણુભઠ્ઠીઓ ઉભી કરવા માંગે છે તેઓ દુર્ઘટનાના પ્રસંગમાં જરૃરી વળતર આપવા તૈયાર નહોતી. આવી કંપનીઓને ભવિષ્યના સૂચિત નુકસાનમાંથી બચાવી લેવા માટે કેન્દ્ર સરકારે સંસદમાં ન્યુક્લિયર લાયેબલિટી બિલ પસાર કર્યું છે. આ બીલ કાયદો બને તે પછી ભારતના કોઈ પણ અણુ ઊર્જા મથકમાં અકસ્માત થાય તો તેનું સંચાલન કરનારી કંપનીની બહુ મર્યાદિત જવાબદારી જ રહે છે. આ કંપની પ્રજાના જાનમાલને અબજો રૃપિયાનું નુકસાન કર્યા પછી થોડા કરોડ રૃપિયાનું વળતર આપીને છટકી જઈ શકે છે.\nફુકુશિમા એટમિક પાવર પ્લાન્ટની દુર્ઘટનાને કારણે બેઘર થયેલા લોકો કહે છે કે, 'અમને વારંવાર કહેવામાં આવ્યું હતું કે, આ પ્લાન્ટ એકદમ સલામત છે. હવે અમને ખ્યાલ આવે છે કે અમને છેતરવામાં આવ્યા છે. જો અમે માત્ર ભૂકંપ અને સુનામીનો જ ભોગ બન્યા હોત તો અમારી જિંદગી બહુ ઝડપથી નવેસરથી શરુ કરી શક્યા હોત. આ માનવસર્જીત આફત છે, જેના માટે જપાનની સરકાર અને 'ટેપકો' કંપની જવાબદાર છે. 'ટેપકો' કંપનીએ અમને જુઠા વચનો આપ્યા હતા અને જપાનની સરકારે તેની કોઈ ચકાસણી કરી નહોતી.' હવે 'ટેપકો'ના અધ્યક્ષે નિરાશ્રિત થયેલા લોકોની માફી માગી છે, પણ તેમને વળતર આપવાની બાબતમાં કોઈ ફોડ પાડયો નથી.\nફુકુશિમા એટમિક પાવર પ્લાન્ટની ૨૦ કિલોમીટરની ત્રિજયામાં રહેતા લાખો લોકો ઉપરાંત ૩૦ કિલોમીટરની ત્રિજયામાં રહેતા હજારો લોકો પણ સાવધાની રાખવા માટે પોતાના ઘરબાર છોડીને ચાલી નીકળ્યા હતા. આ લોકો પણ નિરાશ્રિતોની છાવણીમાં વસવાટ કરી રહ્યા છે, જ્યાં આજે પણ પાયાની કોઈ સુવિધાઓ આપવામાં આવી નથી. આ લોકો ક્યારે ઘરે પાછા ફરવા મળશે એ બાબતમાં એકદમ અંધારામાં છે આ વાત તેમના હાથમાં નથી, સરકાર એટમિક પાવર પ્લાન્ટની કટોકટી ક્યારે દૂર કરી શકશે તેની પણ કોઈને ખબર નથી તેમને એવો પણ ભય છે કે જ્યારે તેઓ ઘરે પાછા ફરશે ત્યારે જો તેમના ખેતરોમાં રેડિયેશન ફેલાઈ ચૂક્યું હશે તો તેઓ ખેતી કેવી રીતે કરશે ? આ લોકો હવે ફુકુશિમા દાઇચી એટમિક પાવર પ્લાન્ટને ત્યાંથી કાયમ માટે દૂર કરવાની માંગણી પણ કરી રહ્યા છે. જપાનની સરકારને મોટી ચિંતા ચેર્નોબિલ પ્રકારની દુર્ઘટના ટાળવાની છે. એક વખત આ પ્લાન્ટ તેના અંકુશમાં આવી જાય અને ખતરો ટળી જાય તે પછી જ આ એટમિક પાવર પ્લાન્ટનું શું કરવું ? તેનો વિચાર જપાનની સરકાર કરી શકે છે.\nજપાનના અણુ ઉર્જા મથકને કારણે ઊભી થયેલી આ અભૂતપૂર્વ કટોકટીમાંથી ભારતની પ્રજાએ બોધપાઠ લેવાની જરૃર છે. ભારતમાં જ્યાં ક્યાંય પણ નવા અણુ ઊર્જા મથકો ઉભા થઈ રહ્યા હોય તેના આજુબાજુના ૫૦ કિલોમીટરની ત્રિજયામાં વસતી પ્રજાએ સમજી લેવાની જરૃર છે કે સરકારની અને કંપનીઓની ગમે તેટલી ગેરન્ટી છતાં કુદરતી આપત્તિ આવે ત્યારે આ પ્લાન્ટમાં દુર્ઘટના ઘટી શકે છે. આ દુર્ઘટનાને પહોંચી વળવાની કોઈ યંત્રણા આ પ્લાન્ટના સંચાલકો પાસે નહીં હોય, જેને કારણે આજુબાજુ વસતા લોકોના મોત થઈ શકે છે અને લાખો લોકો બેઘર બની શકે છે. આ બેઘર બનેલા લોકોને ફરીથી વસાવવાની અથવા આર્થિક વળતર આપવાની પર્યાપ્ત જવાબદારીમાંથી આ પ્લાન્ટનું સંચાલન કરનારી કંપનીને સંસદના કાયદા દ્વારા મુક્તિ આપવામાં આવી છે. આ નિરાશ્રીતોને સરકાર જરૃરી મદદ કરશે, એવી પણ કોઈ ગેરન્ટી નથી. માટે જ ભારતના જે કોઈ પ્રદેશોમાં આવા જોખમી અને વિનાશક અણુ ઊર્જા મથકોની સ્થાપના થવાની હોય ત્યાં પ્રજાએ પોતાની તમામ તાકાત લગાવીને પણ અટકાવવા જોઈએ.\nPosted by sanjay at 4:55 AM No comments:\n30/3/11 ભારત-પાકિસ્તાનની મેચમાં ખરી કમાણી બુકીઓ કરવાના છે\nભારત અને પાકિસ્તાનના વડાપ્રધાનો સાથે બેસીને મેચ નિહાળશે તેને કારણે બે દેશો વચ્ચેની સળગતી સમસ્યાઓ હલ થઇ જવાની નથી\nમોહાલીમાં ભારત અને પાકિસ્તાન વચ્ચે વર્લ્ડ કપની સેમી ફાઇનલની તૈયારી જોઇને લાગે છે કે આ બે દેશ વચ્ચે જાણે રીતસરના રણસંગ્રામની તૈયારીઓ ચાલી રહી છે. ભારતના વડાપ્રધાન મનમોહન સિંહે લાગ જોઇને પાકિસ્તાન સાથે મૈત્રીનું તીર ફેંક્યું છે અને પાકિસ્તાનના વડાપ્રધાન યુસુફ રઝા ગિલાનીએ મનમોહનના આમંત્રણનો સ્વીકાર કરીને મુત્સદ્દીગીરીનું પ્રદર્શન કર્યું છે. મોહાલીના મુકાબલાની રાતે ભારતના વડાપ્રધાન તરફથી મહેમાન વડાપ્રધાનના માનમાં ડીનરનું આયોજન પણ કરવામાં આવ્યું છે. આ ડીનર વખતે ક્રિકેટ અને વર્લ્ડ કપ ઉપરાંત ત્રાસવાદ અને કાશ્મીર જેવા મુદ્દાઓની ચર્ચા પણ થઇ શકે છે. જોકે મોહાલીની આ મેચને કારણે ભારત- પાકિસ્તાન વચ્ચે નવેસરથી મૈત્રી ફાટી નીકળશે એવું કોઇ માનતું હોય તો તે મૂર્ખાઓના સ્વર્ગમાં વસે છે. ભારત- પાકિસ્તાનની મેચના બે દિવસ અગાઉ જ પાકિસ્તાનના ગૃહ પ્રધાન રહેમાન મલિકે પાકની ટીમને મેચ ફિક્સીંગ કરવા સામે ચેતવણી આપીને ટીમનો કચરો કરી નાંખ્યો છે. હવે વિવાદને શાંત કરવા મલિકે ફેરવી તોળ્યું છે કે તેમનાં વિધાનોને સંદર્ભ વગર ટાંકવામાં આવ્યાં હતાં. ભૂતકાળમાં મેચ ફિક્સીંગના આક્ષેપોનો સામનો કરી રહેલા પાકિસ્તાની ક્રિકેટરો જો આ ખરાખરીના જંગમાં પણ મેચ ફિક્સીંગ કરવાના પ્રલોભનનો શિકાર બનવાના હોય તો પાકિસ્તાને ક્રિકેટ રમવાનું જ છોડી દેવું જોઇએ. હકીકતમાં ભારત- પાકિસ્તાનની સેમી ફાઇનલમાં સૌથી વધુ કમાણી ટીવીની ચેનલો અને સટ્ટાબજારના બુકીઓને થવાની છે. આ બુકીઓ મેચનું પરિણામ પોતાના ફાયદામાં આવે તે માટે ક્રિકેટરોને ખરીદવાની પણ તાકાત ધરાવે છે.\nક્રિકેટના સટ્ટાબજારમાં ભારતની જોરદાર ડિમાન્ડ છે. મોટા ભાગના ક્રિકેટરસિકો માત્ર સેમી ફાઇનલમાં જ નહી પણ બીજી એપ્રિલે મુંબઇના વાનખેડે સ્ટેડિયમમાં યોજાનારી ફાઇનલમાં પણ ભારતના વિજય ઉપર દાવ લગાવી રહ્યા છે. સટોડિયાઓના મતે ફાઇનલમાં ભારત અને શ્રીલંકા ટકરાય તેવી પૂરેપૂરી સંભાવના છે. મોહાલીની ભારત-પાકિસ્તાનની સેમી ફાઇનલ ઉપર બુકીઓને દરરોજ હજારોની સંખ્યામાં દાવ મળી રહ્યા છે. બુકીઓના મતે ફાઇનલ મેચમાં જેટલું ટર્નઓવર નહીં થાય એટલું ટર્નઓવર આ સેમી ફાઇનલમાં થવાની વકી છે. ભારત-પાકિસ્તાનની મેચમાં કોણ જીતશે તે ઉપરાંત સચિનની ૧૦૦મી સદી, ટોસ, દરેક ખેલાડીઓના રન, વીરેન્દ્ર સહેવાગની પહેલા બોલે બાઉન્ડરી વગેરે બાબતમાં પણ દાવ લગાવવામાં આવી રહ્યા છે.\nબૂકીઓના મતે ભારત જીતવા માટે હોટ ફેવરિટ છે. આ કારણે તેમણે ભારતની જીતનો ભાવ ૬૨ પૈસા અને પાકિસ્તાનની જીતનો ભાવ ૧.૫૮ રૃપિયા રાખ્યો છે. અર્થાત પાકિસ્તાન જીતે તો એક રૃપિયાનો દાવ લગાવનારને બૂકીઓ ૧.૫૮ રૃપિયા આપવા તૈયાર છે. જો ભારત જીતે તો બૂકીઓ તેમને માત્ર ૬૨ પૈસા જ આપવા તૈયાર છે. ભારતના અનેક ક્રિકેટરસિયાઓએ મોહાલીની મેચ દરમિયાન સચિનની ૧૦૦મી સદી ઉપર દાવ લગાવ્યો છે. સચિન જો સદી કરશે તો દાવ લગાવનારને એક રૃપિયા સામે ૪.૫૦ રૃપિયા મળશે. સચિન જો અડધી સદી કરશે તો દાવ લગાવનારને એક રૃપિયા સામે ૧.૫૦ રૃપિયા મળશે. સચિનની ઉપર જ આશરે ૧૦૦ કરોડ રૃપિયાનો સટ્ટો રમવામાં આવ્યો છે. મોહાલીની મેચ ઉપર આશરે ૬,૦૦૦ કરોડ રૃપિયાનો સટ્ટો રમાવાની ધારણા છે.\nટીવી ઉપર વર્લ્ડ કપનું પ્રસારણ કરવાના હક્કો ઈએસપીએન સ્ટાર સ્પોર્ટ્સ (ઈએસએસ) કંપનીએ મેળવ્યા છે. સેમી ફાઇનલમાં ભારત-પાકિસ્તાનની ટક્કર થતાં આ કંપનીને જાહેરખબરના રૃપમાં લોટરી લાગી ગઇ છે. વર્લ્ડ કપ સિવાયની વન-ડે ઈન્ટરનેશનલ મેચોમાં આ ચેનલ ઉપર ૧૦ સેકન્ડની જાહેરખબરનો ભાવ ૩.૫થી ૪ લાખ રૃપિયા હોય છે. ભારત-ઓસ્ટ્રેલિયા વચ્ચેની ક્વાર્ટર ફાઇનલમાં આ ભાવ વધારીને આઠથી નવ લાખ રૃપિયા કરવામાં આવ્યો હતો. હવે ભારત-પાકિસ્તાનની આ સેમી ફાઇનલ મેચ માટે ટીવી ઉપર ૧૦ સેકન્ડની જાહેરખબરનો ભાવ વધારીને ૧૭થી ૧૮ લાખ રૃપિયા કરવામાં આવ્યો છે. આટલા ઊંચા ભાવ છતાં મોટા ભાગના સ્લોટ બુક થઇ ગયા છે. જાહેરખબરો આપનારાને પણ લાગે છે કે આ મેચમાં તેમને રૃપિયાનું મહત્તમ વળતર મળવાનું છે.\nભારતમાં વર્લ્ડ કપની મેચો દરમિયાન જે રીતે ગેરકાયદે સટ્ટાનું બજાર ધમધમે છે તે જોતાં આ કાર્યમાં પોલીસ તંત્રની સંડોવણીની શંકા ગયા વિના રહેતી નથી. વર્લ્ડ કપ દરમિયાન બૂકીઓ દ્વારા હજારોની સંખ્યામાં મોબાઇલ ફોન ઉપર બેટીંગ લેવામાં આવે છે, જેની પાકી નોંધ લેપટોપમાં રાખવામાં આવે છે. મેચો રમાતી હોય ત્યારે રોજે રોજ વલણની ચૂકવણી થઇ જતી હોય છે. આ માટે રોજના અબજો રૃપિયાની રોકડ રકમની હેરાફેરી કરવામાં આવે છે. આ કાર્યમાં હજારો કર્મચારીઓ સંકળાયેલા હોય છે. તેઓ લાખોની ચલણી નોટોના બંડલો લઇને દોડાદોડી કરતા હોય છે. આંગડિયાઓ દ્વારા પણ રોજના અબજો રૃપિયાની લેવડદેવડ ચાલતી હોય છે. તેમ છતાં આપણી પોલીસ નેટવર્કને પકડી પાડવામાં સફળ નથી થતી એ અજાયબીની વાત છે. હકીકતમાં વર્લ્ડ કપની મેચો દરમિયાન બૂકીઓ તરફથી રાજકારણીઓ અને પોલીસના ઉચ્ચ અધિકારીઓને કરોડો રૃપિયા પહોંચાડાતા હોવાની તમામ સંભાવનાઓ છે. મોહાલીમાં ભારત-પાકિસ્તાનની મેચ શરૃ થાય તે પહેલા સોશિયલ નેટવર્કીંગ સાઈટો ઉપર ભારત-પાકિસ્તાનના ક્રિકેટચાહકો વચ્ચેની મેચ શરૃ થઇ ગઇ છે. દરેક સાઇટ ઉપર લાખોની સંખ્યામાં સેમી ફાઇનલને લગતા સંદેશાઓ વહેતા મૂકવામાં આવ્યા છે. રવી રાવત નામના રમતપ્રેમીએ લખ્યું છે કે ''પહેલા રિકી પોન્ટીંગ અને તેના સાથીદારો બિસ્તરા-પોટલાં બાંધીને રવાના થઇ ગયા. હવે શાહીદ આફ્રિદીનો અને તેના સાથીદારોનો વારો છે. બાય-બાય પાકિસ્તાન! તમારો સામાન પેક કરવા લાગો!'' સ્વાતિ શર્મા નામની યુવતીએ જરા આવેશમાં આવીને લખ્યું છે કે ''મુંબઇ ટેરર એટેક કા બદલા હમ મોહાલી મેં લે લેંગે.'' આ યુદ્ધમાં પાકિસ્તાનીઓ પણ પાછળ નથી. ડેનિશ અહમદ નામના પાકિસ્તાનીએ લખ્યું છે કે ''મોહાલીમાં લીલા રંગનું તોફાન આવી રહ્યું છે.'' ભારત-પાકિસ્તાનની મેચને કારણે ટિકિટોના કાળા બજાર કરનારાઓને પણ કમાણી કરવાનો ચાન્સ મળી ગયો છે. અગાઉ સિનેમા હોલની બહાર ટિકિટોના કાળા બજાર ચાલતા હતા; પણ મલ્ટીપ્લેક્ષના જમાનામાં આ કાળા બજાર બિલકુલ બંધ થઇ ગયા હતા. હવે કાળા બજારિયાઓ કમાણી માટે ક્રિકેટ તરફ વળ્યા છે. મોહાલીની મેચની ૨૫૦ રૃપિયાની ટિકિટ અત્યારે કાળા બજારમાં ૨,૦૦૦ રૃપિયામાં વેચાઇ રહી છે. ૫૦૦ રૃપિયાની ટિકિટ ૪,૦૦૦ રૃપિયામાં વેચાઇ રહી છે તો ૧,૦૦૦ રૃપિયાવાળી ટિકિટના પૂરા ૭,૦૦૦ રૃપિયા ચૂકવવા પડે છે. મેચના દિવસે આ ભાવ હજી પણ વધી શકે છે. મોહાલીમાં ટિકિટ ખરીદવા માટે છ-છ કલાક લાઇનમાં ઊભા રહેનારાઓની ફરિયાદ છે કે તેમને ટિકિટો નહોતી મળી પણ બ્લેક કરનારાઓ એક સાથે ૧૦૦-૧૦૦ ટિકિટો ખરીદી શક્યા હતા. ક્રિકેટરસિકોનો આક્ષેપ છે એ પંજાબ ક્રિકેટ એસોસિયેશનના કેટલાક અધિકારીઓ બ્લેક કરનારાઓ સાથે ભળી ગયા છે.\nભારત-પાકિસ્તાનની મેચ દરમિયાન રસ્તાઓ ઉપર કર્ફ્યૂ જેવું વાતાવરણ હશે અને મોટા ભાગની ઓફિસોમાં રજા જેવો માહોલ હશે. મોટા ભાગના વિદ્યાર્થીઓએ સેમી ફાઇનલ જોવા માટે ક્લાસ બન્ક કરવાની તૈયારી કરી લીધી છે. રાજધાની દિલ્હીમાં ઉચ્ચ સરકારી અધિકારીઓએ બુધવારે સિક લિવ મૂકી દીધી છે. ઓફિસોમાં એક બાજુ માર્ચ એન્ડીંગના કારણે કામનું સખત દબાણ છે અને બીજી બાજુ વર્લ્ડ કપની સેમી ફાઇનલ છે. અનેક કંપનીઓ દ્વારા પોતાના કર્મચારીઓને રજા લેતા અટકાવવા ઓફિસોમાં જ ટીવીની વ્યવસ્થા કરવામાં આવી છે. જે હોટેલોમાં અને ક્લબોમાં મોટા સ્કીન ઉપર ભારત-પાકિસ્તાનની મેચ જોવાની વ્યવસ્થા કરવામાં આવી છે તેમાં આ દિવસે જોરદાર વકરો થવાની ધારણા રાખવામાં આવી રહી છે. ઘણી કંપનીના કર્મચારીઓ બુધવારે બ્લુ રંગના વસ્ત્રો પહેરીને મેચ જોવા આવવાના છે. ઘણી કંપનીઓમાં બુધવારે રજા જાહેર કરીને શનિવારે કામ ચાલુ રાખવાનું નક્કી કરવામાં આવ્યું છે.\nભારત અને પાકિસ્તાન વચ્ચે અગાઉ પણ ક્રિકેટના બહાને મુત્સદ્દીગીરીની રમત રમવામાં આવી છે, પણ તેનું કોઇ હકારાત્મક પરિણામ આવ્યું નથી. ઈ.સ. ૧૯૮૭માં જયપુર ખાતે ભારત-પાકિસ્તાન વચ્ચેની ટેસ્ટ મેચ ભારતના ત્યારના વડાપ્રધાન રાજીવ ગાંધીએ અને પાકિસ્તાનના તત્કાલીન રાષ્ટ્રપતિ ઝિલા-ઉલ-હકે સાથે બેસીને જોઇ હતી. પણ તેનાથી ભારત-પાકિસ્તાનના રાજદ્વારી સંબંધોમાં કોઇ ચમત્કાર નોંધાયો નહોતો. ઈ.સ. ૨૦૦૫ની સાલમાં દિલ્હીના ફિરોઝશાહ કોટલા ગ્રાઉન્ડમાં યોજાયેલી વન-ડે મેચ ભારતના વડાપ્રધાન મનમોહન સિંહે અને પાકિસ્તાનના તત્કાલીન રાષ્ટ્રપતિ પરવેઝ મુશર્રફે સાથે બેસીને જોઇ હતી. તેમ છતાં ભારતના પાકિસ્તાન વચ્ચેના સંબંધોમાં કોઇ પ્રગતિ થઇ નહોતી. મોહાલીમાં પણ ભારતના અને પાકિસ્તાનના વડાપ્રધાનો સાથે મળીને વાતુ કરશે અને સાથે બેસીને ક્રિકેટ નિહાળશે એટલે બે દેશ વચ્ચેની સળગતી સમસ્યાઓ હલ થઇ જવાની નથી.\nPosted by sanjay at 4:54 AM No comments:\n08/04/2011 સ્વસ્થ રહેવું હોય તો સેલફોનને સ્વિચ ઓફ ...\n07/04/2011 નેતાઓ ભ્રષ્ટ છે માટે તેઓ લોકપાલનો વિરોધ...\n6/4/11 અણુભઠ્ઠીઓની આયાતનું ૧૭૫ અબજ ડોલરનું કૌભાંડ ...\n5/4/11 ટીમ ઇન્ડિયાને ઘણી ખમ્મા ઃ હવે નેતાઓ ચમત્કાર...\n1/4/11 અણુ ઊર્જા મથકને કારણે ફુકુશિમાના બે લાખ લોક...\n30/3/11 ભારત-પાકિસ્તાનની મેચમાં ખરી કમાણી બુકીઓ કર...


જૂના ફોટોને ખોટા દાવા અને ખોટી માહિતી સાથે ફેલાવવામાં આવી રહ્યા... જાણો શું છે સત્ય.... - FactCrescendo | The leading fact-checking website in India\nજૂના ફોટોને ખોટા દાવા અને ખોટી માહિતી સાથે ફેલાવવામાં આવી રહ્યા… જાણો શું છે સત્ય….\nDecember 7, 2021 January 13, 2022 Yogesh Karia\nસોશિયલ મિડિયામાં ત્રણ ફોટો વાયરલ થઈ રહ્યા છે. જેમાં બે ફોટોમાં મોટી સંખ્યામાં રૂપિયા જોવા મળે છે. જ્યારે અન્ય એક ફોટોમાં ભોયરૂ જોવા મળે છે. આ ત્રણેય ફોટોને શેર કરીને દાવો કરવામાં આવી રહ્યો છે કે, “સીબીઆઈ દ્વારા રાજકારણીના ઘરના ભોયરા માંથી રૂપિયા 17000 કરોડ રૂપિયા પકડી પાડ્યા છે.”\nફેક્ટ ક્રેસન્ડોની પડતાલમાં આ દાવો ખોટો સાબિત થયો છે. કારણ કે, પોસ્ટ સાથે શેર કરવામાં આવેલા તમામ ફોટો જૂના છે. હાલમાં આ પ્રકારે કોઈ ઘટના બનવા પામી નથી. સીબીઆઈ દ્વારા રેડ કરવામાં આવી હોવાની વાત તદ્દન ખોટી છે.\nઅમિતકુમાર એમ સોની નામના ફેસબુક યુઝર દ્વારા તારીખ 30 નવેમ્બર 2021ના એક પોસ્ટ શેર કરવામાં આવી હતી. આ પોસ્ટમાં દાવો કરવામાં આવ્યો હતો કે, “સીબીઆઈ દ્વારા રાજકારણીના ઘરના ભોયરા માંથી રૂપિયા 17000 કરોડ રૂપિયા પકડી પાડ્યા છે.”\nઉપરોક્ત પોસ્ટમાં કરવામાં આવેલા દાવાની સત્યતા તપાસવી જરૂરી જણાતા અમે અમારી પડતાલ/તપાસ કાર્યવાહી શરૂ કરી હતી. સૌપ્રથમ અમે ગૂગલ પર આ પ્રકારે સીબીઆઈ દ્વારા કોઈ રેડ કરવામાં આવી છે કે નહિં તે સર્ચ કરતા અમને કોઈ પરિણામ પ્રાપ્ત થયા ન હતા.\nતો પછી આ ત્રણેય ફોટોનો શું સબંધ છે. તે જાણવા અમે ત્રણેય ફોટોને અલગ અલગ કરી અને રિવર્સ ઈમેજના માધ્યમથી સર્ચ કર્યુ હતુ.\nફોટો નંબર. 01\nસૌપ્રથમ અમે પોસ્ટ સાથે શેર કરવામાં આવેલા પ્રથમ ફોટોને ગૂગલ રિવર્સ ઈમેજના માધ્યમથી સર્ચ કરતા અમને ઘણા પરિણામો પ્રાપ્ત થયા હતા.\nઉપરોક્ત પરિણામો પરથી અમને ટાઈમ્સ ઓફ ઇન્ડિયાનો વર્ષ 2017નો એક અહેવાલ પ્રાપ્ત થયો હતો. જેમાં આ ફોટો શેર કરવામાં આવ્યો હતો અને માહિતી આપવામાં આવી હતી કે, “આયકર અધિકારીઓ દ્વારા શુક્રવારના રૂપિયા જપ્ત કરવામાં આવ્યા હતા. કો-લોકેશન કેસમાં ઓપીજી ગ્રુપ સંબંધિત ચાલી રહેલી તલાશી દરમિયાન નેશનલ સ્ટોક એક્સચેંજના દલાલ સંજય ગુપ્તાના દિલ્લી આવાસમાં 11 કરોડ રૂપિયા જપ્ત કર્યા હતા.”\nટાઈમ્સ ઓફ ઈન્ડિયા | સંગ્રહ\nફોટો નંબર. 02\nત્યારબાદ અમે પોસ્ટ સાથે શેર કરવામાં આવેલા બીજા નંબરના ફોટોને ગૂગલ રિવર્સ ઈમેજના માધ્યમથી સર્ચ કર્યો હતો. ઉપરોક્ત પરિણામો પરથી અમને ઈન્ડિયા ટુડેનો વર્ષ 2017નો અહેવાલ પ્રાપ્ત થયો હતો. જેમાં પણ ઉપરોક્ત કેસ સબંધિત જ માહિતી આપવામાં આવી હતી અને આ ફોટો પણ આ જ ઘટનાનો છે. જે તમે નીચે જોઈ શકો છો.\nઈન્ડિયા ટુડે | સંગ્રહ\nફોટો નંબર. 03\nતેમજ પોસ્ટ સાથે શેર કરવામાં આવેલા ત્રીજા નંબરના ફોટોને ગૂગલ રિવર્સ ઈમેજના માધ્યમથી સર્ચ કરતા અમને ઘણા પરિણામો પ્રાપ્ત થયા હતા. ઉપરોક્ત પરિણામો પરથી અમને ઘ ક્વિન્ટનો વર્ષ 2017નો અહેવાલ પ્રાપ્ત થયો હતો. જેમાં આ ફોટો શેર કરવામાં આવ્યો હતો અને માહિતી આપવામાં આવી હતી કે, “નવી મુંબઈમાં બેંક ઓફ બરોડાની જુઇનગર શાખાને લૂંટવા માટે લૂંટારાઓના એક જૂથે 25 ફૂટની ટનલ બનાવી હતી. ANIના તાજેતરના અહેવાલો અનુસાર, તેઓ લોકર રૂમમાંથી 30 અલગ-અલગ લોકર લૂંટીને આશરે રૂ.3કરોડની કિંમતી ચીજવસ્તુઓ લઈને ભાગી ગયા હતા. પોલીસને શ્રી બાલાજી નામના નજીકના જનરલ સ્ટોરના ભાડૂતો પર શંકા છે, જે મે મહિનામાં કોઈક સમયે ખુલ્યો હતો.”\nઆમ ઉપરોક્ત તમામ પરિણામો પરથી સાબિત થાય છે કે, આ તમામ ફોટો જૂના છે. હાલમાં આ પ્રકારે કોઈ ઘટના બનવા પામી નથી.\nઆમ, અમારી પડતાલમાં ઉપરોક્ત પોસ્ટ ખોટી સાબિત થાય છે. કારણ કે, પોસ્ટ સાથે શેર કરવામાં આવેલા તમામ ફોટો જૂના છે. હાલમાં આ પ્રકારે કોઈ ઘટના બનવા પામી નથી. સીબીઆઈ દ્વારા રેડ કરવામાં આવી હોવાની વાત તદ્દન ખોટી છે.\nTitle:જૂના ફોટોને ખોટા દાવા અને ખોટી માહિતી સાથે ફેલાવવામાં આવી રહ્યા…\nTagged 17 હજાર કરોડCBIMUMBAINew DelhiPoliticianનવી દિલ્હીમુંબઈરાજકારણીસીબીઆઈ\nશું ખરેખર આમ આદમી પાર્ટીના નેતા મહેશ સવાણી ભાજપામાં જોડાયા…? જાણો શું છે સત્ય….\nવર્ષ 2015ના કાર બોમ્બ બ્લાસ્ટની ફોટોને કાબુલ એરપોર્ટ પરના બ્લાસ્ટ તરીકે ગણાવવામાં આવી રહી….\nSeptember 2, 2021 January 13, 2022 Yogesh Karia\nશું ખરેખર ખેડૂત આંદોલન દ્વારા કાશ્મીરના અલગાવવાદી નેતાઓને મુક્ત કરવાની માંગ કરવામાં આવી….? જાણો શું છે સત્ય….\nJanuary 18, 2021 January 13, 2022 Yogesh Karia\nશું ખરેખર રાહુલ ગાંધી દ્વારા તેમને જનોઈ પહેરી હોવાનું જણાવવામાં આવ્યુ…? જાણો શું છે સત્ય….\nDecember 27, 2021 January 13, 2022 Yogesh Karia


કુકરની સિટી કાઢવાની રહી ગઈ એટલે કેક બફાઈ ગઈ (મારા કિચનના પ્રયોગો) - lifestyle\nકુકરની સિટી કાઢવાની રહી ગઈ એટલે કેક બફાઈ ગઈ (મારા કિચનના પ્રયોગો)\nPublished: 15th December, 2011 09:19 IST\nદહિસર (ઈસ્ટ)માં રહેતાં હીના ઓઝાએ પોતાના દીકરાના બર્થ-ડેની કેક બનાવતી વખતે આવો ગોટાળો કર્યો : અંતે બહારથી કેક મગાવવી પડેલી\n‘રસોઈ બનાવો ત્યારે મન એકાગ્ર હોય એ જરૂરી છે.’ આ શબ્દો છે નાથળિયા ઉનેવાળ બ્રાહ્મણ જ્ઞાતિનાં હીના ઓઝાના. તેમની પાસે તેમના પરિવારના સભ્યો રસોડામાં ખૂબ અખતરા કરાવે છે, કારણ કે હીનાબહેનને છે રસોઈ કરવાનો શોખ અને તેમના પરિવારના બધા જ સભ્યોને છે ભરપૂર ખાવાનો શોખ. આવામાં કેટલીક વાર થઈ જાય છે ગોટાળા. જાણીએ હીનાબહેને કરેલા અત્યાર સુધીના સૌથી મોટા ગોટાળા વિશે.\nબર્થ-ડેની બાફેલી કેક\nમારા દીકરાનો દસમો બર્થ-ડે હતો અને મેં કેક ઘરે બનાવવાનું નક્કી કર્યું. મને રેસિપી નહોતી આવડતી એટલે મારાં નણંદે મને કેક બનાવવાની રીત શીખવી. મારી પાસે અવન નહોતું એટલે તેમણે મને કુકરમાં કેક બનાવતાં શીખવ્યું. તેમણે તો મને બરાબર જ રેસિપી આપેલી, પણ હું કેકનું બેટર કુકરમાં મૂક્યા બાદ સીટી કાઢવાનું ભૂલી ગઈ અને રેગ્યુલર જેમ કરીએ એમ જ કુકર મૂકી દીધું. એનું રિઝલ્ટ એ આવ્યું કે કેક સીટી વાગવાને લીધે બફાઈ ગઈ. કેક રીતસરની પાણી-પાણી થઈ ગયેલી અને ખાવા જેવી તો નહોતી જ રહી.\nદીકરાને પણ ખબર હતી કે હું કેક ઘરે જ બનાવવાની છું એટલે તેણે પણ ફ્રેન્ડ્સમાં વાત ફેલાવી દીધી હતી. તે વારંવાર આવીને મને પૂછતો કે મમ્મી કેકનું શું થયું, બની કે નહીં? મને ખરેખર ચિંતા થવા લાગી કે હવે શું કરવું? છેવટે મેં બહારથી કેક ઑર્ડર કરી અને બર્થ-ડે ઊજવી. બધાએ પૂછ્યું કે આન્ટી તમે કેક બનાવવાનાં હતાં એનું શું થયું? મેં બધાને બાફેલી કેકની સ્ટોરી કહી ત્યારે મારા ઘરના સભ્યો અને બાળકો સહિત બધા ખૂબ હસ્યા. મને પોતાને ખૂબ હસવું આવ્યું કે હું સીટી કાઢવાનું ભૂલી કઈ રીતે ગઈ.\nઢોસાના લોટનાં ઢોકળાં\nગોટાળા તો થતા જ રહે છે. એક વાર ઢોસા બનાવતી વખતે મેં ખીરું ઘરે બનાવ્યું તો ચોખા અને અડદની દાળના પ્રમાણમાં થોડો ગોટાળો થયો અને ખીરું સારું ન બન્યું. મેં ઢોસા બનાવવાની શરૂઆત તો કરી, પણ એ તવા પરથી ઊતર્યા જ નહીં. છેવટે કંટાળીને મેં એ ઢોસાના ખીરામાં ચણાનો લોટ ઉમેર્યો અને ઢોકળાં બનાવ્યાં.\nઘરનાને ખાવાનો શોખ\nમારા ઘરમાં બધાને નવી-નવી ચીજો ખાવાનો ખૂબ શોખ છે અને એ પણ તેલ-મસાલાથી ભરપૂર એવી ચટાકેદાર ચીજો ખાવાનો. મારા હસબન્ડ બહાર કંઈ પણ ખાઈને આવે કે કંઈ પણ નવું જુએ તો મારા માટે એ ખાસ લઈ આવે અને મારે એ બનાવવાનું અર્થાત્ મારે અખતરા કરવાના. મારા હસબન્ડને આ રીતે રસોડામાં મારી પાસે અખતરા કરાવવાનો ખૂબ વધારે શોખ છે અને સાથે-સાથે મને પણ નવી-નવી ચીજો ટ્રાય કરતા રહેવાનો શોખ છે.\nબધું જ ઘરનું બનાવેલું\nમને ચાઇનીઝ, પંજાબી અને સાઉથ ઇન્ડિયન વાનગીઓ ઘરે જ બનાવવી ગમે છે. મારા દીકરાને ફ્રૅન્કી, પીત્ઝા વગેરે ખાવું વધુ ગમે છે. મારા હાથની પાંઉભાજી આખા ઘરમાં બધાની ફેવરિટ છે. મારા રિલેટિવ્સ પણ જ્યારે પાંઉભાજી બનાવવાની હોય ત્યારે મને બોલાવે છે. મારી પાંઉભાજીનો ટેસ્ટ તો એ જ છે, પણ બનાવવાની ટેક્નિક થોડી જુદી હોવાને લીધે બધાને ભાવે છે. હું થોડી હેલ્થ-કૉન્શિયસ છું એટલે તેલ-મસાલા ઓછા પ્રમાણમાં ખાવાનું પસંદ કરું છું, પણ મારા ઘરમાં કોઈ ખાવાના સમયે હેલ્થની ફિકર કરતા નથી અને ફુલ મસાલેદાર રિચ વાનગીઓ ખાવાનું પસંદ કરે છે.\nરસોઈ જે પણ બનાવો, એને સજાવવી જરૂરી છે. ભલે એ ફક્ત કોથમીરથી જ કેમ ન હોય, થોડું ગાર્નિશ કરવું જોઈએ; કારણ કે મારું માનવું છે કે જે બનાવો એ ખાવાની સાથે જોવામાં પણ સારું લાગવું જોઈએ. બીજું, અન્નનો ક્યારેય બગાડ ન કરવો. જો કંઈ વધે તો એને બીજું રૂપ આપીને કંઈક નવું બનાવો. ઉદાહરણ તરીકે વધેલા ભાતમાંથી મૂઠિયાં કે વધેલા શાકમાંથી વેજિટેબલ પરાઠા બનાવી શકાય. જે પણ થાય, અન્નનો બગાડ બને એટલો ઓછો કરવો.\nએક સમયે એક જ કામમાં ધ્યાન આપો. રસોઈ કરતા હોઈએ ત્યારે મન એકાગ્ર હોવું જરૂરી છે. જો રસોઈ બનાવતી વખતે ટીવી ચાલુ હશે તો રસોઈમાં ધ્યાન નથી રહેવાનું. આમ જ જો રસોઈ કરતી વખતે અહીં-ત્યાંની ગૉસિપ કરશો તો રસોઈ પણ એવી જ બનશે. એના કરતાં જો મન એકાગ્ર કરીને રસોઈ બનાવશો તો ખાનારને પણ નિરાંત અનુભવાશે.